(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΚΔ΄

Τετάρτη 15 Μαΐου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το Δημοτικό Σχολείο Γυναιοκάστρου Κιλκίς, το 16ο Δημοτικό Σχολείο Γλυφάδας, το 11ο Δημοτικό Σχολείο Χαϊδαρίου και το 5ο Δημοτικό Σχολείο Αγίων Αναργύρων, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Ανακοίνωση του δελτίου επικαίρων ερωτήσεων της Πέμπτης 16 Μαΐου 2019 και της Πέμπτης 9 Μαΐου 2019, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Ρύθμιση οφειλών προς τους φορείς κοινωνικής ασφάλισης, τη φορολογική διοίκηση και τους ΟΤΑ Α’ Βαθμού, συνταξιοδοτικές ρυθμίσεις δημοσίου και λοιπές ασφαλιστικές και συνταξιοδοτικές διατάξεις, ενίσχυση της προστασίας των εργαζομένων και άλλες διατάξεις», σελ.

ΠΡΟΕΔΡΟΣ

ΒΟΥΤΣΗΣ Ν. , σελ.

ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν. , σελ.
ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΧΤΣΙΟΓΛΟΥ Ε. , σελ.
ΒΟΥΤΣΗΣ Ν. , σελ.
ΒΡΟΥΤΣΗΣ Ι. , σελ.
ΓΕΩΡΓΙΑΔΗΣ Μ. , σελ.
ΚΑΚΛΑΜΑΝΗΣ Ν. , σελ.
ΚΑΤΣΩΤΗΣ Χ. , σελ.
ΚΕΓΚΕΡΟΓΛΟΥ Β. , σελ.
ΚΟΥΤΣΟΥΚΟΣ Γ. , σελ.
ΚΡΕΜΑΣΤΙΝΟΣ Δ. , σελ.
ΛΥΜΠΕΡΑΚΗ Α. , σελ.
ΜΑΝΤΑΣ Χ. , σελ.
ΜΠΑΛΑΟΥΡΑΣ Γ. , σελ.
ΠΑΠΑΗΛΙΟΥ Γ. , σελ.
ΠΑΠΠΑΣ Χ. , σελ.
ΣΑΧΙΝΙΔΗΣ Ι. , σελ.
ΣΤΑΜΑΤΗΣ Δ. , σελ.

Β. Επί του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης:
ΑΧΤΣΙΟΓΛΟΥ Ε. , σελ.
ΒΑΡΔΑΚΗΣ Σ. , σελ.
ΒΡΟΥΤΣΗΣ Ι. , σελ.
ΓΕΝΝΗΜΑΤΑ Φ. , σελ.
ΓΕΩΡΓΙΑΔΗΣ Μ. , σελ.
ΔΕΝΔΙΑΣ Ν. , σελ.
ΘΕΟΧΑΡΗΣ Θ. , σελ.
ΚΑΤΣΩΤΗΣ Χ. , σελ.
ΚΕΓΚΕΡΟΓΛΟΥ Β. , σελ.
ΚΟΝΣΟΛΑΣ Ε. , σελ.
ΚΟΥΤΣΟΥΚΟΣ Γ. , σελ.
ΚΡΕΜΑΣΤΙΝΟΣ Δ. , σελ.
ΜΑΝΤΑΣ Χ. , σελ.
ΜΠΑΛΑΟΥΡΑΣ Γ. , σελ.
ΜΠΟΥΚΩΡΟΣ Χ. , σελ.
ΠΑΝΑΓΙΩΤΟΠΟΥΛΟΣ Ν. , σελ.
ΠΑΠΑΗΛΙΟΥ Γ. , σελ.
ΠΑΠΠΑΣ Χ. , σελ.
ΠΑΥΛΙΔΗΣ Κ. , σελ.
ΠΕΤΡΟΠΟΥΛΟΣ Α. , σελ.
ΣΑΧΙΝΙΔΗΣ Ι. , σελ.
ΣΤΑΜΑΤΗΣ Δ. , σελ.
ΤΣΑΚΑΛΩΤΟΣ Ε. , σελ.
ΤΣΙΠΡΑΣ Α. , σελ.
ΨΥΧΟΓΙΟΣ Γ. , σελ.

ΠΑΡΕΜΒΑΣΕΙΣ:
ΓΑΚΗΣ Δ. , σελ.
ΚΥΡΙΑΖΙΔΗΣ Δ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΚΔ΄

Τετάρτη 15 Μαΐου 2019 (πρωί)

Αθήνα, σήμερα στις 15 Μαΐου 2019, ημέρα Τετάρτη και ώρα 10.20΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 16 Μαΐου 2019 (Α΄), καθώς και της Πέμπτης 9 Μαΐου 2019 (Β΄).

Α΄

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 513/14-5-2019 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Αγροτικής Ανάπτυξης και Τροφίμων, με θέμα: «Εξόντωση των βιοκαλλιεργητών στον Νομό Κιλκίς».

2. Η με αριθμό 510/9-5-2019 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης κ. Γεωργίου-Δημητρίου Καρρά προς τον Υπουργό Υποδομών και Μεταφορών, με θέμα: «Θα ξεπαγώσει η επέκταση της γραμμής 2 του Μετρό στο Ίλιον;».

3. Η με αριθμό 518/14-5-2019 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελή προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Προβλήματα εργαζόμενων στο Κέντρο Κοινωνικής Πρόνοιας Περιφέρειας Κεντρικής Μακεδονίας».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 514/14-5-2019 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκηπρος τον Υπουργό Αγροτικής Ανάπτυξης και Τροφίμων, με θέμα: «“Βατερλώ” με το Μέτρο 11 για τις Βιολογικές Καλλιέργειες! Στην ανατολική Μακεδονία και Θράκη εγκρίθηκαν μόνο εκατόν δεκαεννιά αιτήσεις!!».

2. Η με αριθμό 517/14-5-2019 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης κ. Δημητρίου Κρεμαστινούπρος τον Υπουργό Υποδομών και Μεταφορών, με θέμα: «Καμμία απολύτως εξέλιξη στο 12θέσιο Δημοτικό Σχολείο Αρχαγγέλου Ρόδου».

3. Η με αριθμό 519/14-5-2019 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Εργαζόμενοι μέσω προγράμματος ΟΑΕΔ απασχόλησης μακροχρόνια ανέργων 55-67 ετών στο Πανεπιστημιακό Νοσοκομείο Ιωαννίνων».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 6077/27-2-2019 ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Αγροτικής Ανάπτυξης και Τροφίμων, με θέμα: «Αδικημένη και παραγκωνισμένη η Περιφέρεια Ανατολικής Μακεδονίας και Θράκης στις πιστώσεις για τις βιολογικές καλλιέργειες».

Β΄

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 503/6-5-2019 επίκαιρη ερώτηση του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Ιωάννη Τσιρώνη προς τον Υπουργό Αγροτικής Ανάπτυξης και Τροφίμων, με θέμα: «Βιολογικές Αγορές».

2. Η με αριθμό 505/6-5-2019 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης κ. Ανδρέα Λοβέρδου προς τον Υπουργό Υποδομών και Μεταφορών, με θέμα: «Εμπαιγμός εννέα αδειούχων επαγγελματιών ΤΑΧΙ με έδρα τον πρώην Δήμο Ερινεού Αχαΐας και των κατοίκων της περιοχής».

3. Η με αριθμό 502/3-5-2019 επίκαιρη ερώτηση του Βουλευτή Α΄ Πειραιά του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Τη συνδιαχείριση του Αιγαίου προωθεί η Κυβέρνηση».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 504/6-5-2019 επίκαιρη ερώτηση του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Νικολάου Ξυδάκη προς την Υπουργό Πολιτισμού και Αθλητισμού, με θέμα: «Εφαρμογή Οργανισμού Μουσείου Ακρόπολης».

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφισης επί της αρχής, των άρθρων και του συνόλου του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Ρύθμιση οφειλών προς τους Φορείς Κοινωνικής Ασφάλισης, τη Φορολογική Διοίκηση και τους Ο.Τ.Α. α΄ βαθμού, Συνταξιοδοτικές ρυθμίσεις Δημοσίου και λοιπές ασφαλιστικές και συνταξιοδοτικές διατάξεις, ενίσχυση της προστασίας των εργαζομένων και άλλες διατάξεις».

Επίσης, η Κοινοβουλευτική Ομάδα της Δημοκρατικής Συμπαράταξης με επιστολή της ορίζει στη θέση του κ. Λοβέρδου ως Κοινοβουλευτικό Εκπρόσωπο τον κ. Βασίλειο Κεγκέρογλου.

Έχουν μείνει να μιλήσουν κάποιοι συνάδελφοι από χθες. Άλλοι είναι στην Αίθουσα, άλλοι δεν είναι στην Αίθουσα. Δεν λείπουν από τη Βουλή, αλλά υπάρχει η Διάσκεψη των Προέδρων, όπως ξέρετε, για την εκλογή της ηγεσίας του Αρείου Πάγου.

Θα ξεκινήσω με όσους είστε μέσα στην Αίθουσα. Λοιπόν, μην μου πείτε ότι δεν τηρείται η κανονική σειρά, διότι θα συνεχίσουμε με όσους είστε μέσα, για να μην χάνουμε χρόνο.

Κύριε Σταμάτη, θέλει να μιλήσει πρώτος ο κ. Θεοχάρης, έχει κάπου να πάει, ενώ είστε εσείς πρώτος και ο κ. Θεοχάρης είναι τρίτος. Αν του παραχωρείτε ευγενώς τη θέση σας με τη γαλαντομία τη θεσσαλονικιά…

**ΔΗΜΗΤΡΙΟΣ ΣΤΑΜΑΤΗΣ:** Εντάξει, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ωραία, θα γίνει αυτή η αλλαγή.

Από τους Κοινοβουλευτικούς έχει μείνει να μιλήσει ο κ. Μαντάς μόνο και μετά θα μιλήσουν οι Υπουργοί.

Υπάρχει μια παράκληση να προηγηθεί ο εισηγητής της Νέας Δημοκρατίας, ο κ. Βρούτσης, γιατί πρέπει να πάει σε μια κηδεία συγγενούς του. Θα έπρεπε να δευτερολογήσετε οι εισηγητές μετά από τους Υπουργούς. Θα του δώσω τον λόγο νωρίτερα, για να προλάβει να πάει. Νομίζω ότι το αργότερο μέχρι τις 13.00΄ θα έχουμε τελειώσει το συγκεκριμένο νομοσχέδιο.

Ξεκινάμε, λοιπόν, με την αλλαγή που έγινε. Θα ακολουθήσουμε τη χθεσινή τακτική, θα υπάρχει μια ανοχή στον χρόνο.

Ορίστε, κύριε Θεοχάρη, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Σας ευχαριστώ πάρα πολύ, κύριε Πρόεδρε.

Παρακολουθούμε τις τελευταίες μέρες την Κυβέρνηση σ’ ένα καθεστώς πανικού και αυτό αποδεικνύεται με απλά στοιχεία. Φέρνετε τροπολογίες, φέρνετε αυτά τα μέτρα…

**ΔΗΜΗΤΡΙΟΣ ΚΥΡΙΑΖΙΔΗΣ:** Ο κ. Μαντάς έχει αμφιβολίες γι’ αυτό.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ναι, έχει αντιρρήσεις για το ότι είναι σε καθεστώς πανικού.

Κύριε Μαντά, υπό κανονικές συνθήκες αυτά τα φιλολαϊκά μέτρα, αυτό το μοίρασμα της αγάπης που έχετε προς τον λαό σε πεντακοσάρικα, θα το φέρνατε εδώ για τριήμερη συζήτηση. Δεν θα το φέρνατε άρον-άρον μέσα σε τροπολογίες, να τα πούμε γρήγορα, να προλάβετε να τα δώσετε την τελευταία βδομάδα πριν από τις εκλογές. Γι’ αυτό είστε σε πανικό.

Είστε σε πανικό, διότι ο Πρωθυπουργός ακύρωσε τις περιοδείες του. Είναι τόσο καλοσχεδιασμένα αυτά τα μέτρα που το επιτελείο τα σχεδίασε τη μία μέρα και την επόμενη έκλεισε το Ζάππειο για να κάνει τις ανακοινώσεις.

Παρεμπιπτόντως, κύριε Μαντά, ο κ. Χουλιαράκης πού είναι;

Κύριε Υπουργέ, τον χάσαμε; Πρέπει να κάνουμε amber alert για τον κ. Χουλιαράκη; Έχει εξαφανιστεί; Ούτε στη συνέντευξη είναι ούτε εδώ πέρα είναι.

Αυτό τι δείχνει; Δείχνει πως η Κυβέρνηση δεν είναι ενιαία σ’ αυτά τα μέτρα; Δεν συμφωνεί; Μήπως είναι λαϊκίστικα αυτά τα μέτρα;

Είστε σε πανικό, διότι παρακολουθούμε τις τελευταίες μέρες να έχει γίνει ολόκληρη η Κυβέρνηση σχολιαστής του κ. Μητσοτάκη. Αναρωτιέμαι ποιο είναι το πρόγραμμα του ΣΥΡΙΖΑ για την υγεία; Έχουμε εκλογές, ευρωεκλογές και αμέσως μετά εθνικές εκλογές. Ποιο είναι το πρόγραμμα του ΣΥΡΙΖΑ για την υγεία; Απάντηση: Ο κ. Μητσοτάκης θα την ιδιωτικοποιήσει. Ποιο είναι το πρόγραμμα του ΣΥΡΙΖΑ για την εργασία; Απάντηση: Ο κ. Μητσοτάκης θα φέρει την επταήμερη εργασία.

Αυτό είναι το πρόγραμμά σας; Αυτό δίνετε και προτείνετε στον ελληνικό λαό; Το τελευταίο καταφύγιο του δολίου είναι ο φόβος, κυρίες και κύριοι συνάδελφοι. Και ο πανικός σας είναι τόσο φανερός που προσπαθείτε να κρατηθείτε, να γαντζωθείτε στην εξουσία, σπέρνοντας τον φόβο στον ελληνικό λαό. Ο ελληνικός λαός, όμως, δεν φοβάται. Δεν φοβάται, γιατί το πρόγραμμα του ΣΥΡΙΖΑ το βλέπει στην πράξη.

Σας κατέθεσε ο εισηγητής μας και Βουλευτές μας τι κάνετε εσείς με το επταήμερο. Οι μόνες φορές που καταστρατηγήθηκε το επταήμερο είναι με υπογραφή της Υπουργού, της κ. Αχτσιόγλου, στην ομοσπονδία των ξενοδόχων με τους υπαλλήλους τους στις τουριστικές επιχειρήσεις και στην «ΤΡΑΙΝΟΣΕ». Μάλιστα στην «ΤΡΑΙΝΟΣΕ» έγινε με τριμερή συμφωνία μέσα στο Υπουργείο Εργασίας, με υπογραφή. Και στους ξενοδοχοϋπαλλήλους καταστήσατε αυτή την επταήμερη εργασία υποχρεωτική για όλους τους υπαλλήλους.

Το πρόγραμμά σας, λοιπόν, είναι φανερό. Είναι φανερό από το γεγονός ότι δεν λειτουργούν τα νοσοκομεία. Βάζουν μέσον. Χθες βρέθηκα στον Άγιο Δημήτριο και μίλησα με συμπολίτες μας σε ένα καφενείο. Και μου λέει: Το παιδί μου έχει ένα πρόβλημα. Έβαλα μέσον να μην πάει στο «Ιπποκράτειο» και να πάει στο «Λαϊκό». Γιατί το «Ιπποκράτειο» είναι ένα αχούρι και το «Λαϊκό» ανακαινίστηκε πρόσφατα, με δωρεά –όχι με λεφτά του ελληνικού λαού- από το Ίδρυμα Σταύρος Νιάρχος.

Αυξήσατε τον κατώτατο μισθό. Και ποιος τον πλήρωσε; Ποιος πλήρωσε το την αύξηση του κατώτατου μισθού; Σας λέγαμε να μειώσετε τις εισφορές, να μην αυξήσετε τον κατώτατο μισθό. Περιμένατε, κύριε Πετρόπουλε, 20 εκατομμύρια αύξηση των εισφορών στον ΕΦΚΑ από την αύξηση του κατώτατου μισθού. Τι πήρατε τον Φεβρουάριο; Πήρατε 20 εκατομμύρια μείωση σύμφωνα με ένα άρθρο. Και έχω κάνει ερώτηση και ακόμα να πάρω απάντηση να επιβεβαιώσετε τα στοιχεία. Τέσσερις υπάλληλοι, δηλαδή, πήραν αύξηση, ένας απολύθηκε. Ο υπάλληλος που απολύθηκε, ο άνεργος, είναι αυτός που πληρώνει την πολιτική σας.

Έχουμε το παγκόσμιο φαινόμενο να έχουμε ανάπτυξη 1,9% και να αυξάνεται η ανεργία. Έχουμε αύξηση της ανεργίας τους τελευταίους μήνες. Πώς το εξηγείτε αυτό, ανάπτυξη με αύξηση της ανεργίας;

Είναι, λοιπόν, μια πρόταση συνδιαλλαγής για να προσπαθήσετε να εξαγοράσετε τον ελληνικό λαό. Ο ελληνικός λαός, όμως, δεν είναι τόσο ευτελής όσο θα θέλατε, όσο νομίζετε. Δεν εξαγοράζεται ο ελληνικός λαός και θα το δείτε αυτό στις κάλπες. Γιατί αντιγράφετε τις χειρότερες πρακτικές της μεταπολίτευσης και η χειρότερη είναι αυτή, είναι η προσπάθεια εξαγοράς του κόσμου λίγο πριν τις εκλογές.

Το «Τσοβόλα δώστα όλα» δεν πέτυχε όταν έγινε στην ώρα του, γιατί έχασε τότε ο Ανδρέας Παπανδρέου και το ΠΑΣΟΚ. Δεν θα πετύχει τώρα που είναι μια φάρσα και ένα κακέκτυπο.

Πάμε, όμως, να δούμε και το τι φέρατε. Φέρατε μια ρύθμιση, η οποία είναι πρώτον αναποτελεσματική. Πάνω από το 80% έχασαν τις ρυθμίσεις σας. Πάνω από το 80% θα χάσει και μ’ αυτή. Φέρατε τις 100 δόσεις το 2015. Μας φέρνετε τώρα τις 120 δόσεις. Εμείς, λοιπόν, θα φέρουμε 140 δόσεις, σε τέσσερα χρόνια θα φέρουμε 160 δόσεις και πάμε για 180 δόσεις κ.ο.κ.. Είναι, όμως, αναγκαία. Και ξέρετε γιατί είναι αναγκαία, κύριε Πετρόπουλε; Γιατί απέτυχε ο εξωδικαστικός συμβιβασμός σας, όπως σας λέγαμε όταν το φέρατε.

Διψάει η αγορά για μια ρύθμιση, γιατί ενώ μας λέγατε εδώ στην Βουλή τα βαρύγδουπα -και είμαι σίγουρος ότι τα ίδια θα μας πείτε και τώρα- για 400.000 επιχειρήσεις που θα βρουν την υγειά τους στον εξωδικαστικό συμβιβασμό, τελικά 2.000 επιχειρήσεις έχουν καταφέρει να ολοκληρώσουν τη διαδικασία. Γι’ αυτό περιμένουν. Έχει φτιαχτεί ένα κύκλωμα γύρω από τον εξωδικαστικό συμβιβασμό. Πρέπει να δίνεις 2.000 ευρώ από εδώ 1.500 ευρώ από εκεί και σε ένα με δύο χρόνια σου απαντάνε. Γι’ αυτό το λέω.

Είναι φυσικά και άδικη διαδικασία, όταν ο ελεύθερος επαγγελματίας παίρνει 120 δόσεις και αν έχει κάνει μια ΙΚΕ, παίρνει 24 δόσεις. Ο ίδιος ελεύθερος επαγγελματίας με ΙΚΕ παίρνει 24 δόσεις. Τυχαίο! Δεν έχει κάποιο νόημα. Για να λύσουμε το πρόβλημα, μειώνουμε τους φόρους, δίνουμε ρευστότητα και κάνουμε τελικά ρυθμίσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα πω δύο λόγια για τον ΦΠΑ. Είναι μια απολογητική ρύθμιση. Προσπαθείτε να τον φέρετε στο 2014. Όμως ούτε τους μισθούς καταφέρατε να τους φέρετε στο 2014. Παραδίδετε τη χώρα με μισθούς του 2013. Έτσι, λοιπόν, και στον ΦΠΑ είναι μια ρύθμιση λίγη. Εάν θέλετε πραγματικά να ξαναφέρετε το σύστημα εκεί που ήταν το 2014, ψηφίστε την τροπολογία της Νέας Δημοκρατίας που κατέθεσε σύσσωμη η Κοινοβουλευτική Ομάδα.

Όσο αφορά στις συντάξεις, μας φέρνετε το 13ο επίδομα. Είναι επίδομα και όχι σύνταξη, διότι αν ήταν σύνταξη, είστε υποχρεωμένοι από το Σύνταγμα να φέρετε έκθεση του Ελεγκτικού Συνεδρίου. Δεν την φέρατε. Άρα είτε είναι αντισυνταγματικό είτε δεν είναι σύνταξη και είναι επίδομα.

Χρωστάμε αναδρομικά. Κύριε Πετρόπουλε, βγαίνουν οι αποφάσεις σε λίγο και θα χρωστάμε 10 δισεκατομμύρια στους συνταξιούχους. Οι ίδιοι οι συνταξιούχοι πληρώνουν αυτό το επίδομα. Είναι λεφτά των συνταξιούχων. Τους χρωστάμε 10 δισεκατομμύρια και τους δίνουμε 800 εκατομμύρια. Κάτσαμε, φάγαμε, αφήνουμε απλήρωτο τον λογαριασμό, δίνουμε 20 ευρώ πουρμπουάρ και φεύγουμε με ψηλά το κεφάλι, ότι είμαστε και γαλαντόμοι! Δεν είναι αυτό νοικοκυριό. Έπρεπε να δώσουμε 1 δισεκατομμύριο για τους συνταξιούχους, αλλά ως πρώτη δόση για τα αναδρομικά τους. Αυτό κάνει μια σωστή κυβέρνηση, αυτό κάνει μια ευνομούμενη κοινωνία.

Και μάλιστα υπάρχει και η υποψία ότι ενώ είναι επίδομα, το βαφτίζετε σύνταξη, ώστε να ρίξουμε στάχτη στα μάτια του Ελεγκτικού Συνεδρίου και να ακυρώσει τα αναδρομικά. Μ’ αυτό τον τρόπο, δηλαδή, προσπαθείτε να πάρετε τα λεφτά που δικαιούνται συνταξιούχοι και να κοροϊδέψετε τους συνταξιούχους. Αυτό το πράγμα πρέπει να το προσέξουμε πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Θεοχάρη…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ**: Ξέφυγα, κύριε Πρόεδρε. Κλείνω με ένα πράγμα. Το αφορολόγητο ήταν το μόνο που έπρεπε να είχατε φέρει εδώ. Υπάρχει υποκρισία. Λέτε ότι, όσο υπάρχει η Κυβέρνηση του ΣΥΡΙΖΑ, αυτό το αφορολόγητο δεν θα πέσει και όμως δεν το ψηφίζετε.

Μία από τρεις εξηγήσεις ισχύουν. Είτε το ΔΝΤ σας αναγκάζει και άρα δεν έχει φύγει, όπως υποκριτικά μας λέτε είτε δεν βγήκαμε από τα μνημόνια και δεν έχετε ελευθερία να κάνετε ό,τι θέλετε, όπως μας κοροϊδεύετε ότι έχουμε βγει από τα μνημόνια, είτε είναι στην πολιτική σας και συμφωνείτε με τη μείωση του αφορολόγητου. Άλλη εξήγηση δεν υπάρχει και πρέπει να μας πείτε ποια είναι.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, κύριε Θεοχάρη.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ**: Έκλεισα, κύριε Πρόεδρε.

Λέω μόνο ότι αυτή η πρόταση συνδιαλλαγής με τον ελληνικό λαό θα αποτύχει. Τα παπαγαλάκια σας που λένε ότι είμαστε στο 2% διαφορά και ότι θα νικήσετε όπως λέει ο Πρωθυπουργός, δεν ισχύει ούτε μία στο εκατομμύριο. Λένε ψέματα.

Και σηκώνει η Νέα Δημοκρατία το γάντι. Αφού, λοιπόν, είμαστε στο 2%, αφού θα νικήσετε, εάν τότε χάσετε στις ευρωεκλογές, να σηκωθείτε και να φύγετε το ίδιο βράδυ. Διότι αυτή η Κυβέρνηση της φτώχειας, που είναι μεταμφιεσμένη σε Κυβέρνηση των φτωχών, έχει μόνο μία υπηρεσία να κάνει, να σηκωθεί και να φύγει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο θα πάρει τώρα ο κ. Σταμάτης. Μετά θα είναι ο κ. Κόνσολας, ο κ. Κρεμαστινός, ο κ. Γεωργιάδης είναι στη Διάσκεψη των Προέδρων και ο κ. Παυλίδης, τον οποίο δεν βλέπω.

Κύριε Μαντά, ειδοποίησέ τον. Αλλιώς θα κρατηθεί το όνομά του. Θα δώσω τον λόγο στον κ. Βρούτση και μετά έχετε ζητήσει τον λόγο εσείς. Θα πάμε μ’ αυτήν τη σειρά.

Τον λόγο έχει ο κ. Σταμάτης.

**ΔΗΜΗΤΡΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Εγώ, κύριοι Υπουργοί, θα ξεκινήσω ευχάριστα. Βέβαια, λείπει ο κ. Τσακαλώτος, που εκτιμάει τέτοιες αναφορές, αλλά δεν πειράζει, θα το μεταφέρετε.

Το ευχάριστο ποιο είναι; Βλέπω τώρα στα sites ότι πληθαίνουν κάθε ημέρα οι δήμαρχοι που αποποιούνται την υποστηρίξη του κόμματός σας. Έτσι γλιτώνετε από τη χρέωση αποτυχιών σε κάποιους δήμους. Αλλά ταυτόχρονα αυτό είναι και ενδεικτικό του πόσο αξιόπιστες είναι οι αναφορές του Πρωθυπουργού σας όταν λέει «θα κερδίσουμε στις εκλογές».

Οι δήμαρχοι, που κατά το κοινώς λεγόμενο «είναι γατόνια», έχουν πιάσει έγκαιρα το μήνυμα και το κλίμα της κοινωνίας και λένε «απεταξάμην τον σατανά». Και ποιοι; Κορυφαία στελέχη, δύο πρώην αντιπεριφερειάρχες της κ. Δούρου.

Ταυτόχρονα, όμως, αυτή η διαπίστωση εξηγεί και γιατί ο κύριος Πρωθυπουργός, μιλώντας χθες στο Αιγάλεω, μέσα σε σαράντα οκτώ ώρες μετέτρεψε τις εκλογές από δημοψήφισμα, από ψήφο εμπιστοσύνης στην Κυβέρνηση σε δημοσκόπηση. Τι δημοσκόπηση; Κάλπες θα ανοίξουν σε πανεθνικό επίπεδο. Τώρα το βαφτίσατε δημοσκόπηση; Όπως και να το βαφτίσετε, κάλπες είναι, είναι ψήφος εμπιστοσύνης στην Κυβέρνηση και το μήνυμα που θα πάρετε θα είναι εξαιρετικά σκληρό και υποχρεωτικό. Μην νομίζετε ότι μπορείτε να αγνοήσετε ένα αποτέλεσμα επί της κάλπης.

Πάμε τώρα γρήγορα στο νομοσχέδιο. Τι νομοσχέδιο είναι αυτό; Μελετημένο, λέει. Μελετημένο και έχουν γεμίσει τα έδρανα των Βουλευτών με τροπολογίες επί τροπολογιών. Δηλαδή, εάν δεν ήταν μελετημένο και προσχεδιασμένο, τι θα γινόταν; Θα το γράφατε εδώ;

Και πάμε επί της ουσίας. Εκατόν είκοσι δόσεις, που δεν είναι εκατόν είκοσι δόσεις, αλλά είναι κατά περίπτωση, και κυρίως είναι μια ρύθμιση σε βάρος των επιχειρήσεων, αυτές που έπρεπε να σηκώσουν το βάρος μιας ανάτασης της ελληνικής οικονομίας. Αυτούς χτυπάτε για λόγους ιδεολογίας.

Όμως, για πείτε μου, διερωτηθήκατε γιατί διογκώθηκε το χρέος των πολιτών και των επιχειρήσεων προς τις εφορίες και τα ασφαλιστικά ταμεία; Πώς από 80 δισεκατομμύρια έγινε 140; Για τρεις λόγους.

Ο πρώτος λόγος είναι γιατί μπήκαν στο κλίμα του «δεν πληρώνω». Δεν ξέρω, κύριε Βρούτση, αν είχατε προχθές βγάλει την ανακοίνωση του ΣΥΡΙΖΑ.

**ΙΩΑΝΝΗΣ ΒΡΟΥΤΣΗΣ:** Τη δείξαμε.

**ΔΗΜΗΤΡΙΟΣ ΣΤΑΜΑΤΗΣ:** Είναι η εποχή που λέγατε «δεν πληρώνουμε τίποτα, ούτε φόρους ούτε ασφαλιστικές εισφορές, μέχρι να πέσουν». Αυτό λέγατε, κύριοι συνάδελφοι, εσείς, που πάτε να μας κάνετε και μαθήματα σοβαρότητας επί της πολιτικής.

Μόνο που αυτό το κλίμα το εισπράξατε και εσείς στη συνέχεια. Διότι πολύ λογικά αυτοί που υπάκουσαν στο κέλευσμα του κ. Τσίπρα και δεν πλήρωναν είπαν «γιατί να πληρώσω;» όταν ήρθε ο κ. Τσίπρας, με αποτέλεσμα επιχειρήσατε –και είναι ο δεύτερος λόγος- μία ρύθμιση την οποία τροποποιήσατε τέσσερις φορές. Και τι πετύχατε; Πετύχατε από το ένα εκατομμύριο τετρακόσιες χιλιάδες δικαιούμενους της ρύθμισης να ρυθμιστούν μόνο οκτώ χιλιάδες. Μεγάλο το επίτευγμα!

Όμως, ο σπουδαιότερος λόγος, κύριοι Υπουργοί, που σωρεύονται αυτά τα χρέη ξέρετε ποιος είναι; Ότι δεν υπάρχουν λεφτά. Δεν υπάρχουν λεφτά στους πολίτες, δεν υπάρχουν λεφτά στις επιχειρήσεις. Και αν δεν αλλάξει αυτή η πολιτική, και αν δεν γίνουν επενδύσεις, και αν δεν ανέβει η ανάπτυξη, η οποία επί δύο χρόνια ήταν καθηλωμένη και τώρα είναι αναιμική, αν δεν υπάρχει μείωση της φορολογίας, αν δεν υπάρχει βελτίωση του επιχειρηματικού κλίματος μην περιμένετε με τις εκατό δόσεις να λύσετε το πρόβλημα. Θα ξαναείμαστε εδώ και θα ξανασυζητάμε νέα ρύθμιση, γιατί δεν μπορείτε να καταλάβετε από ποιον δρόμο πρέπει να κινηθούμε για να βοηθήσουμε τους ανθρώπους και τις επιχειρήσεις να είναι εντάξει στις υποχρεώσεις τους.

Και πάμε τώρα στις δύο νέες ρυθμίσεις, στον ΦΠΑ και στη δέκατη τρίτη σύνταξη.

Ήρθατε εδώ με καμάρι και μιλούσατε για την αποκατάσταση, λέει, αυτής της ρύθμισης για τον ΦΠΑ. Επαναφέρετε, λέει, τα παλιά επίπεδα. Γιατί λέτε ψέματα; Πρώτα απ’ όλα, δεν τα επαναφέρετε. Αν τα επαναφέρετε, ψηφίστε τη ρύθμιση που κατέθεσε η Νέα Δημοκρατία που αναφέρεται ακριβώς σε αυτό το ζήτημα, πλήρης επαναφορά του καθεστώτος που ίσχυε το 2014.

Όμως, ποιος ανέβασε τον ΦΠΑ; Δικαιούστε εσείς να επαίρεστε, επειδή τον επαναφέρετε, στον βαθμό που επαναφέρετε, στα επίπεδα του 2014; Αντί να ντρέπεστε, έρχεστε εδώ και είστε υπερήφανοι;

Και πάω στη δέκατη τρίτη σύνταξη. Εδώ γελάνε, διότι, κύριοι συνάδελφοι της Νέας Δημοκρατίας, είστε άδικοι. Γιατί αμφισβητείτε ότι πρόκειται περί δέκατης τρίτης σύνταξης; Η δέκατη τρίτη σύνταξη έχει ξαναχορηγηθεί.

Κύριοι Υπουργοί, τη δέκατη τρίτη σύνταξη την έχει χορηγήσει η Κυβέρνησή σας το 2016 –το ξεχάσατε;- όταν έτρεχε να τα μαζέψει ο Τσακαλώτος με επιστολή στους δανειστές που έλεγε «πλάκα κάνουμε, αυτό είναι ένα βοήθημα».

Και το βοήθημα εκείνο ήταν πολύ μεγαλύτερο από τα 800 εκατομμύρια που δίνετε τώρα. Τα μαζέψατε τότε. Άρα, λοιπόν, αν μπορούσε κάποιος να βαφτίσει αυτό το βοήθημα, θα έλεγε ότι είναι η δέκατη τρίτη «αλά ΣΥΡΙΖΑ» σύνταξη, περιοδικά καταβαλλόμενη. Αυτή είναι η σύνταξή σας.

Δίνετε όμως 800 εκατομμύρια. Μάλιστα! Σε ποιους; Στους συνταξιούχους. Ας κάνουμε έναν λογαριασμό να δούμε αυτές οι κατηγορίες των συνταξιούχων τι πλήρωσαν μέχρι τώρα. Σας κάνω έναν λογαριασμό, λοιπόν, για να καταγραφεί, κύριε Υπουργέ. Δώσατε 800 εκατομμύρια. Να δούμε τι πήρατε αυτόν τον καιρό από τις ίδιες κατηγορίες.

Πήρατε ή δεν πήρατε από τον ηυξημένο ΦΠΑ επί των προϊόντων λαϊκής κατανάλωσης 2,2 δισεκατομμύρια στην τετραετία; Το μεγαλύτερο μέρος αυτού του βάρους ποιος το επωμίστηκε; Οι πιο φτωχές τάξεις, οι συνταξιούχοι. Βάλτε, λοιπόν, το μισό από τα 2,2 δισεκατομμύρια που επιβαρύνθηκαν αυτοί στην καθημερινότητά τους.

Το ΕΚΑΣ το κόψατε. Και μάλιστα χθες υπήρχε και ένας τραγέλαφος. Σας άκουσα, κύριε Πετρόπουλε, να υπερασπίζεστε το κόψιμο του ΕΚΑΣ, λέγοντας ότι αντικαταστάθηκε στην πραγματικότητα, αναπληρώθηκε από την πολιτική μας. Και το πρωί άκουγα στον «ΑΝΤ1» τον Υπουργό, τον κ. Τσακαλώτο, να λέει: «Το κόψιμο του ΕΚΑΣ ήταν η μεγαλύτερη ήττα που έχουμε υποστεί». Πρέπει να διαλέξετε και να συνεννοείστε μεταξύ σας. Λοιπόν, κόψατε το ΕΚΑΣ, το οποίο κόστισε 900 εκατομμύρια.

Τρίτον, η εισφορά υπέρ υγείας. κόψατε από τους συνταξιούχους 700 εκατομμύρια κατ’ έτος. Και χώρια οι μειώσεις των νέων συνταξιούχων που φτάνουν το 38% από τον νόμο Κατρούγκαλου. Αθροίστε τα αυτά και δείτε τα. Πόσο μπορείτε να τα συγκρίνετε με τα 800 εκατομμύρια που δίνετε τώρα και έχετε τη θρασύτητα να λέτε ότι είναι η δέκατη τρίτη σύνταξη;

**ΠΡΟΕΔΡΕΥΩΝ (Νικήτας Κακλαμάνης):** Με αυτό κλείνετε, κύριε Σταμάτη.

**ΔΗΜΗΤΡΙΟΣ ΣΤΑΜΑΤΗΣ:** Κλείνω. Ήθελα να πω κάτι που θα τους άρεσε βέβαια.

**ΠΡΟΕΔΡΕΥΩΝ (Νικήτας Κακλαμάνης):** Δεν πειράζει. Πείτε το και κλείστε.

**ΔΗΜΗΤΡΙΟΣ ΣΤΑΜΑΤΗΣ:** Ακούστε να δείτε. Αυτόν τον λογαριασμό δεν τον κάνατε και δεν θέλετε να τον κάνετε. Ξέρετε ποιος τον κάνει, όμως; Τον κάνει ο συνταξιούχος, τον κάνουν οι πολίτες. Και το μήνυμα από αυτούς θα το πάρετε. Το προοίμιο του μηνύματος σας το είπα στην αρχή. Είναι η άρνηση δικών σας ανθρώπων, στελεχών να τους δώσετε χρίσμα ή να τους συμπαρασταθείτε στον αγώνα. Κάτι ξέρουν αυτοί περισσότερο από εσάς.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κύριε Κόνσολα, θα σας παρακαλούσα να δώσετε τη σειρά σας στον κ. Βρούτση, για να φύγει, και μετά είστε εσείς. Ακολουθεί ο κ. Παυλίδης. Ο κ. Κρεμαστινός και ο κ. Γεωργιάδης είναι στη Διάσκεψη, επομένως, θα ανέλθει πρώτος ο κ. Μαντάς.

**ΙΩΑΝΝΗΣ ΒΡΟΥΤΣΗΣ:** Ας μιλήσει ο κ. Κόνσολας και μετά εγώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Επειδή μου είπατε στις 11.00΄, γι’ αυτό το ανέφερα.

Κυρίες και κύριοι συνάδελφοι, ο κ. Βρούτσης ζήτησε να μιλήσει τώρα κατ’ εξαίρεση. Διαφορετικά, οι δευτερολογίες των εισηγητών θα είναι μετά τους Υπουργούς.

Ορίστε, κύριε Κόνσολα, έχετε τον λόγο.

**ΕΜΜΑΝΟΥΗΛ ΚΟΝΣΟΛΑΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, δύο ημέρες τώρα συζητάμε στην Εθνική Αντιπροσωπεία τα ζητήματα που αφορούν το νομοσχέδιο του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης. Βέβαια, τόσο οι συνάδελφοι, όσο και οι τηλεθεατές, οι πολίτες διαπιστώνουν ότι συζητάμε ένα φορολογικό νομοσχέδιο δύο σε ένα στην Κυβέρνηση.

Έχει και τα θετικά του, κύριε Υπουργέ. Όμως, είναι εξαιρετικά δυσάρεστο σε αυτήν τη χρονική συγκυρία αντί να φέρει ένα νομοσχέδιο με μια στρατηγική στόχευση, προκειμένου όχι αποσπασματικά να λύνει ζητήματα που η ίδια η Κυβέρνηση έχει δημιουργήσει, προσπαθεί την ύστατη ώρα, την περίοδο των ευρωεκλογών να απαλύνει την εικόνα των πολιτών.

Κύριε Πρόεδρε, κυρίες και κύριοι συνάδελφοι, ο κ. Τσίπρας, η Κυβέρνησή του δεν θα τα καταφέρει, γιατί το τελευταίο αριστερό πρόσημο που είχε μέσα από τη δημόσια εικόνα του εντός και εκτός Βουλής κατέρρευσε την τελευταία περίοδο. Το λέω αυτό γιατί στις 26 Μαΐου οι πολίτες θα δώσουν ηχηρή απάντηση σε αυτή την προσπάθεια της Κυβέρνησης να χειραγωγήσει τους πολίτες μέσα από δέλεαρ, μέσα από αποσπασματικά μέτρα, μέσα από ζητήματα που θα έπρεπε να είχε λύσει τέσσερα χρόνια και να μην είχε δημιουργήσει η ίδια.

Επίσης διαπιστώσαμε ότι ο κ. Τσίπρας έχει μετατρέψει τις ευρωεκλογές σε ένα διακύβευμα δημοσκόπησης. Είχαμε πει εδώ στην Εθνική Αντιπροσωπεία -το ίδιο είπε από αυτό εδώ το Βήμα ο κύριος Πρωθυπουργός- ότι είναι ψήφος εμπιστοσύνης, αλλά πρόσφατα, δύο ημέρες πριν μετέτρεψε αυτή τη δέσμευσή του σε δημοσκόπηση. Εξάλλου, ο κ. Τσίπρας και η Κυβέρνησή του έχει ενσωματώσει πολύ καλά στην κουλτούρα του την κυβίστηση και τη μετατροπή μιας δημοσκόπησης από το «όχι» στο «ναι». Είναι ένα από τα ζητήματα με το οποίο έχει πλέον θέμα με το αριστερό ακροατήριό του.

Από εκεί και πέρα, η Κυβέρνηση κυριολεκτικά πανικόβλητη πιστεύει ότι οι Έλληνες και οι Ελληνίδες ξεχνάνε, έχουν επιλεκτική μνήμη.

Θέλω να πω στην Κυβέρνηση του κ. Τσίπρα ότι οι Έλληνες και οι Ελληνίδες όχι μόνο δεν ξεχνάνε, αλλά θα δώσουν και την απάντηση τις επόμενες ημέρες που θα έρθουν οι ευρωεκλογές, κύριε Υπουργέ.

Κύριοι της Κυβέρνησης, ανακοινώσατε τη μείωση των φορολογικών συντελεστών εσείς που τον Ιούλιο του 2015 από το 13% τον μετατρέψατε σε 24% κάνοντας την οικονομία μη ανταγωνιστική σε σχέση με τα ζητήματα που αφορούν και τον τουρισμό. Είναι μια αποσπασματική, όπως είπα και στην εισαγωγή μου, ρύθμιση που δεν λύνει προβλήματα επί της ουσίας τώρα που έχει ξεκινήσει ήδη η τουριστική περίοδος και φυσικά αυτή η ρύθμιση δεν αφορά όλα τα προϊόντα της εστίασης.

Είδατε εχθές, κύριε Υπουργέ, την ΠΟΕΣΕ που κατέθεσε σχετικό ψήφισμα στον Πρόεδρο της Βουλής και στα κόμματα που, έστω και τώρα, σας καλεί να κατανοήσετε πόσο δύσκολο είναι σε μια επιχείρηση εστίασης σε όλη την επικράτεια από την Κέρκυρα μέχρι το Καστελόριζο και από την Αλεξανδρούπολη μέχρι τη Γαύδο να φορολογείται το προϊόν διαφορετικά, το τουριστικό προϊόν, η εστίαση, στις επιχειρήσεις αυτές, άλλα με 13% και άλλα με 24%. Μιλάμε, φυσικά, για τα αφεψήματα για τον καφέ.

Η νέα κατηγοριοποίηση των προϊόντων της εστίασης ως προς τους συντελεστές ΦΠΑ, έτσι όπως ήρθε στη Βουλή με την τροπολογία που έφερε η Κυβέρνηση, απέχει πάρα πολύ από την κατηγοριοποίηση των προϊόντων της εστίασης που ίσχυε το 2014.

Να υπενθυμίσω ότι η Κυβέρνησή σας παρέλαβε τον συντελεστή ΦΠΑ στην εστίαση στο 13%, τον αύξησε δύο φορές, μία τον Ιούλιο του 2013 και μία τον Ιούνιο του 2016, στο 24%, γιατί; Διότι, πρώτον, πολύ απλά λόγω της καταστροφικής διαπραγμάτευσης του πρώτου εξαμήνου του 2015 οδήγησε τη χώρα σε ένα επώδυνο, αχρείαστο μνημόνιο και κυρίως, και δεύτερον, λόγω του ότι η Κυβέρνηση ΣΥΡΙΖΑ έχει ενσωματώσει στην κουλτούρα της ότι η αύξηση φόρων είναι η μόνη πηγή εσόδων, παραγωγής πλούτου για την Κυβέρνηση, προκειμένου να κάνει την αναδιανομή που έχει εξαγγελθεί κατά καιρούς και πολλές φορές από πολλούς κυβερνητικούς παράγοντες.

Κάπως έτσι ξεκίνησε και η συζήτηση της αύξησης του φόρου της διαμονής από το 6,5% στο 13%. Και στο σημείο αυτό θέλω, αγαπητοί συνάδελφοι, να στρέψω τη μνήμη σας όταν εδώ στην Ολομέλεια κατέθεσα σχετική επίκαιρη ερώτηση –και το θυμάστε όλοι- στην κ. Παπανάτσιου, η οποία τι μας είπε; Μας είπε ότι θα πρέπει να είμαστε και ευχαριστημένοι που από το 6,5% πήγε στο 13% γιατί η τρόικα, οι θεσμοί πίεζαν την Κυβέρνηση να καταγράψει τη διαμονή στο 24%.

Κυρίες και κύριοι συνάδελφοι, εδώ είναι το οξύμωρο. Η κυβέρνηση της Νέας Δημοκρατίας, η κυβέρνηση του Αντώνη Σαμαρά δεν είχε πιεστεί από τους δανειστές και τους θεσμούς να αυξήσει τους φορολογικούς συντελεστές;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σας θυμίζω, λοιπόν, ότι η κυβέρνηση του Αντώνη Σαμαρά δεν υποχρεώθηκε στην σύσταση του υπερταμείου και στην υποθήκευση της ακίνητης περιουσίας που για ενενήντα εννέα χρόνια εσείς με δική σας υπογραφή έχετε υποθηκεύσει.

Τότε η Κυβέρνηση της Νέας Δημοκρατίας δεν προέβη στη μείωση των συντελεστών ΦΠΑ στα νησιά, παρά την πίεση που ενδεχόμενα είχε από τους θεσμούς. Αυτή η κατάργηση, κύριε Υπουργέ, φέρει τη δική σας υπογραφή.

Επίσης δεν είχαμε προχωρήσει στην κατάργηση των μειωμένων συντελεστών ΦΠΑ στην εστίαση. Εξάλλου, θυμάστε πολύ καλά τότε ότι στην περίοδο της διακυβέρνησης της Νέας Δημοκρατίας είχαμε προχωρήσει στη μείωση της εστίασης και είχαν πολλαπλασιαστεί τα έσοδα, κάτι που κατέγραψε και η Ανεξάρτητη Αρχή Εσόδων.

Τώρα εσείς τι κάνετε; Αφού χάσατε τέσσερα χρόνια και δεν καταφέρατε να φέρετε τον ΦΠΑ στην εστίαση ούτε εκεί που τον είχατε παραλάβει το 2014, φέρνετε ένα αποσπασματικό μέτρο και φέρνετε σε αδιέξοδη κατάσταση τις επιχειρήσεις της εστίασης.

Η Κυβέρνηση, εξάλλου, έχει μάθει να κρίνει τους αριθμούς αποσπασματικά. Να σας θυμίσω ότι ο νέος Υπουργός Τουρισμού από αυτό το Βήμα ακολούθησε την παραδοχή και της προηγούμενης, της προκατόχου Υπουργού Τουρισμού, της κ. Κουντουρά, δηλαδή, να επαίρεται για τον αριθμό των επισκεπτών.

Μόνο που, κύριε Υπουργέ, ξέρετε πολύ καλά -και εσείς είστε άνθρωπος της αγοράς- ότι το τουριστικό ρεύμα σε ό,τι αφορά τους αριθμούς δεν καταγράφει το θετικό πρόσημο στο τουριστικό προϊόν. Το θετικό πρόσημο καταγράφεται από τα έσοδα. Και τα έσοδα είναι ξεκάθαρα από την Τράπεζα της Ελλάδος και τις άλλες ανεξάρτητες αρχές. Τα έσοδα έχουν καταρρεύσει.

Επίσης θα μπορούσε να μου πει κανείς «γιατί η κατά κεφαλήν δαπάνη ανά επισκέπτη είναι πολύ μειωμένη σε σχέση με τις ανταγωνιστικές χώρες;». Γιατί πολύ απλά είναι πολύ ακριβή χώρα και οι επισκέπτες που έρχονται από το εξωτερικό δεν ξοδεύουν. Αυτή είναι η αλήθεια. Για παράδειγμα, όταν η κατά κεφαλήν δαπάνη στην Ισπανία είναι στα 1.100 ευρώ και η κατά κεφαλήν δαπάνη εδώ στην Ελλάδα είναι 560 ευρώ, αυτό πρέπει να μας προβληματίσει. Αυτή είναι μια πραγματικότητα που δεν μπορεί να την προσπεράσει κανείς.

Θέλω να πω και κάτι ακόμα για αυτό το ζήτημα του τουριστικού προϊόντος. Έχετε μετατρέψει πλέον το τουριστικό προϊόν συνολικά σε μη ανταγωνιστικό με την υπερφορολόγηση, με τον ΕΝΦΙΑ, με την επιβολή του ΕΝΦΙΑ και στις μικρές τουριστικές επιχειρήσεις, αλλά και με τα άλλα ζητήματα που αφορούν τους έμμεσους και άμεσους φόρους, από τις ασφαλιστικές και εργοδοτικές εισφορές. Βλέπω συναδέλφους νησιώτες από όλες τις πτέρυγες της Βουλής. Μπορείτε να πάρετε τις μαρτυρίες τους.

Πρέπει να σας θυμίσουμε ποια ήταν η αιτία που αυξήσατε τον ΦΠΑ στην εστίαση, αλλά και στα υπόλοιπα θέματα που φορολογήσατε τον τουρισμό; Και σήμερα κόπτεστε να τον επαναφέρετε σε ένα σημείο που, δυστυχώς, ήδη η ζημιά έχει γίνει και έχετε δημιουργήσει τραύματα στις επιχειρήσεις και στα ξενοδοχεία. Έχετε δημιουργήσει τραύματα με τα κόκκινα δάνεια στις επιχειρήσεις.

Ξέρετε, ποιο είναι το πρόγραμμά μας, το πρόγραμμα της Νέας Δημοκρατίας και του Κυριάκου Μητσοτάκη και εσείς έχετε ήδη κατανοήσει ότι προσχωρείτε σε αυτή την πρόταση μερικώς και αποσπασματικώς. Θα είμαστε θετικοί στην ψήφιση αυτής της ρύθμισης. Όμως, σας καλούμε να κάνετε δεκτή την τροπολογία που καταθέσαμε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κόνσολα, ολοκληρώστε, σας παρακαλώ.

**ΕΜΜΑΝΟΥΗΛ ΚΟΝΣΟΛΑΣ:** Ολοκληρώνω, κύριε Πρόεδρε.

Κύριε Μπάρκα, μην έχετε αγωνία. Ξέρετε πολύ καλά ότι δεν μας χωρίζουν ζητήματα που αφορούν την εθνική υπόθεση που λέγεται «φορολογία» και «τουρισμός». Μια και δεν καταθέσατε ένα στρατηγικό σχέδιο για τον τουρισμό και ένα στρατηγικό σχέδιο για τη φορολογία, κάντε τώρα δεκτή την τροπολογία.

Επίσης, να σας υπενθυμίσω, κύριε Υπουργέ, ότι όσον αφορά τις εκατόν είκοσι δόσεις, αν και πιστεύουμε ότι είναι ατελείς, η Νέα Δημοκρατία θα τις ψηφίσει; Ακούστε τον εισηγητή μας και τα επιχειρήματά του, τα οποία προσυπογράφουμε όλοι.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κόνσολα, κλείστε.

**ΕΜΜΑΝΟΥΗΛ ΚΟΝΣΟΛΑΣ:** Κλείνω, κύριε Πρόεδρε.

Όμως, γιατί δεν προσχωρείτε στην ιδέα να ενσωματώσετε στις εκατόν είκοσι δόσεις τις οφειλές στην εφορία, στα ασφαλιστικά ταμεία, στα κόκκινα δάνεια; Κάντε το, έστω και τώρα, γιατί τις επόμενες ημέρες θα κριθείτε και θα κριθούμε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ο κ. Μπουκώρος έχει τον λόγο.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, τις τελευταίες ημέρες η Κυβέρνηση ΣΥΡΙΖΑ έχει ανακαλύψει νέα σημαία ευκαιρίας, ότι δήθεν η Νέα Δημοκρατία και ο Πρόεδρός μας επιθυμούμε την επταήμερη εργασία. Για να δούμε σε ποιο περιβάλλον μιλάμε, για ποια επταήμερη απασχόληση μιλάμε. Οι μισοί εργαζόμενοι που απασχολούνται πάνω από το 50% των συμβάσεων που έχουν υπογραφεί από το 2015 και μετά αφορούν συμβάσεις ευέλικτών μορφών εργασίας, κύριε Υπουργέ.

Θέλετε να μάθετε με σημερινά στοιχεία ποιοι είναι οι μισθοί των εργαζομένων στην Ελλάδα της υποαπασχόλησης; Πεντακόσιες εβδομήντα μία χιλιάδες εργαζόμενοι αμείβονται με μισθούς μέχρι 500 ευρώ. Εξακόσιες ενενήντα έξι χιλιάδες εργαζόμενοι -είναι σημερινά τα στοιχεία- αμείβονται με μισθούς έως 375 ευρώ και διακόσιες πενήντα μία χιλιάδες εργαζόμενοι, κύριοι Υπουργοί του ΣΥΡΙΖΑ, κυρίες και κύριοι συνάδελφοι, λαμβάνουν ενιαίο μισθό κάτω από 250 ευρώ. Αυτά είναι σημερινά στοιχεία, κύριε Υπουργέ. Βλέπετε να υπάρχει καμμία ανάγκη για επταήμερη απασχόληση στην Ελλάδα;

Είναι σαφές ότι ο Πρόεδρός μας αναφέρθηκε σε μία και μόνο επιχειρησιακή σύμβαση μιας καινούργιας επένδυσής. Άρπαξε τη σημαία - ευκαιρία ο ΣΥΡΙΖΑ στην απέλπιδα προσπάθειά του και μπροστά στη διαπιστωμένη δημοσκοπική κατάρρευσή του και τη βέβαιη εκλογική συντριβή του, η οποία έρχεται σε λίγες μέρες, για να προπαγανδίσει, να συκοφαντήσει και να διαστρεβλώσει. Για ποιο εργασιακό περιβάλλον μιλάμε; Μιλάμε για ένα εργασιακό περιβάλλον, όπου μόνο ένας τομέας έχει ανάγκη επταήμερης απασχόλησης. Και αυτός είναι ο τομέας τουρισμού και εστίασης.

Ξέρετε ποιος υπέγραψε την επταήμερη απασχόληση σε αυτόν τον τομέα, όπως αποκάλυψε ο εισηγητής μας, ο πρώην Υπουργός κ. Βρούτσης; Η κ. Αχτσιόγλου. Και τι ήρθε εδώ να μας πει; Μα, ήταν μία συλλογική σύμβαση, δεν μπορούσα να παρέμβω. Εμμέσως πλην σαφώς δηλαδή, μας είπε η κ. Αχτσιόγλου ότι το επταήμερο δεν είναι ζήτημα δικαιωμάτων, αλλά ζήτημα ανταλλαγμάτων. Δηλαδή, αν υπογραφεί μία συλλογική σύμβαση, μπορεί να ισχύει η επταήμερη απασχόληση. Και εσείς είστε Κυβέρνηση της Αριστεράς! Δεν υπάρχει, λοιπόν, ζήτηση θέσεων εργασίας, για να στηρίζονται τέτοιες προπαγανδιστικές συζητήσεις.

Με λίγα λόγια, κύριε Υπουργέ, είναι καλό το παραμύθι σας, αλλά δεν έχει δράκο. Δεν έχει κανέναν δράκο το παραμύθι σας!

Οι εκατόν είκοσι δόσεις θα ψηφιστούν από τη Νέα Δημοκρατία. Όμως, σας φωνάζουμε τόσες μέρες εδώ ότι δεν περιλαμβάνετε τις επιχειρήσεις. Είναι χολή η ρύθμιση αυτή. Δεν περιλαμβάνει τον παραγωγικό ιστό της χώρας. Δεν δίνει η ρύθμιση αυτή την ευκαιρία στις μικρομεσαίες επιχειρήσεις να ξαναμπούν στο παιχνίδι της παραγωγικότητας ούτε με τις δεκαοκτώ ούτε με τις τριάντα ούτε με τις τριάντα έξι δόσεις. Επιθυμούσαν και περίμεναν δύο χρόνια τώρα αυτές οι επιχειρήσεις μια νέα εκκίνηση, να ξεκινήσουν, να ξαναμπούν στην παραγωγική διαδικασία, στο παιχνίδι του ανταγωνισμού, για να μπορέσει το κράτος, κύριε Υπουργέ, να εισπράξει υγιείς φόρους και να δώσει τα επιδόματα και τα βοηθήματα.

Με το να δίνουμε επιδόματα και βοηθήματα από τα πλεονάσματα της υπερφορολόγησης, της εξόντωσης από τους γιγαντιαίους φόρους, δεν κάνουμε τίποτα άλλο παρά να θρυμματίζουμε τα κόκκαλα της πραγματικής οικονομίας.

Όσον αφορά τους μισθούς που σας έλεγα προηγουμένως, σύμφωνα με το Διεθνές Γραφείο Εργασίας, το ILO, 3,5% έχει πέσει ο μισθός των Ελλήνων εργαζομένων το 2018. Στο 3,5%! Αρνητική πρωταγωνίστρια στην Ευρώπη η Ελλάδα. Ξέρετε πόσο παραλάβατε, κύριε Υπουργέ, το 2014 τη μισθολογική κατάσταση στην Ελλάδα; Με αυξήσεις να ανέρχονται το 2014 στο 1,9%.

Κατεβάσατε δύο φορές το αφορολόγητο. Αυτό σημαίνει ένας μισθός για ένα μέσο εργαζόμενο περίπου των 750 ευρώ και για έναν μέσο συνταξιούχο. Αυτό κάνατε. Και δεν δεσμεύεστε για την κατάργηση της νέας μείωσης του αφορολόγητου, όπως με τροπολογία προτείνει η Νέα Δημοκρατία. Λέτε «θα δούμε», μπορεί να μειωθεί κι άλλο το αφορολόγητο, μπορεί να έχουμε και νέες μειώσεις στους μισθούς και στις συντάξεις, για να φτάσουμε τελικά στην κοροϊδία της μείωσης του ΦΠΑ.

Η προηγούμενη κυβέρνηση έδωσε μάχη με τους θεσμούς, με τους δανειστές. Δεν αποδεχόταν με τίποτα τη μείωση του ΦΠΑ στην εστίαση και στον τουρισμό. Τα κατάφερε και πήγε για όλα τα είδη στο 14%. Και έρχεστε σήμερα εδώ με μια κουτσή ρύθμιση να μας πείτε ότι καφέδες, ροφήματα, αναψυκτικά, δηλαδή περίπου το 50% του τζίρου της εστίασης εξαιρείται και παραμένει στο 24%, δημιουργώντας πλείστα όσα προβλήματα στη λειτουργία των επιχειρήσεων. Αυτό δεν είναι μείωση. Αυτό είναι μια κουτσή ρύθμιση που δεν προσφέρει τίποτα, ούτε στη λειτουργία των επιχειρήσεων ούτε στη δημιουργία νέων θέσεων εργασίας.

Κοντολογίς, κυρίες και κύριοι Υπουργοί της Κυβέρνησης ΣΥΡΙΖΑ, δεν είστε η Κυβέρνηση των φτωχών. Είστε απλά και μόνο η Κυβέρνηση της φτώχειας!

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθητές και μαθήτριες και τέσσερις εκπαιδευτικοί συνοδοί τους από το Δημοτικό Σχολείο Γυναικοκάστρου Κιλκίς και από το 16ο Δημοτικό Σχολείο Γλυφάδας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ο κ. Βρούτσης έχει τον λόγο.

**ΙΩΑΝΝΗΣ ΒΡΟΥΤΣΗΣ:** Ευχαριστώ, κύριε Πρόεδρε, και εσάς και τους συναδέλφους για την παραχώρηση της αλλαγής σειράς.

Κυρίες και κύριοι συνάδελφοι, είμαστε στο τέλος ενός κρίσιμου νομοσχεδίου. Έχουν ειπωθεί πολλά, κρατάω όμως στη μνήμη μου κάτι το οποίο ήταν κατ’ εξοχήν ως επικεφαλίδα στις εισηγήσεις των Βουλευτών του ΣΥΡΙΖΑ. Στην πολιτική διαφορά που θέλουν να αναδείξουν συγκριτικά με τη Νέα Δημοκρατία βάζουν επί της αρχής ότι είμαστε δύο διαφορετικοί κόσμοι. Σήμερα εγώ από Βήματος Βουλής θέλω να το επιβεβαιώσω και να συμφωνήσω με τους Βουλευτές του ΣΥΡΙΖΑ.

Κύριοι Υπουργοί, που είστε στα κυβερνητικά έδρανα θέλω να με παρακολουθήσετε. Ναι, είμαστε δύο διαφορετικοί κόσμοι. Και είμαστε δύο διαφορετικοί κόσμοι, γιατί θέλω να σας βάλω σε ένα φανταστικό σενάριο. Φανταστείτε αυτή τη στιγμή ο ομιλών εισηγητής της Νέας Δημοκρατίας ή ο Αρχηγός της Αξιωματικής Αντιπολίτευσης, ο Κυριάκος Μητσοτάκης, ή γενικά οι Βουλευτές που προηγήθηκαν από μένα της Νέας Δημοκρατίας διά Βήματος Βουλής να έκαναν το εξής εφιαλτικό: Να προκαλούσαν τον κόσμο, την κοινωνία, τους πολίτες και τις επιχειρήσεις να μην πληρώσουν τις δόσεις είτε στην εφορία είτε στα ασφαλιστικά ταμεία. Φανταστείτε να τους έλεγαν να μην πάνε να ενταχθούν στη ρύθμιση των εκατόν είκοσι δόσεων και φανταστείτε να τους έλεγαν ότι εμείς μόλις βγούμε Κυβέρνηση, θα φέρουμε μια ρύθμιση των εκατόν σαράντα δόσεων, γι’ αυτό απομακρυνθείτε. Φαντάζεστε, κύριοι Υπουργοί του ΣΥΡΙΖΑ, αυτό το εφιαλτικό σενάριο;

Και εδώ έρχεται να απαντήσει το γιατί εκτινάχθηκαν οι ιδιωτικές οφειλές προς τα ασφαλιστικά ταμεία και τις εφορίες από τα 85 δισεκατομμύρια στα 140,1 δισεκατομμύρια. Η απάντηση είναι απλή. Ήταν και το μείγμα της δημοσιονομικής σας πολιτικής, η εξοντωτική φορολογία και οι εξοντωτικές ασφαλιστικές εισφορές, αλλά ήταν δυστυχώς και η κουλτούρα που καλλιεργήσατε στον κόσμο και στην κοινωνία τού «Δεν πληρώνω». Και δεν σταθήκατε μόνο στο «Δεν πληρώνω», αλλά κάνατε και κάτι ακόμη. Καλλιεργήσατε ένα μίσος και έναν φθόνο εναντίον του ίδιου του κράτους. Όταν λες «μέχρι να καταρρεύσουν», υπονοείς να καταρρεύσει ποιος, η κυβέρνηση ή τα ταμεία; Μάλλον τα ταμεία, δηλαδή το κράτος. Να φτωχοποιηθεί το κράτος.

Αυτή, λοιπόν, η αφίσα το 2014, όταν φέραμε εμείς τη ρύθμιση που δεν ψηφίσατε, θα σας συνοδεύει για πάντα. Είναι η φωτογραφία σας. Είναι ο καθρέπτης σας, που αφισοκολλούσατε έξω από το Υπουργείο Εργασίας και το Υπουργείο Οικονομικών, να μην πληρώσουν οι πολίτες τις δόσεις τους, να είναι ασυνεπείς!

Τη βλέπετε, κύριε Πετρόπουλε; Είναι η αφίσα του ΣΥΡΙΖΑ. Την καταθέτω στα Πρακτικά.

(Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εμείς, λοιπόν, είμαστε διαφορετικοί κόσμοι. Συμφωνώ μαζί σας. Είμαστε διαφορετικοί κόσμοι, γιατί η Νέα Δημοκρατία θέτει πάντα το εθνικό συμφέρον πάνω από το κομματικό. Για αυτό είμαστε διαφορετικοί, γιατί εσείς βάζετε το κόμμα πάνω από το κράτος, πάνω από την πατρίδα.

Εμείς, λοιπόν, λέμε στους πολίτες σήμερα, ναι, να είναι συνεπείς, να πληρώνουν τους φόρους τους, να πληρώνουν τις ασφαλιστικές τους εισφορές -βλέπετε τις διαφορές μας;- και να ενταχθούν στη ρύθμιση των εκατόν είκοσι δόσεων, έστω κι αν είναι αναποτελεσματική. Ακούσατε τις παρατηρήσεις μας για το ζήτημα των νομικών προσώπων, που είναι μέχρι δεκαοκτώ δόσεις και παραμένουν εκκρεμότητες. Καταλάβατε, κύριοι του ΣΥΡΙΖΑ, γιατί είμαστε διαφορετικοί;

Δεύτερον, αναφέρθηκε πριν από λίγο ο Βουλευτής μας Χρήστος Μπουκώρος στο ζήτημα των στοιχείων που ανέδειξε η ΙΝΕ/ΓΣΕΕ. Κύριε Πετρόπουλε και κύριοι Βουλευτές του ΣΥΡΙΖΑ, τα στοιχεία που ανέδειξε η έκθεση ΙΝΕ/ΓΣΕΕ είναι τραγικά και επιβεβαιώνουν τα δικά μας, αυτά που έχουμε πει και εμείς. Για προσέξτε, όμως, η ΙΝΕ/ΓΣΕΕ τι ήταν για τον ΣΥΡΙΖΑ; Η ΙΝΕ/ΓΣΕΕ για τον ΣΥΡΙΖΑ ήταν το σύμβολο, η σημαία. Δεν τολμούσα να έρθω ως Υπουργός εδώ, ο Σαμαράς, οι Βουλευτές να επικαλεστούμε την ΕΛΣΤΑΤ, που έδειχνε αποκλιμάκωση της ανεργίας από το 2013 και μετά, να επικαλεστούμε την «ΕΡΓΑΝΗ», που έδειχνε από 2013 θετικό ισοζύγιο. Τα λέγατε μονταζιέρα και κάνατε σημαία και λάβαρο την ΙΝΕ/ΓΣΕΕ. Τι την κάνατε την ΙΝΕ/ΓΣΕΕ; Την υποστείλατε, το ξεχάσατε το λάβαρο, γιατί δεν βολεύει.

Εμείς, όμως, παραμένουμε σταθεροί. Τα στοιχεία που πρέπει να επικαλείται κάποιος που θέλει να είναι ακριβής στη μέτρηση και της ανεργίας αλλά και των κρίσιμων θεμάτων της κοινωνικής πολιτικής και της κοινωνικής κατάστασης είναι φυσικά και η «ΕΡΓΑΝΗ» και η ΕΛΣΤΑΤ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πετρόπουλε, χθες αντιδικήσαμε σε ένα ζήτημα. Πήρατε τον λόγο και προσπαθήσετε να ακυρώσετε αυτό το οποίο είπα. Γυρίζω ξανά την κουβέντα στο ζήτημα της επέκτασης της πενθήμερης λειτουργίας της επιχείρησης «ΠΑΠΑΣΤΡΑΤΟΣ», που αλλοιώσατε και κάνατε γκάφα για τον Πρόεδρο της Νέας Δημοκρατίας, ότι έγινε επταήμερο και ήταν πολύ σωστό. Επαινέσαμε τη σύμβαση που υπέγραψαν και την ωριμότητα μεταξύ εργαζομένων και επιχείρησης. Δεν καταγγείλαμε την κ. Αχτσιόγλου. Είπαμε «μπράβο» που αποδέχτηκε αυτή τη σύμβαση και κάνατε την γκάφα και πέσατε μέσα, να πείτε για τον Κυριάκο Μητσοτάκη. Πάει αυτό.

Όμως, στη συνέχεια εγώ σας έβγαλα εδώ μερικές κλαδικές συμβάσεις για την «ΤΡΑΙΝΟΣΕ» –ο Κωστής Χατζηδάκης- για το ζήτημα το οποίο αφορά τον τουρισμό, την κλαδική, που είναι επταήμερη εργασία. Εδώ πραγματικά σηκώνω τα χέρια ψηλά. Μέχρι τώρα έλεγα ότι έχετε μετατρέψει το Υπουργείο Εργασίας σε Υπουργείο «Αλχημείας» με τις λαθροχειρίες σας. Τώρα λέω ότι έχετε μετατρέψει το Υπουργείο Εργασίας σε Υπουργείο επταήμερης εργασίας. Κοιτάξτε τι κάνατε: Χθες το βράδυ στις 23:30΄ πήρα στα χέρια μου τις νομοθετικές αλλαγές που κάνετε, τις νομοτεχνικές βελτιώσεις. Τις έχετε δει; Δεν κοιτάτε ούτε τι κείμενα φέρνετε στη Βουλή. Τέτοια σύγχυση είναι απίστευτη! Ή μας κοροϊδεύετε κατάμουτρα ή έχετε χάσει τελείως κάθε σχέση με την πραγματικότητα.

Ακούστε, κύριοι συνάδελφοι, τις νομοτεχνικές βελτιώσεις της Κυβέρνησης που έφερε χθες το βράδυ και συγκεκριμένα στο άρθρο 18: «Η Διεύθυνση Ακίνητης Περιουσίας δύναται να λειτουργεί όλες τις μέρες της εβδομάδας. Το προσωπικό της», ακούστε, «είναι υποχρεωμένο σε υπερωριακή εργασία κατά τις μέρες αργιών και εορτών.». Απίστευτοι! Τι είστε εσείς; Μέσα στο Υπουργείο Εργασίας επιβάλλετε την επταήμερη εργασία;

(Χειροκροτήματα από την πτέρυγα της Νέας Δημοκρατίας)

Καταθέτω το σχετικό έγγραφο στα Πρακτικά.

(Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ούτε κατά διάνοια να το φέρετε και θέλω να εξηγηθώ, γιατί είναι άλλο ένα στοιχείο στο οποίο διαφέρουμε και δείχνει ότι είμαστε διαφορετικοί κόσμοι.

Η Νέα Δημοκρατία δεν καταγγέλλει την κλαδική σύμβαση του τουρισμού. Η Νέα Δημοκρατία δεν καταγγέλλει την κλαδική σύμβαση της «ΠΑΠΑΣΤΡΑΤΟΣ», γιατί αναγνωρίζουμε για τον τουρισμό –εγώ έρχομαι από τις Κυκλάδες, ο Μανώλης ο Κόνσολας από τα Δωδεκάνησα- την αναγκαιότητα να βρεθεί μια λύση. Και υπήρξε λύση μεταξύ των εργαζομένων και του κόσμου του τουρισμού, το ίδιο και με την «ΠΑΠΑΣΤΡΑΤΟΣ». Εδώ αναγνωρίζω ότι πρέπει να υπάρχει η αναγκαιότητα στο Υπουργείο Εργασίας.

Σας καταγγέλλουμε, όμως, για το θράσος σας και την υποκρισία σας. Από τη μία μιλάτε για νεοφιλελεύθερες πολιτικές επταημέρου και από την άλλη χαϊδεύετε τους εργαζόμενους στην πλάτη. Αυτό είστε! Διπρόσωποι, υποκριτές και θρασύτατοι!

**ΠΡΟΕΔΡΕΥΩΝ (Νικήτας Κακλαμάνης):** Κλείστε, κύριε Βρούτση.

**ΙΩΑΝΝΗΣ ΒΡΟΥΤΣΗΣ:** Κλείνω, κύριε Πρόεδρε.

Υπάρχουν θέματα που θα ψηφίσουμε, όπως είναι οι συντάξεις χηρείας. Τις συντάξεις χηρείας τις κατακρεουργήσατε. Σας ασκούσαμε κριτική. Αυτό που έγινε θα το ψηφίσουμε. Ήταν δική σας πολιτική να κοπούν. Όμως, και πάλι δεν θα έχει επανέλθει στο ύψος των συντάξεων χηρείας του 2014 που παραλάβατε, διότι γίνεται ένας νέος επανυπολογισμός.

Αφήσατε σε εκκρεμότητα μια απάντηση που οφείλετε σε διακόσιες πενήντα χιλιάδες δικαιούχους σύνταξης. Δεν έχετε απαντήσει στις ερωτήσεις που αφορούν το τι θα κάνετε με αυτές τις διακόσιες πενήντα χιλιάδες συντάξεις. Δεν απαντήσατε στην γκάφα που κάνατε ως Υπουργείο Εργασίας με τα στοιχεία που ανέδειξα, ότι παραλάβατε εξήντα επτά χιλιάδες συντάξεις και η κ. Αχτσιόγλου εκτέθηκε ανεπανόρθωτα και ο κ. Τσίπρας που το έλεγε, ότι μας δώσατε τετρακόσιες χιλιάδες. Τα είδατε τα στοιχεία. Δεν απαντήσατε για τη λαθροχειρία που κάνατε στο σύστημα «ΗΛΙΟΣ», για τη λαθροχειρία και την αλλοίωση στο ηλεκτρονικό μητρώο εκκρεμών συντάξεων, που το αλλοιώσατε.

Έχουμε πει και έχω πει στην εισήγηση ότι η «ΕΡΓΑΝΗ» είναι ένα πολύτιμο, καινοτόμο εργαλείο. Δεν υπάρχει στην Ευρώπη. Το έχετε υποστηρίξει, το αναδεικνύετε. Είμαστε μαζί, αλλά πάτε να το μετατρέψετε σε θηλιά. Τη διάταξη με την οποία λέτε ότι θα καταχωρίζετε και θα επιβάλλετε στα λογιστικά γραφεία και τις επιχειρήσεις τις κανονικές άδειες μέσα σε μία ώρα ούτε κατά διάνοια να το φέρετε προς ψήφιση μέχρι το τέλος της διαδικασίας. Εάν το φέρετε, δεσμευόμαστε ότι η Νέα Δημοκρατία θα το αλλάξει στην πρώτη νομοθετική δυνατότητα που θα έχει. Αυτό μετατρέπει την «ΕΡΓΑΝΗ» σε θηλιά. Είπαμε, «λαϊκισμός», «δημαγωγία», αλλά υπάρχουν και όρια.

**ΠΡΟΕΔΡΕΥΩΝ (Νικήτας Κακλαμάνης):** Κύριε Βρούτση, κλείστε, σας παρακαλώ.

**ΙΩΑΝΝΗΣ ΒΡΟΥΤΣΗΣ:** Κλείνω, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Το είπατε τρεις φορές. Είναι η τρίτη φορά.

**ΙΩΑΝΝΗΣ ΒΡΟΥΤΣΗΣ:** Μέχρι το τέλος της διαδικασίας η Κυβέρνηση πρέπει να έχει τοποθετηθεί στα εξής: Πρώτον, τι θα κάνετε με την τροπολογία της Νέας Δημοκρατίας για το αφορολόγητο; Δεύτερον, τι θα κάνετε με την τροπολογία της Νέας Δημοκρατίας για τον ΦΠΑ και την επαναφορά του συνόλου της εστίασης εκεί που το παραλάβατε το 2014; Ελπίζουμε να το κάνετε πράξη. Εάν δεν το κάνετε, εμείς να ξέρετε ότι θα το κάνουμε την επόμενη μέρα. Ο ΦΠΑ για τη Νέα Δημοκρατία είναι κάτι το οποίο είναι αδιαπραγμάτευτο και θα μειωθεί στο 13%, εκεί που τον παραλάβατε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι τέσσερις μαθητές και μαθήτριες και δύο εκπαιδευτικοί συνοδοί τους από το 11ο Δημοτικό Σχολείο Χαϊδαρίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Επειδή, όπως έχετε καταλάβει, παρατείνω τον χρόνο, δεδομένου ότι εσείς τελειώνετε και οι Υπουργοί που πρέπει να μιλήσουν δεν είναι στην Αίθουσα, σας δίνω τον λόγο, κύριε Πετρόπουλε, παρ’ όλο που έχετε εξαντλήσει τις παρεμβάσεις σας.

Ορίστε, λοιπόν, έχετε τον λόγο για τρία λεπτά, για να απαντήσετε προφανώς στον κ. Βρούτση.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ναι, κύριε Πρόεδρε, πολύ σύντομα, για τη διευκόλυνση της συζήτησης και την κατανόηση ορισμένων θεμάτων.

Προφανώς τα τρένα ταξιδεύουν επτά μέρες την εβδομάδα, το ίδιο και τα πλοία. Τα καπνεργοστάσια πάντα δούλευαν -και τον προηγούμενο αιώνα και τώρα και στο μέλλον- επτά μέρες την εβδομάδα. Προφανώς και τα ξενοδοχεία υπάρχουν για επτά μέρες την εβδομάδα. Δεν είναι αυτό το θέμα μας.

Το θέμα είναι ότι οι συλλογικές συμβάσεις ρυθμίζουν τον χρόνο της ημερήσιας εργασίας κάθε εργαζόμενου μέσα σε επταήμερη λειτουργία επιχειρήσεων. Δεν ήταν το ίδιο θέμα.

**ΙΩΑΝΝΗΣ ΒΡΟΥΤΣΗΣ:** Ο τουρισμός είναι επτά μέρες την εβδομάδα.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Προφανώς είναι επτά ημέρες την εβδομάδα και μακάρι να είναι τριακόσιες εξήντα πέντε ημέρες τον χρόνο. Αυτό θέλουμε. Όμως, αυτό δεν σημαίνει ότι οι άνθρωποι εκεί δουλεύουν τριακόσιες εξήντα πέντε ημέρες μέρες τον χρόνο και επτά ημέρες την εβδομάδα. Εκεί είναι η διαφορά κι αυτή είναι η συζήτηση που κάναμε.

Επίσης, μην παραποιείτε τη λογική. Άμα σπάσει ένας σωλήνας ύδρευσης σε κτήριο του ΕΦΚΑ, άμα χαλάσει το ασανσέρ, άμα γίνει μια ζημιά που δεν μπορεί να περιμένει σε ώρα εργασίας να την αποκαταστήσεις, δεν είναι λογικό οι τεχνικές υπηρεσίες, όποτε συμβεί αυτό, να είναι σε θέση να το κάνουν; Δεν πρέπει να το λέει αυτό ο νόμος; Το οργανόγραμμα του ΕΦΚΑ το προβλέπει αυτό γενικά και γίνεται, εφόσον προκύψει η ανάγκη και με έγκριση του αρμόδιου γενικού διευθυντή. Τόσο δύσκολο είναι να τα καταλάβετε αυτά τα πράγματα; Μην επανέρχεστε σε θέματα που δεν έχουν καμμία λογική να τα επαναφέρετε, με τον τρόπο τουλάχιστον που λέτε.

Επίσης, όσον αφορά τα θέματα του «ΕΡΓΑΝΗ», εγώ δεν σας κατηγόρησα, γιατί υπάρχει η «ΕΡΓΑΝΗ» και ο «ΗΛΙΟΣ». Είπα ότι παραποιείτε τα δεδομένα, διότι εμφανίζετε έναν πίνακα με μεικτές συντάξεις και έναν πίνακα με καθαρές συντάξεις και κάνετε μια σύγκριση, για να μου πείτε ποια είναι μεγαλύτερη. Ε, αυτό μην το κάνετε. Δεν είναι σωστό.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, κύριε Υπουργέ.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τελειώνω, κύριε Πρόεδρε.

Επομένως πρέπει να συζητάμε με λογικούς όρους κι εκεί είναι η δυσκολία. Ο Αρχηγός της Αξιωματικής Αντιπολίτευσης χρησιμοποίησε παράδειγμα ανθρώπου που εργάζεται επτά μέρες την εβδομάδα. Δεν μίλησε για εργασία επιχείρησης. Και είπε συγκεκριμένα, μία γυναίκα μπορεί να δουλεύει επτά μέρες την εβδομάδα.

**ΠΡΟΕΔΡΕΥΩΝ (Νικήτας Κακλαμάνης):** Μέσα στην Αίθουσα τουλάχιστον να μη λέμε αυτά που λέμε στα κανάλια.

Κύριε Μαντά, θα δώσω τον λόγο στον κ. Κρεμαστινό, γιατί δεν έχει άλλον εκπρόσωπο το κόμμα του στη Διάσκεψη, για να επιστρέψει. Κι αμέσως μετά θα μιλήσετε εσείς, που με υπομονή τρεις μέρες σάς βλέπω στη θέση σας συνεχώς.

Κύριε Αντιπρόεδρε, έχετε τον λόγο, με μια σχετική ανοχή και εσείς.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Κύριε Πρόεδρε, κυρίες και κύριοι συνάδελφοι, νομίζω ότι οι διαπληκτισμοί για το πώς θα χαρακτηριστεί το βοήθημα, αν είναι επίδομα, αν είναι δέκατη τρίτη, δωδέκατη ή δέκατη τέταρτη σύνταξη, δεν θα έπρεπε να απασχολήσουν τόσο πολύ τη Βουλή. Διότι όλοι ξέρουν ότι το δώρο των Χριστουγέννων είναι η δέκατη τρίτη σύνταξη, του Πάσχα η δέκατη τέταρτη και όλα τα άλλα είναι βοηθήματα. Τώρα, όταν δίνεται το βοήθημα έξι ημέρες προ των εκλογών, όπως και να το ονομάσει κανένας, βοήθημα είναι. Το πώς θα το εκλάβει ο λαός αυτό θα φανεί.

Δεν είναι όμως το μείζον θέμα αυτό. Το μείζον θέμα κατά τη γνώμη μου είναι η οικονομία. Το μείζον θέμα είναι πόσο αντέχει αυτή η οικονομία να κάνουμε αυτή την πολιτική. Και βέβαια είναι δύσκολο η Αντιπολίτευση να πει ότι δεν αντέχει η οικονομία πέντε μέρες προ των εκλογών. Το πρόβλημα όμως αφορά τη χώρα. Και όταν ένα πρόβλημα αφορά τη χώρα, νομίζω ότι πρέπει να θυμηθούμε το παρελθόν.

Το παρελθόν τι λέει; Ότι οδηγηθήκαμε στα μνημόνια –πρώτο, δεύτερο, τρίτο και στις επιπτώσεις του τρίτου μνημονίου- για ποιον λόγο; Διότι, ενώ όλοι γνώριζαν ότι η πολιτική που ασκούσαν οι κυβερνήσεις ήταν αποτέλεσμα των συνδικαλιστικών πιέσεων, αλλά και της αντιπολίτευσης -βεβαίως την ευθύνη κυρίως την έχει η κυβέρνηση και θα εξηγήσω γιατί-, κάναμε επιδοματικές πολιτικές με μισθούς και συντάξεις που δεν μπορούσε να αντέξει η οικονομία και οδηγηθήκαμε στο αδιέξοδο.

Κανένας, ούτε καθηγητής των Οικονομικών, όπως λέω πολλές φορές, δεν προειδοποίησε τον κόσμο. Και μέσα στη Βουλή η αντιπολίτευση έλεγε «δώστε περισσότερα». Και όταν φτάσαμε στο παρά πέντε και ένας Υπουργός είπε ότι «εάν δεν γίνουν ορισμένα πράγματα, θα καταστραφούν τα ταμεία», τότε ξεσηκώθηκε όλος ο λαός, όλοι οι συνδικαλιστές όλων των κομμάτων και, αντί να παραιτηθεί η κυβέρνηση και να πει ας έρθει άλλος να προχωρήσει –μιλάω για το 2004-, παραιτήθηκε ο Υπουργός.

Και μετά τι έγινε; Μετά ήρθε μία άλλη κυβέρνηση, που, αντί να λάβει υπ’ όψιν της αυτά, έκανε ακριβώς το ίδιο και αυτή, δηλαδή επιδοματική πολιτική. Και φτάσαμε στο 2009 και το 2010 -δεν θυμάμαι ακριβώς πότε έκανε τη δήλωση-, που ο Ανδρέας Λοβέρδος είπε επί λέξει «δεν υπάρχει ούτε σάλιο στα ταμεία». Τότε όλοι πάγωσαν, γιατί τότε ήταν το τέλος.

Και τι έγινε τότε; Τότε είπαν οι δανειστές «δεν σας δανείζουμε». Ήταν το χρέος, αν θυμάμαι καλά 120% του ΑΕΠ. Διότι, αν δάνειζαν, θα συνεχιζόταν αυτή η πολιτική.

**ΓΙΑΝΝΗΣ ΚΟΥΤΣΟΥΚΟΣ:** Ήταν 180%.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Μιλάω για τότε.

Σήμερα η EUROSTAT λέει ότι το χρέος είναι ψηλότερο παρά ποτέ. Είναι 183%. Είναι το μεγαλύτερο. Σήμερα, όμως δεν υπάρχει συζήτηση στη Βουλή, που τόση πολλή είχε γίνει, αν είναι βιώσιμο το χρέος. Θυμάστε συζητήσεις; Είναι βιώσιμο, δεν είναι βιώσιμο. Άλλοι έλεγαν ότι είναι, άλλοι ότι δεν είναι. Άλλοι έλεγαν ότι πρέπει να μας το κουρέψουν, άλλοι να μη μας το κουρέψουν κ.λπ..

Σήμερα διευθετήθηκε το χρέος. Οι δανειστές επανήλθαν. Μας δίνουν δάνεια με επιτόκια 4%, πολύ υψηλά. Παίρναμε επί μνημονίων με 1% δάνεια και τώρα, εκτός μνημονίου, παίρνουμε με 4%. Το ερώτημα, λοιπόν, είναι: Θα υπάρξει ανάπτυξη; Θα υπάρξουν επενδύσεις; Θα υπάρξουν λεφτά στο ταμείο, για να το πούμε καθαρά, ή θα αναγκαστούμε πάλι σε νέα μέτρα και νέες περικοπές, είτε είναι ΣΥΡΙΖΑ είτε είναι Νέα Δημοκρατία είτε ΠΑΣΟΚ; Δεν ξέρω ποιος θα είναι. Τι θα γίνει σε αυτή τη χώρα; Κάποιος δεν πρέπει να προβληματιστεί, να τα βάλει αυτά τα πράγματα σε μία τάξη;

Εκείνο το οποίο πρέπει να πω είναι ότι οι δανειστές ξαναέδωσαν λεφτά. Και το ερώτημα είναι γιατί. Διότι απλούστατα ζητούσαν το ΤΑΙΠΕΔ -και το είχαν πάρει- και τώρα πήραν όλη τη δημόσια περιουσία για έναν αιώνα και είναι στα χέρια τους να την εκμεταλλευτούν, με τον καλό τρόπο, όπως λέει η Κυβέρνηση, με τον κακό τρόπο, όπως λέει η Αντιπολίτευση. Πάντα αυτό γίνεται.

Όμως, η εκμετάλλευση της δημόσιας περιουσίας είναι γεγονός. Τα αεροδρόμια δεν ανήκουν σε μας πια. Και, όταν θέλουμε να τα χρησιμοποιήσουμε για λόγους πολεμικούς, πρέπει να πάρουμε άδεια από τη «FRAPORT». Πρέπει να ζητήσουμε από τη «FRAPORT» τη χρήση του αεροδρομίου. Αντιλαμβάνεστε τι σημαίνει αυτό. Αντιλαμβάνεστε τι σημαίνει η έννοια «εθνική κυριαρχία», όταν υπάρχουν αυτά τα δεδομένα.

Για αυτό, λοιπόν, θα πρέπει όλοι μαζί να ζητήσουμε επαναδιαπραγμάτευση τουλάχιστον μερικών βασικών σημείων. Και λέω όλοι μαζί, διότι οι ευθύνες είναι συνολικές. Άλλο αν ένας έχει μεγαλύτερο ποσοστό της ευθύνης και άλλος μικρότερο. Δεν είναι αυτό το ζήτημά μας. Το ζήτημά μας είναι ότι πρέπει να διασφαλιστεί το μέλλον της χώρας.

Θα πω και κάτι που θέλω να μείνει στα Πρακτικά της Βουλής. Αν δείτε πόσο ο πληθυσμός ελαττώνεται διαχρονικά, τότε, μετά από έναν αιώνα, που είναι περίπου το τέλος του υπερταμείου, ο ελληνικός πληθυσμός θα είναι περί τα τρία εκατομμύρια, αν δεν συμβούν άλλα πράγματα.

Αυτά πρέπει να τα δούμε, γιατί, αν συμβούν αυτά, τότε εδώ δεν θα υπάρχουν τρία εκατομμύρια. Θα υπάρχουν δέκα, δεκαπέντε, είκοσι εκατομμύρια, αλλά δεν θα είναι οι σημερινοί Έλληνες. Αυτό θέλω να ξεκαθαρίσω. Δεν θα είναι οι σημερινοί Έλληνες. Δεν ξέρω τι θρησκεία θα έχουν, δεν ξέρω ποιοι θα είναι. Εμείς δεν θα υπάρχουμε ασφαλώς. Όμως κάποια στιγμή αυτά τα πράγματα πρέπει να τα συζητάμε στη Βουλή, ανεξαρτήτως τι λέει το ένα άκρο και τι λέει το άλλο άκρο, εάν πιστεύουμε όλοι επιτέλους σε αυτό το θέμα που λέγεται Ελλάδα.

(Χειροκροτήματα από την πτέρυγα της Δημοκρατικής Συμπαράταξης)

**ΠΡΟΕΔΡΕΥΩΝ (Νικήτας Κακλαμάνης):** Επιτέλους, κύριε Μαντά, ήρθε η σειρά σας.

Σας βάζω εξαρχής, αντί για δώδεκα, δεκαπέντε λεπτά και είμαι σίγουρος ότι θα είναι αρκετά.

Ορίστε, έχετε τον λόγο.

**ΧΡΗΣΤΟΣ ΜΑΝΤΑΣ:** Συμμερίζομαι τη μεγάλη εικόνα που προσπαθεί να δώσει ο κ. Κρεμαστινός, όταν συζητάμε κρίσιμα θέματα μέσα σε αυτή την Αίθουσα. Θα πω μερικά πράγματα γι’ αυτό.

Να μου επιτρέψετε να μιλήσω απευθυνόμενος στη Νέα Δημοκρατία και ειδικότερα στον κ. Βρούτση. Είναι ποτέ δυνατόν κάποιος εργαζόμενος σε αυτή τη χώρα, κάποιος άνεργος, να πιστέψει ότι είστε φιλεργατικοί; Είναι κάτι που δεν γίνεται. Και θα σας πω έναν και μοναδικό λόγο της σύγχρονης ιστορίας. Διότι είστε εσείς που βάλατε τη σφραγίδα σας, μέσα σε μία μέρα, να γίνει περικοπή του βασικού μισθού και στην καθιέρωση του υποκατώτατου ρατσιστικού μισθού για τους νέους κάτω των είκοσι πέντε ετών.

Και είμαστε εμείς -και αυτό είναι ιστορικό δεδομένο- που τον αποκαταστήσαμε, με αύξηση 11% στον βασικό μισθό και καταργήσαμε τον ρατσιστικό υποκατώτατο μισθό. Αυτές είναι δυο ιστορικές στιγμές καταγεγραμμένες. Δεν υπάρχει περίπτωση να τις ξεχάσει κανένας.

Βρισκόμαστε σε ένα τοπίο, κύριοι Υπουργοί, κυρίες και κύριοι συνάδελφοι, που σε λίγες μέρες θα έχουμε τις πιο εθνικές ευρωπαϊκές εκλογές και σε λίγους μήνες, στο τέλος της θητείας μας, τις πιο ευρωπαϊκές εθνικές εκλογές. Κάποιοι τις μετράνε αντίστροφα, προσδοκώντας να αυξήσουν τη συσπείρωση και τις προσδοκίες για μία απελευθερωτική διαδικασία από τα δεσμά του ΣΥΡΙΖΑ και κάτι τέτοια ανόητα πολιτικά διακυβεύματα που θέτουν. Θα το εξηγήσω λίγο παρακάτω αυτό.

Σήμερα ολοκληρώνουμε τη συζήτηση για μία κρίσιμη θετική παρέμβαση σε όφελος των πολλών και υπέρ της ενίσχυσης της οικονομικής και της κοινωνικής ανάπτυξης. Είναι η τελευταία μεγάλη συζήτηση που κάνουμε στη Βουλή, πριν από τις ευρωεκλογές.

Θέλω να πω δυο λόγια για τις ευρωεκλογές. Οι επόμενες ευρωεκλογές αποτελούν, κατά τη γνώμη μου, σταθμό για την πορεία της Ευρώπης, σε ένα διεθνές πλαίσιο -και αυτό πρέπει να το προσέξουμε και να το έχουμε πάντα στον νου μας- μεγάλης οικονομικής, κοινωνικής, γεωπολιτικής και περιβαλλοντικής αστάθειας. Είναι ένα διεθνές πλαίσιο που σίγουρα θα επηρεάσει την Ευρώπη και τη χώρα μας.

Σημειώνω χαρακτηριστικά τον εμπορικό πόλεμο, το ανοικτό μέτωπο με το Ιράν, την κλιματική αλλαγή, την έκρηξη των ανισοτήτων σε όλον τον κόσμο. Αυτά συμβαίνουν στον πλανήτη μας. Αυτό που διακυβεύεται είναι το αν την επόμενη μέρα οι συσχετισμοί στο Ευρωπαϊκό Κοινοβούλιο θα βρίσκονται από την πλευρά της επίλυσης αυτών των σύνθετων προβλημάτων του πλανήτη και της θετικής συμβολής της Ευρώπης σε αυτή την επίλυση ή από την πλευρά της περαιτέρω αποσύνθεσης και του ευρωπαϊκού οικοδομήματος και σε διεθνές επίπεδο της αύξησης της αστάθειας αυτής, όπου παραμονεύει το σκοτεινό φόντο του φασισμού και της ακραίας Δεξιάς.

Αυτή νομίζω είναι η μεγάλη εικόνα, αυτή είναι η διεθνής και ευρωπαϊκή πραγματικότητα, την οποία δεν πρέπει ποτέ να λησμονούμε γιατί αυτή επηρεάζει καθοριστικά, επαναλαμβάνω, και τη χώρα μας.

Σήμερα, κυρίες και κύριοι συνάδελφοι, αποδεικνύουμε στην πράξη ότι έχουμε τη δυνατότητα, τον δημοσιονομικό χώρο -την πραγματική δυνατότητα δηλαδή, γι’ αυτό συζητάμε για τον δημοσιονομικό χώρο- και τα οικονομικά περιθώρια να κάνουμε θετικές παρεμβάσεις υπέρ της κοινωνικής πλειονότητας. Ό,τι και να λέγεται, όποιες ανακρίβειες, ψευδείς ειδήσεις, κορώνες και τουφεκιές αποπροσανατολισμού επιχειρηθούν -και επιχειρήθηκαν αυτές τις μέρες, αλλά και κλείνοντας τη συζήτηση θα αναφέρω μερικές- στο τέλος της μέρας, με τη θετική ψήφο σχεδόν όλων των τμημάτων του ελληνικού Κοινοβουλίου, θα κατοχυρωθεί αυτό το σημαντικό θετικό βήμα. Θα είναι μία επόμενη μέρα καλύτερη για την κοινωνική πλειονότητα, για την οικονομία, για την κοινωνία, για την ανάπτυξη.

Δεν θέλω να μπω στην ανάλυση -καθώς έχει ήδη γίνει αρκετή και νομίζω ότι θα υπάρξει κι άλλη- των ρυθμίσεων και των παρεμβάσεων που κάνουμε. Θέλω να πω ένα στοιχείο το οποίο νομίζω ότι είναι κρίσιμο. Οι ρυθμίσεις που αύριο θα είναι νόμος του κράτους –και μιλώ για τις ρυθμίσεις προς την εφορία, τα ταμεία και τους δήμους- θα ξεμπλοκάρουν από τη μία πλευρά εκατομμύρια ανθρώπους και από την άλλη θα ενισχύσουν ταυτόχρονα τα κρατικά έσοδα, τα ασφαλιστικά ταμεία και τους δήμους. Υπάρχει δηλαδή μία διπλή λειτουργία αυτών των ρυθμίσεων, που είναι εξαιρετικά σημαντική. Γι’ αυτό αναφέρομαι και στην κοινωνική πλειονότητα και την κοινωνική συνοχή και την οικονομία και την ανάπτυξη.

Θα ήθελα να μιλήσω χαρακτηριστικά για μερικές ανακρίβειες, που απ’ ό,τι κατάλαβα έχουν γραφτεί και στα διάφορα non paper, ειδικά της Αξιωματικής Αντιπολίτευσης. Τις χαρακτηρίζω ανακρίβειες, για να μην πω χειρότερα πράγματα, γιατί νομίζω ότι είναι στην ουσία διαστρέβλωση της πραγματικότητας.

Ας ξεκινήσω λίγο με ορισμένα θέματα από τον τομέα του ασφαλιστικού συστήματος. Θέλω να καταλάβω κάτι. Άλλαξε κάτι στις συντάξεις της χηρείας, μέχρι αυτή τη στιγμή που μιλάμε, σε πραγματικό επίπεδο; Υπήρξε κάποια περικοπή; Όχι. Αυτή είναι η πραγματικότητα. Μέχρι στιγμής δεν έχει υπάρξει τίποτα, διότι ό,τι προβλεπόταν ως μέτρο που αναγκαστήκαμε να πάρουμε κάποια συγκεκριμένη στιγμή, θα άρχιζε να ισχύει από εδώ και στο εξής, στο παρά πέντε. Γιατί όπως έχω εξηγήσει στην Αξιωματική Αντιπολίτευση κυρίως, εμείς έχουμε σχέδιο, αυτό το είχαμε στοχεύσει και κάναμε πολύ συγκεκριμένη δουλειά για να το πετύχουμε.

Στο τέλος της μέρας οι συντάξεις χηρείας σε μέσο όρο, αυξάνονται από 428 ευρώ στα 545 ευρώ, περίπου 27%. Επίσης και τα τέκνα, ανεξαρτήτως αν σπουδάζουν ή όχι, θα παίρνουν αυτές τις συντάξεις. Άρα ό,τι και να λέγεται γι’ αυτό, αυτή είναι η πραγματικότητα είτε την καταλαβαίνει κάποιος είτε όχι.

Δεύτερον, μας λένε πολύ συστηματικά ότι πληρώνουμε αυτά που δημιούργησε η Κυβέρνηση σε αυτή την τετραετία, αυτή η καταστροφική δήθεν διακυβέρνηση ΣΥΡΙΖΑ. Ας δούμε λιγάκι τι ισχύει σε σχέση με τις οφειλές στα ασφαλιστικά ταμεία. Από την έκθεση του ΚΕΑΟ δεν αποδεικνύεται ότι το 96% των οφειλετών είχαν οφειλές πριν από το 2015; Επαναλαμβάνω, το 96% των οφειλών είναι πριν από το 2015.

Προσθέσαμε εμείς κάτι σε αυτό το χρονικό διάστημα; Δεν προσθέσαμε. Προστέθηκαν κάποιες οφειλές; Προστέθηκαν. Αν δεν πεις, όμως, ότι το βασικό κομμάτι, το 96% είναι πριν από το 2015, δεν λες όλη την πραγματικότητα. Προσπαθείς να πεις, δηλαδή, ότι όλη η καταστροφή έγινε στη διακυβέρνηση του ΣΥΡΙΖΑ.

Αυτό συνδέεται με το γνωστό σενάριο του 2014, που θα είχαμε εκτοξευτεί στο αναπτυξιακό επίπεδο, όλα θα γίνονταν καλά, όλα θα πήγαιναν πρίμα, μέχρι που ήρθε -μέσα από δημοκρατικές διαδικασίες, θυμίζω- η διακυβέρνηση του ΣΥΡΙΖΑ. Αυτό, λοιπόν συμβαίνει με τις οφειλές στα ασφαλιστικά ταμεία. Αυτή είναι η πραγματικότητα.

Δεύτερη πραγματικότητα. Λέτε σωρηδόν ότι με τους επανυπολογισμούς, με βάση το νέο νομοθετικό πλαίσιο, με βάση τον ν.4387/2016 -μάλιστα ο κ. Βρούτσης είπε ολόκληρο το ψέμα- θα κοπούν οι νέες συντάξεις 35%. Εντάξει, να λέμε υπερβολές, αλλά αυτά έχουν ένα όριο.

Τι συμβαίνει στην πραγματικότητα; Θα υπάρχουν περικοπές κάποιων στους νέους επανυπολογισμούς κάποιων συντάξεων σε σύγκριση με τις προηγούμενες; Ναι, θα υπάρχουν, ιδιαίτερα στις πιο ψηλές. Όμως στις μέσες συντάξεις γήρατος και αναπηρίας του ΙΚΑ-ΕΤΑΜ και του ΟΑΕΕ τα νούμερα είναι σχεδόν ίδια, δηλαδή 728,21 ευρώ στο ΙΚΑ-ΕΤΑΜ με τις παλαιότερες διατάξεις του ν.4387/2016 και 722,23 ευρώ με τις διατάξεις του ν.4387/2016.

Υπάρχει μία μικρή διαφορά. Στις δε συντάξεις αναπηρίας του ΙΚΑ–ΕΤΑΜ, με τις παλαιότερες διατάξεις ο μέσος όρος ήταν 500,81 ευρώ και με τις νεότερες διατάξεις 527,91 ευρώ. Δεν κάναμε τρομερές αυξήσεις, αλλά δεν μειώσαμε, δεν προσθέσαμε στον βασικό κορμό νέες μειώσεις.

Πάμε παρακάτω. Πόσες είναι οι εκκρεμείς συντάξεις; Δηλαδή, έχει δοθεί ένα non paper διακοσίων πενήντα χιλιάδων. Το λέτε, το ξαναλέτε και δεν στηρίζεται πουθενά. Εμείς, όντως, παραλάβαμε τριακόσιες ογδόντα έξι χιλιάδες τετρακόσιες σαράντα τέσσερις εκκρεμότητες. Οι περισσότερες από αυτές ήταν οι κύριες συντάξεις, δηλαδή εκατόν εξήντα οκτώ χιλιάδες εννιακόσιες είκοσι δύο, εκατόν πενήντα τέσσερις χιλιάδες είκοσι δύο οι επικουρικές και εξήντα τρεις χιλιάδες πεντακόσιες τα εφάπαξ.

Τις μειώσαμε, όσον αφορά τις ληξιπρόθεσμες πλην δημοσίου και διεθνών και ανελαστικών -και θα εξηγήσω για αυτό- κατά 71%. Μέσα σε αυτό το διάστημα, από 1-1-2015 έως 31-3-2019 που υπάρχουν στοιχεία, έχουμε αποπληρώσει οκτακόσιες σαράντα έξι χιλιάδες εξακόσιες τριάντα έξι υποθέσεις συνταξιοδοτικών παροχών. Αυτή είναι η πραγματικότητα και μην επαναλαμβάνετε αυτό το οποίο έχει γραφτεί στο non paper και είναι λάθος. Ελέγξτε το.

Πάω παρακάτω. Έχουν ειπωθεί και άλλα πράγματα. Θα περάσω λίγο και στο πεδίο της οικονομίας. Έχω ακούσει πολλά για το εισόδημα των εργαζομένων, τι έχει συμβεί σε αυτά τα χρόνια. Θέλω να πω το εξής. Έκανε και μία συζήτηση για το χρέος, αμέσως πιο πριν, ο κ. Κρεμαστινός. Εγώ θα συμφωνήσω ότι οι προοπτικές της χώρας εξαρτώνται από το ποια είναι η βιωσιμότητα του χρέους. Ξέρει πάρα πολύ καλά ο κ. Κρεμαστινός, που πριν από λίγο κατέβηκε από το Βήμα, ότι το νούμερο 182%, που πράγματι είναι ακριβές ως ποσοστό στο ΑΕΠ, προκύπτει από αυτό που είχαμε πει -και είχαμε προϋπολογίσει- στη συζήτηση του προϋπολογισμού, από το μαξιλάρι ασφαλείας που έχουμε δημιουργήσει και είναι κοντά στα 31 δισεκατομμύρια. Γι’ αυτό υπάρχει αυτό.

Ποιες είναι οι προβλέψεις; Οι προβλέψεις του Διεθνούς Νομισματικού Ταμείου δεν είναι ότι το 2024 θα είναι 143% και οι προβλέψεις του ESM δεν είναι ότι θα πέσει κατά 55 εκατοστιαίες μονάδες μέχρι το 2060; Και δεν είναι γεγονός ότι έχουμε έναν ελεύθερο διάδρομο για δέκα-δεκαπέντε χρόνια, στον οποίο η πραγματική συζήτηση είναι τι θα κάνουμε ως πολιτεία, ως ελληνική κοινωνία, ως ελληνική οικονομία αυτά τα χρόνια;

Πάντως την περίοδο 2014 - 2018 το εισόδημα της εξαρτημένης εργασίας των νοικοκυριών αυξήθηκε κατά 5,9%, κυρίως λόγω της αύξησης της απασχόλησης, ενώ ανά μισθωτό το διάστημα 2017 - 2018 είχαμε 2% παραπάνω. Αυτή είναι η πραγματικότητα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έχω να σημειώσω και κάτι ακόμα -και θα κλείσω, κύριε Πρόεδρε- σε σχέση με τις επενδύσεις. Επειδή είναι πάρα πολύ μεγάλη αυτή η συζήτηση να πω, αν μου επιτρέπετε, πολύ γρήγορα δύο πράγματα:

Υπάρχει πράγματι μία προσωρινή κάμψη του όγκου των επενδύσεων του 2018. Έχει τους λόγους της, τους οποίους δεν προλαβαίνω να εξηγήσω. Όμως, σε σχέση με το 2014 είναι αυξημένες κατά 12,3%. Για το 2019 –όχι εμείς, διεθνείς οργανισμοί- προβλέπουν αύξηση, άνοδο πάνω από 10% του όγκου των επενδύσεων. Όσον αφορά δε τις ξένες άμεσες επενδύσεις, αυτές αυξήθηκαν κατά 70%-78% στο διάστημα 2014-2018 και 10% στο πρώτο τρίμηνο του 2019, υπολογισμένο σε ετήσια βάση.

Βεβαίως, έχουμε μία πολύ συγκεκριμένη προσδοκία αύξησης των επενδύσεων μέσα στο 2019, με μεγάλες επενδύσεις, όπως είναι το Ελληνικό. Ξέρετε ότι για να προχωρήσουμε, πρέπει να τελειώσει ο διαγωνισμός για το καζίνο, γιατί αυτό είναι που εμποδίζει να ξεκινήσει αυτή η επένδυση. Έτσι είμαστε μπροστά σε αυτή την εξέλιξη.

Κλείνω, λοιπόν, κύριε Πρόεδρε, λέγοντας τα εξής: Η πιο ακραία εν πάση περιπτώσει, κατά τη γνώμη μου, εκδοχή και εντελώς αποκαλυπτική των προθέσεων της Νέας Δημοκρατίας για τη νέα διακυβέρνηση, όπως την οραματίζονται και την φαντασιώνονται, είναι η παρέμβαση Μητσοτάκη χτες για το δημόσιο σύστημα υγείας.

Τι είπε ο άνθρωπος; Είπε: «Δεν θα είχα καμμία αντίρρηση να δοκιμάσουμε ένα μεγάλο νοσοκομείο της Αθήνας να διοικηθεί σε σύμπραξη με τον ιδιωτικό τομέα...», πολύ ωραία, «...μία μακροχρόνια σύμβαση με ξεκάθαρα μετρήσιμα αποτελέσματα. Ξέρω ότι θα βγουν τώρα τα τρολ του ΣΥΡΙΖΑ και θα πουν ότι ιδιωτικοποιώ την υγεία και όλες αυτές τις σαχλαμάρες».

Και προσθέτει παρακάτω: «Τι, μας ενοχλεί παραδείγματος χάριν αντί να αγοράζουμε εμείς, ως κράτος, μαγνητικούς τομογράφους να συνεργαζόμαστε με μία εταιρεία και να αγοράζουμε όχι μαγνητικούς τομογράφους, αλλά τις υπηρεσίες; Σε αυτή δε τη δομή θα εργάζονται δημόσιοι υπάλληλοι».

Πάρα πολύ ωραία. Δηλαδή, ξέρετε τι μας λέει;

**ΠΡΟΕΔΡΕΥΩΝ (Νικήτας Κακλαμάνης):** Κύριε Μαντά, με αυτό κλείνετε.

**ΧΡΗΣΤΟΣ ΜΑΝΤΑΣ:** Κλείνω αμέσως, κύριε Πρόεδρε.

Ξέρετε τι μας λέει ξεκάθαρα ο κ. Μητσοτάκης; Διάλυση του Εθνικού Συστήματος Υγείας. Πηγαίνετε σε όλον τον κόσμο, σε όποια χώρα του κόσμου θέλετε και πείτε μου εάν αυτό δεν είναι ευθεία βολή κατά της όποιας δυνατότητας των ανθρώπων να έχουν ισότιμη και καθολική πρόσβαση στην υγεία. Άλλα σχέδια έχει ο κ. Μητσοτάκης, άλλα deal ετοιμάζει ο κ. Μητσοτάκης, μόνο που δεν θα του το επιτρέψει ο ελληνικός λαός. Είμαι απολύτως βέβαιος για αυτό.

Σας ευχαριστώ πολύ.

(Χειροκροτήματα από την πλευρά του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Αν βέβαια λειτουργούσα, όπως η αγαπημένη μας συνάδελφος κ. Ζωή Κωνσταντοπούλου, θα σας απαντούσα, κύριε Μαντά. Δεν το κάνω, γιατί υπάρχει ολοκληρωμένη απάντηση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία σαράντα ένας μαθητές και μαθήτριες και τρεις συνοδοί εκπαιδευτικοί από το 5ο Δημοτικό Σχολείο Αγίων Αναργύρων.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Παυλίδη, έχετε τον λόγο με σχετική ανοχή και εσείς.

**ΚΩΝΣΤΑΝΤΙΝΟΣ ΠΑΥΛΙΔΗΣ:** Καλημέρα, κυρίες και κύριοι συνάδελφοι.

Δεν ξέρω τι σημασία έχει η αριθμολαγνεία, η απαρίθμηση μεγεθών, ποσοστών και συγκρίσεων όταν βρίσκεσαι σε ένα καθεστώς εποπτείας, δημοσιονομικής προσαρμογής και, πολύ περισσότερο στο παρελθόν, μνημονίων.

Νομίζω ότι είναι μία λάθος πρακτική και λάθος προσέγγιση γιατί δείχνει μία ψεύτικη εικόνα. Ακόμα περισσότερο δείχνει μία ψεύτικη εικόνα η σύγκριση μεγεθών, ποσοστών και αριθμών όταν δεν υπάρχει δημοσιονομική συνέπεια. Δεν καταλαβαίνω τι σημασία έχει να ρίξεις τον ΦΠΑ 1%, όταν δεν έχεις πιάσει τον στόχο.

Η οικονομική αξιοπιστία δυστυχώς είναι ο αναγκαστικός διάδρομος υλοποίησης των υποχρεώσεων της χώρας για να μην οδηγηθεί σε νέα μέτρα και σε νέα μνημόνια. Η υλοποίηση των συμφωνιών είναι απαραίτητη προϋπόθεση μαζί με το οικονομικό συμμάζεμα, το πιάσιμο των στόχων του πλεονάσματος και την ισορροπία του συστήματος, για το άνοιγμα του δημοσιονομικού χώρου, για επεκτατική δημοσιονομική πολιτική και για παραγωγή τελικά άλλου μείγματος πολιτικής μακριά από τη λιτότητα.

Όλα αυτά απαιτούν πολιτικό σχεδιασμό με ρεαλιστικές οικονομικές πολιτικές. Οι αξιολογήσεις, η έξοδος από τα μνημόνια, η έξοδος στις αγορές, η κατάργηση ήδη ψηφισμένων αρνητικών μέτρων, η ψήφιση μόνιμων θετικών οικονομικών μέτρων ήταν και είναι προϊόν τέτοιου σχεδιασμού.

Συζητάμε για το αν μειώθηκε ο συντελεστής ΦΠΑ το 2014, όταν οι στόχοι δεν πιάστηκαν, που αναγκαστικά θα οδηγούσαν σε νέα μέτρα και σε νέα αύξηση του ΦΠΑ ή σε νέα αύξηση έμμεσων φόρων ή σε νέα αύξηση άμεσων φόρων. Δεν θα έπρεπε, όταν δεν πιάνεις τον στόχο, να μπεις σε μία λογική νέας φορολόγησης για να μπορέσεις να πιάσεις τον νέο στόχο, ώστε να μπορείς μετά να ξανακάνεις μειώσεις;

Είναι ένας φαύλος κύκλος και είναι χαζό να μιλάμε για αριθμούς και να συγκρίνουμε αριθμούς, μειώσεις και αυξήσεις, πριν από όλα, όταν δεν υπάρχει η απαραίτητη προϋπόθεση να υλοποιείς τη δημοσιονομική σου συνέπεια και να είσαι δημοσιονομικά αξιόπιστος. Την εμπειρία του 2014 την ξέρετε πολύ καλά, εκτός στόχων προγράμματος, εκτός αξιολογήσεων, εντός μνημονίων.

Ξαφνικά ρίχνετε κροκοδείλια δάκρυα για τους συνταξιούχους. Να σας θυμίσω μερικούς νόμους, τον ν.3845/2010, τον ν.3863/2010, τον ν.3865/2010, τον ν.3869/2011, τον ν.4024/2011, τον ν.4046/2012 και τον ν.4093/2012. Από το 2010 μέχρι το 2014 τι να πρωτοθυμηθεί κανείς; Κατάργηση της δέκατης τρίτης και δέκατης τέταρτης σύνταξης, ειδική εισφορά αλληλεγγύης στους συνταξιούχους, μείωση κύριων και επικουρικών συντάξεων, κατάργηση επιδομάτων δώρου, ρήτρα μηδενικού ελλείμματος στις επικουρικές.

Ξαφνικά, εκτός των συνταξιούχων, έχετε και μία άλλη κατηγορία αγάπης και ευαισθησίας, τους ελεύθερους επαγγελματίες.

Επειδή και εγώ τυγχάνω ελεύθερος επαγγελματίας για να σας θυμίσω μερικά πράγματα. Εσείς δεν ήσασταν που καταργήσατε το αφορολόγητο στους ελεύθερους επαγγελματίες; Εσείς δεν ήσασταν που εφαρμόσατε το αυτόφωρο για 5.000 ευρώ ασφαλιστικές εισφορές;

Θυμάμαι πολλούς συναδέλφους μου που χρωστούσαν πάνω από 5.000 ευρώ στο πρώην ΤΕΒΕ, στον ΟΑΕΕ και φοβόντουσαν όταν τρώγανε μια κλήση στην τροχαία αν θα τους βρει στο κομπιούτερ και θα τους πάει κατευθείαν στον εισαγγελέα. Ή τα ξεχάσαμε όλα αυτά;

Το διαρκές αυτόφωρο και τις μηνύσεις από τις εφορίες για χρέη τα ξεχάσαμε; Εκατοντάδες ποινικές διώξεις και συλλήψεις; Ποιος άδειασε, αλήθεια, τα πινάκια των δικαστηρίων από τα αυτόφωρα; Ποιος έδωσε ποινική αμνηστία σε χιλιάδες οφειλέτες που είχαν καταδικαστεί με τον νόμο-τέρας Βενιζέλου - Σαμαρά; Ποιος κατήργησε το διαρκές αυτόφωρο; Ποιος κατήργησε τις ποινές για οφειλέτες ατομικής εισφοράς στον ΟΑΕΕ και στο ΕΤΑΑ; Πόσο κοντή μνήμη, αλήθεια, νομίζετε ότι έχει αυτός είναι ο ελληνικός λαός;

Για να μην πιάσω τον βαθύ πόνο σας για τη νεολαία που μεταναστεύει. Περιμένετε στα αλήθεια να μην μεταναστεύσει ο νέος όταν επτά στους δέκα νέους τους καταντήσατε ανέργους, όταν ψηφίζετε τον υποκατώτατο μισθό της ντροπής για τους νέους κάτω από είκοσι πέντε ετών, όταν ο νέος αυτοαπασχολούμενος δικηγόρος, γιατρός, ο νέος επιστήμονας ή ο νέος μηχανικός είχε μεγαλύτερη εισφορά στο σύστημα από ό,τι είχε ο παλαιότερος με βάση το πριν το 1994 και το μετά το 1994; Αυτή ήταν η πολιτική της απέναντι στην νεολαία και στην απασχόληση της;

Αυτό, κυρίες και κύριοι συνάδελφοι, θέλετε, δεν θέλετε, είναι το πραγματικό πεδίο των συγκρούσεων. Γι’ αυτό συνειδητά -δεν σας ξεφεύγει- επιλέγετε την τακτική της κλειδαρότρυπας, της παραπολιτικής, των fake news και του κιτρινισμού, γιατί χωρίς αυτή την τακτική είστε αναγκασμένοι να ξεδιπλώσετε -και το κάνετε ήδη, ο κ. Μητσοτάκης όταν αναγκαστικά πρέπει να μιλήσει για την πολιτική τού φεύγουν πάρα πολλά- τη βαθιά αντιδραστική, αντικοινωνική και αντιλαϊκή πολιτική σας που θεωρεί πολυτέλεια τη δέκατη τρίτη σύνταξη, που υποστηρίζει την επαναφορά στη μνημονιακή δέσμευση 5 προς 1 για τις προσλήψεις, που ευαγγελίζεται υπέρβαση του οκταώρου και της πενθήμερης εργασίας.

Αυτές είναι δύο διαφορετικές πολιτικές. Αυτοί είναι δύο διαφορετικοί κόσμοι που θα συγκρουστούν και συγκρούονται σε Ελλάδα και Ευρώπη. Εδώ θα κριθείτε και εδώ θα χάσετε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Θα προχωρήσουμε ως εξής. Θα πάρουν τον λόγο οι δύο Υπουργοί, η κ. Αχτσιόγλου και ο κ. Τσακαλώτος, όταν έρθει. Θα ρωτήσω μετά όλους τους εισηγητές, πλην του κ. Βρούτση που έκανε τη δευτερολογία του, αν θέλουν να δευτερολογήσουν για πέντε λεπτά. Είμαστε εν αναμονή της κ. Γεννηματά, γιατί είχαμε μία πληροφόρηση ότι θα μιλήσει.

**ΧΡΗΣΤΟΣ ΜΑΝΤΑΣ:** Από τον κατάλογο μένουν άλλοι ομιλητές;

**ΠΡΟΕΔΡΕΥΩΝ (Νικήτας Κακλαμάνης):** Όχι, ολοκληρώσαμε τον κατάλογο. Απομένει μόνο ο κ. Μάριος Γεωργιάδης, ο οποίος είναι στη Διάσκεψη. Εάν έρθει πριν κλείσει και το νομοσχέδιο, βεβαίως θα του δοθεί ο λόγος.

Επομένως, κ. Αχτσιόγλου, εσείς έχετε τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Η δικιά μου πρόθεση ήταν να μιλήσω μετά την κ. Γεννηματά για να κλείσω.

**ΠΡΟΕΔΡΕΥΩΝ (Νικήτας Κακλαμάνης):** Ναι, η κ. Γεννηματά είναι αρχηγός και μιλάει όποτε έρχεται κάθε αρχηγός. Η σειρά είναι όπως σας την είπα με βάση τον Κανονισμό της Βουλής και αρκετά τράβηξα τις ομιλίες των συναδέλφων δέκα λεπτά αντί για πέντε για να προσέλθετε στην Αίθουσα.

Παρακαλώ, ελάτε στο Βήμα. Ο χρόνος σας, γιατί το νομοσχέδιο είναι επείγον, είναι δώδεκα λεπτά. Θα σας βάλω δεκαοκτώ λεπτά, διότι εκτιμώ ότι πρέπει να απαντήσετε σε αρκετά πράγματα που έχουν ακουστεί.

Ορίστε, έχετε τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κυρίες και κύριοι Βουλευτές, συζητάμε σήμερα ένα νομοσχέδιο που πρόκειται να δώσει ανάσα σε περισσότερους από πέντε εκατομμύρια συμπολίτες μας. Είναι το νομοσχέδιο για τις εκατόν είκοσι δόσεις, με το οποίο εκατομμύρια συμπολίτες μας θα ελαφρυνθούν οριστικά από τα βάρη και τα χρέη που σώρευσαν αφ’ ενός λόγω της δραστικής μείωσης των εισοδημάτων τους, ιδίως την περίοδο της κρίσης, αφ’ ετέρου λόγω ανορθολογικών ρυθμίσεων που ίσχυαν κυρίως στο ασφαλιστικό μέχρι τη μεταρρύθμιση του 2016.

Συζητήσαμε, όμως και δύο εξαιρετικά κρίσιμες τροπολογίες, δύο εξαιρετικά κρίσιμες ρυθμίσεις για τη μείωση του ΦΠΑ στην εστίαση και στα τρόφιμα και για την νέα μόνιμη δέκατη τρίτη σύνταξη, μέτρα μόνιμα, μέτρα που ενισχύουν ουσιωδώς το εισόδημα των συνταξιούχων και των νοικοκυριών, μέτρα αναγκαία που υποστηρίζουν όσους σήκωσαν τα βάρη της λιτότητας, μέτρα άμεσα εφαρμόσιμα καθώς τόσο η καταβολή της δέκατης τρίτης σύνταξης όσο και η μείωση του ΦΠΑ θα λάβουν χώρα την αμέσως επόμενη εβδομάδα, δηλαδή αμέσως μετά την ψήφιση του νόμου.

Τις ημέρες που συζητάμε εδώ ακούω την Αξιωματική Αντιπολίτευση και τον αρμόδιο τομεάρχη της -δυστυχώς δεν μπόρεσε να είναι εδώ για να γίνει και πιο ζωντανή αυτή η συζήτηση- να κάνουν τα πάντα προκειμένου να μη συζητηθεί η ουσία των ρυθμίσεων για τις οποίες εξάλλου υπάρχει αυτή η κοινοβουλευτική διαδικασία: από το να πετάνε την μπάλα στην εξέδρα μέχρι να εκτοξεύουν ανυπόστατες καταγγελίες για να θολώσουν τα νερά.

Τα όσα είπε ο κ. Βρούτσης δεν θα μείνουν αναπάντητα, θα τα απαντήσω και σήμερα, όπως τα απάντησα και στη συζήτηση για την ψήφο εμπιστοσύνης, όπως τα απάντησα και την Δευτέρα. Όμως, να μη θεωρεί ο κ. Βρούτσης ή τα στελέχη της Αξιωματικής Αντιπολίτευσης ότι με αυτόν τον τρόπο μπορούν να αποπροσανατολίσουν εμάς, την κ. Παπανάτσιου, τον κ. Πετρόπουλο από την ουσία αυτού του νομοσχεδίου, που είναι, όπως είπα, η ελάφρυνση των εκατομμυρίων συμπολιτών μας από τα βάρη μέσω του σχήματος των εκατόν είκοσι δόσεων αλλά και η ενίσχυση της μεγάλης κοινωνικής πλειοψηφίας μέσα από τα μέτρα της μείωσης του ΦΠΑ και της νέας δέκατης τρίτης σύνταξης.

Δεν μπορούν, λοιπόν, να μας αποπροσανατολίσουν ούτε εμάς, ούτε φαντάζομαι και τον ελληνικό λαό, ο οποίος βασικά ενδιαφέρεται για τα μέτρα που πρόκειται να τον ελαφρύνουν. Όσες εντυπώσεις και αν προσπαθήσουν να καλλιεργήσουν δεν μπορούν να μας αποπροσανατολίσουν, διότι τόσο η μείωση του ΦΠΑ είναι πια γεγονός, θα είναι γεγονός μέσα σε λίγες ώρες δηλαδή, όσο και η νέα δέκατη τρίτη σύνταξη θα είναι και αυτή γεγονός και δεδομένο και δεν μπορεί αυτό να απομειωθεί στο ελάχιστο.

Και νομίζω ότι για αυτό στο τέλος της μέρας και οι Βουλευτές της Αξιωματικής Αντιπολίτευσης θα υπερψηφίσουν αυτές τις διατάξεις, διότι αντιλαμβάνονται και τη μεγάλη σημασία που έχουν για την ανακούφιση των νοικοκυριών αλλά και γιατί θα ήταν αδύνατο να αντιμετωπίσουν την κοινωνική αντίδραση που θα είχε η καταψήφισή τους.

Επιτρέψτε μου, όμως, να έρθω στο ζήτημα που μας απασχόλησε και τις προηγούμενες μέρες αναφορικά με το θέμα της επταήμερης εργασίας. Πριν λίγες μέρες ο Πρόεδρος της Αξιωματικής Αντιπολίτευσης μίλησε ξεκάθαρα στη διακαναλική συνέντευξη και μάλιστα χωρίς να τον πιέσει κανείς, δεν ερωτήθηκε για αυτό το ζήτημα, για εντελώς άλλο ζήτημα είχε ρωτηθεί, από μόνος του και ελεύθερα μίλησε για θέσπιση επταήμερης εργασίας. Νομίζω ότι όποιος έχει σαφή εικόνα και τον άκουσε έχει βγάλει τα συμπεράσματά του.

Έκτοτε προσπαθούν οι Βουλευτές της Αξιωματικής Αντιπολίτευσης με διευκρινίσεις επί διευκρινίσεων, με δήθεν αποκαλύψεις, με νέες δηλώσεις να δικαιολογήσουν όσα είπε ο κ. Μητσοτάκης και να τον υπερασπιστούν. Τους κατανοώ. Είναι μία δύσκολη αποστολή, αν δεν είναι μία αδύνατη αποστολή, διότι νομίζω ότι στη συνείδηση του κόσμου έχει καταγραφεί αυτός ο πολιτικός σχεδιασμός του κ. Μητσοτάκη για τη θέσπιση της επταήμερης εργασίας και δεν είναι εξάλλου η μόνη βαθιά αντεργατική τοποθέτηση που ακούμε από το κόμμα της Αξιωματικής Αντιπολίτευσης τα τελευταία χρόνια.

Αμέσως μόλις υπήρξαν οι πρώτες μεγάλες αντιδράσεις από τη δήλωση του κ. Μητσοτάκη για την επταήμερη εργασία έσπευσαν οι Βουλευτές της Αξιωματικής Αντιπολίτευσης να πουν κατ’ αρχάς ότι ο κ. Μητσοτάκης δεν εννοούσε την επταήμερη εργασία, αλλά εννοούσε την επταήμερη λειτουργία των επιχειρήσεων. Η επταήμερη λειτουργία των επιχειρήσεων, το είπα και προχθές, υπάρχει εδώ και δεκαετίες στη χώρα είτε μιλάμε για επιχειρήσεις που εκ της φύσεως τους λειτουργούν επταήμερο, όπως είναι η παροχή ηλεκτρικού ρεύματος για παράδειγμα, όπως είναι τα ξενοδοχεία, όπως είναι τα μεγάλα εργοστάσια που δεν κλείνουν τις τσιμινιέρες τους -είναι επταήμερη λειτουργία, πάντα ήταν έτσι, εδώ και δεκαετίες ισχύει αυτό- και υπάρχει και η δυνατότητα και άλλες επιχειρήσεις να λειτουργήσουν επταήμερο. Αυτό προβλέπεται ήδη από το 1990, αν δεν κάνω λάθος.

Αυτό δεν μετατρέπει σε καμμία περίπτωση την εργασία των εργαζομένων σε επταήμερη. Δεν υπάρχει επταήμερο εργασίας των εργαζομένων. Δεν μετατρέπει η επταήμερη λειτουργία των επιχειρήσεων την εργασία σε επταήμερη. Υπάρχουν βάρδιες και τηρούνται κανονικά οι κανόνες της εργατικής νομοθεσίας για τα ωράρια.

Δεν έπιασε, λοιπόν, νομίζω αυτό το επιχείρημα, γιατί αν ο κ. Μητσοτάκης ήθελε να μιλήσει για κάτι που ήδη ισχύει δεν θα μιλούσε για κάτι νέο, δεν θα μιλούσε για κάτι το οποίο χρειάζεται ο ΣΥΡΙΖΑ να προσαρμοστεί και δεν το βλέπει και δεν προσαρμόζεται. Ο κ. Μητσοτάκης μίλησε για κάτι νέο, όχι για κάτι που ισχύει εδώ και δεκαετίες στη χώρα, την επταήμερη λειτουργία των επιχειρήσεων.

Εν συνεχεία επικαλέστηκαν την επιχείρηση «ΠΑΠΑΣΤΡΑΤΟΣ» και έφεραν στη δημοσιότητα μία επιχειρησιακή συλλογική σύμβαση λέγοντας μάλιστα ότι εγώ έχω εγκρίνει την επταήμερη εργασία. Κατ’ αρχάς να ξεκαθαρίσουμε -τα είπα και προχθές- τα εξής βασικά. Ο Υπουργός δεν εγκρίνει. Ούτε μπορεί ούτε επιτρέπεται ούτε θα ήταν ποτέ λογικό ο Υπουργός ή το κράτος να εγκρίνουν τις συλλογικές συμβάσεις εργασίας. Δεν κάνουν προληπτικό έλεγχο νομιμότητας των συλλογικών συμβάσεων εργασίας, δεν κάνουν ούτε κατασταλτικό έλεγχο νομιμότητας των συλλογικών συμβάσεων εργασίας. Την ευθύνη για το περιεχόμενο των συλλογικών συμβάσεων εργασίας έχουν τα μέρη. Αυτά που κάνει το κράτος είναι να εισηγείται τους νόμους στη Βουλή και εν συνεχεία μέσω του ελεγκτικού του σώματος, του Σώματος Επιθεώρησης Εργασίας εν προκειμένω, να ελέγχει αν τηρείται η εργατική νομοθεσία, ο νόμος.

Πάντως -για τη συζήτηση- όσον αφορά την επιχείρηση «ΠΑΠΑΣΤΡΑΤΟΣ», βγήκε και η ίδια η επιχείρηση και το είπε ότι στη συλλογική επιχειρησιακή της σύμβαση -η οποία, προφανώς, δεν φέρει καμμία δική μου υπογραφή, εξήγησα ότι αυτό που υποστηρίχθηκε δεν υφίσταται, οι συλλογικές συμβάσεις δεν υπογράφονται από τον Υπουργό- προβλέπεται το επταήμερο λειτουργίας της επιχείρησης και όχι προφανώς η επταήμερη εργασία των εργαζομένων. Οι εργαζόμενοι θα οργανώσουν την εργασία τους με βάση τις βάρδιες και την τήρηση της εργατικής νομοθεσίας. Επομένως νομίζω ότι ούτε αυτό το επιχείρημα έπιασε.

Ήρθε στη συνέχεια ο κ. Βρούτσης προχθές και ανέμιζε μια συλλογική σύμβαση για τον τουρισμό, την οποία έχω επεκτείνει. Μετά την επαναφορά των συλλογικών συμβάσεων εργασίας προχωράμε στην επέκταση κλαδικών συλλογικών συμβάσεων που καλύπτουν τις προϋποθέσεις, δηλαδή καλύπτουν το 51% των εργαζομένων του κλάδου. Ήρθε, λοιπόν, στη συνέχεια ο κ. Βρούτσης και ανέμιζε μια συλλογική σύμβαση εργασίας στον τουρισμό που έχω επεκτείνει, λέγοντας ότι μέσω αυτής νομιμοποίησα διά της πλαγίας την επταήμερη εργασία.

Του απάντησα με τις βασικές αρχές του Εργατικού Δικαίου -που νομίζω ότι κάθε νομικός γνωρίζει- ότι η απαγόρευση της επταήμερης εργασίας είναι νόμος του κράτους και μάλιστα αναγκαστικού δικαίου, πράγμα που σημαίνει ότι τα μέρη δεν μπορούν να παρεκκλίνουν από αυτό που ορίζει ο νόμος, ακόμη και αν το συμφωνήσουν. Τούτο σημαίνει ότι αν σε μία συλλογική σύμβαση εργασίας περιγράφεται ένας όρος, ο οποίος κάνει τα πράγματα χειρότερα για τους εργαζόμενους από αυτά που ορίζει ο νόμος, αυτός ο όρος είναι αυτοδικαίως άκυρος.

Επαναλαμβάνω, όμως, ότι ο Υπουργός δεν κάνει προληπτικό έλεγχο νομιμότητας των συλλογικών συμβάσεων εργασίας. Δεν επιτρέπεται αυτό, δεν θα ήταν λογικό, δεν θα ήταν και σύμφωνο με το Σύνταγμα. Αυτές είναι -νομίζω- βασικές γνώσεις.

Από την πλευρά του το Υπουργείο Εργασίας, με τον ελεγκτικό μηχανισμό που διαθέτει, επιβάλλει κυρώσεις στις επιχειρήσεις που παραβιάζουν την εργατική νομοθεσία. Και κατέθεσα εκείνη την ημέρα στα Πρακτικά πράξεις επιβολής προστίμου σε επιχειρήσεις που απασχόλησαν επταήμερο τους εργαζομένους τους και που -όλως τυχαίως- ήταν και οι επιχειρήσεις του κλάδου για τον οποίο ο κ. Βρούτσης κατήγγειλε τη συλλογική σύμβαση. Διότι το ΣΕΠΕ επί των ημερών μας λειτουργεί και επιβάλλει κυρώσεις σε επιχειρηματίες που έχουν τις ίδιες αντιλήψεις με τον κ. Μητσοτάκη.

Εντελώς επικουρικά, βέβαια, γιατί σας διευκρίνισα τις βασικές αρχές, διαβάζοντας ολόκληρη τη συλλογική σύμβαση εργασίας, που ανέμιζε ο κ. Βρούτσης για τον τουρισμό, διαπίστωσα και τα εξής: Πρώτον, ότι η ίδια η συλλογική σύμβαση επαναλαμβάνει ρητά στο άρθρο 6 όσα εγώ είχα ήδη πει μέσα στη Βουλή, ότι δηλαδή ευνοϊκότεροι όροι του νόμου που προβλέπονται στον νόμο δεν θίγονται από αυτή -το λέει ρητά και η ίδια η συλλογική σύμβαση και πολλές συλλογικές συμβάσεις επαναλαμβάνουν αυτόν τον όρο- και, δεύτερον, ότι η συγκεκριμένη συλλογική σύμβαση για τον τουρισμό έλεγε παρακάτω ότι διατηρεί σε ισχύ προηγούμενό της όρο που προβλέπει ρητά ότι η εργασία είναι πενθήμερη και οι ημέρες της εβδομαδιαίας ανάπαυσης των εργαζομένων πρέπει να είναι συνεχόμενες. Επομένως δεν ισχύει ότι η συγκεκριμένη κλαδική συλλογική σύμβαση έχει παράνομο όρο σε σχέση με την παραβίαση του πενθήμερου.

Άρα ξαναλέω -εντελώς επικουρικά και εντελώς φιλικά, διότι επαναλαμβάνω ότι το Υπουργείο Εργασίας δεν κάνει προέλεγχο νομιμότητας των συλλογικών συμβάσεων εργασίας, δεν είναι δουλειά του Υπουργού να το κάνει αυτό- ότι ο όρος της συγκεκριμένης σύμβασης για τα ξενοδοχεία τηρεί το πενθήμερο.

Ο κ. Βρούτσης μίλησε για λαθροχειρία εκείνη την ημέρα, για υποκρισία εκ μέρους μου. Δεν θα επιστρέψω αυτούς τους χαρακτηρισμούς. Θα πω μόνο ότι όταν κανείς θέλει να εξαπολύσει τέτοιου τύπου κατηγορίες στους πολιτικούς του αντιπάλους και να χρησιμοποιήσει ύβρεις, την ώρα μάλιστα που αυτοί έχουν επιλέξει να πολιτεύονται σε ήπιους τόνους, θα πρέπει να διαβάζει όλα τα άρθρα μιας σύμβασης, να συμβουλεύεται κάποιον εργατολόγο για το πώς ερμηνεύονται οι συλλογικές συμβάσεις εργασίας και ενίοτε να συζητά και με κανέναν εργαζόμενο που τις υπογράφει. Δεν χρειάζεται να τα ξέρουμε όλοι όλα, δεν είναι κακό αυτό, δεν πειράζει, αλλά είναι σημαντικό να ξέρει κανείς ότι η ερμηνεία των συλλογικών συμβάσεων εργασίας δεν είναι αυτή στην οποία προβαίνει ο κ. Βρούτσης πολύ συχνά, προκειμένου να αποδεικνύει πράγματα που δεν αποδεικνύονται.

Ίσως τελικά να κατήργησε τις συλλογικές συμβάσεις εργασίας, ακριβώς επειδή δεν τις καταλάβαινε, διότι επί της υπουργίας του δεν ήταν ενεργές οι συλλογικές διαπραγματεύσεις στη χώρα.

Επιστρέφω στην ουσία.

Η ουσία, κυρίες και κύριοι Βουλευτές, δεν είναι το πώς ερμηνεύσαμε τις διευκρινίσεις των δηλώσεων του κ. Μητσοτάκη. Η ουσία είναι ότι το πρόγραμμα της Νέας Δημοκρατίας για τα εργασιακά, όπως και για το ασφαλιστικό, είναι βαθιά αντικοινωνικό και αυτό το πρόγραμμα επιβεβαιώνεται, τόσο από τα πεπραγμένα της όσο ήταν στην κυβέρνηση όσο και από τη στάση της ως Αξιωματική Αντιπολίτευση.

Και επειδή λέτε ότι σας παρερμηνεύουμε, ήσασταν ή δεν ήσασταν στη συγκυβέρνηση, όταν μειώθηκε ο κατώτατος μισθός κατά 22%; Ήσασταν ή δεν ήσασταν στη συγκυβέρνηση, όταν θεσπίστηκε ο υποκατώτατος μισθός; Ήσασταν ή δεν ήσασταν στη συγκυβέρνηση, όταν ανεστάλη η λειτουργία των συλλογικών διαπραγματεύσεων στη χώρα; Ήσασταν ή δεν ήσασταν εκείνοι που λέγατε ότι αυτά που προανέφερα ήταν αναγκαίες μεταρρυθμίσεις, για να επιτευχθεί η οικονομική ανάπτυξη στη χώρα; Ήσασταν ή δεν ήσασταν στην Αξιωματική Αντιπολίτευση, όταν κάναμε σκληρή διαπραγμάτευση με τους δανειστές για να επαναφέρουμε τις συλλογικές συμβάσεις και λέγατε ότι αυτές είναι ιδεοληψίες της Αριστεράς;

Επομένως ποιον αδικούμε και για ποια μονταζιέρα μιλάμε και ποιον παρερμηνεύουμε;

Και για να έρθω και στα τωρινά, για να μη μιλάω μόνο για τα πεπραγμένα ως Κυβέρνηση, πόσες και ποιες από τις φιλεργατικές διατάξεις που εισηγήθηκε το Υπουργείο Εργασίας τα τελευταία δυόμισι χρόνια στη Βουλή υπερψήφισε η Νέα Δημοκρατία; Ποιες και πόσες; Ψηφίσατε τη ρύθμιση για την προστασία των εργαζομένων στις εργολαβίες; Όχι. Ψηφίσατε τη ρύθμιση για τον αποκλεισμό από το δημόσιο χρήμα των κατ’ εξακολούθηση παραβατών της εργατικής νομοθεσίας; Όχι. Ψηφίσατε τη ρύθμιση για την προστασία των εργαζομένων από την απλήρωτη εργασία; Όχι. Θα ψηφίσετε τη ρύθμιση για το αιτιολογημένο των απολύσεων που έχουμε σε αυτό το νομοσχέδιο; Διότι εγώ μόνο κριτική ακούω από αυτή την πλευρά του Κοινοβουλίου για τη συγκεκριμένη ρύθμιση.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΔΗΜΗΤΡΙΟΣ ΚΡΕΜΑΣΤΙΝΟΣ**)

Άρα, ακριβώς τι μας λέτε; Ότι αδικούμε το φιλεργατικό σας προφίλ, ότι παρερμηνεύουμε το φιλεργατικό σας προφίλ; Δεν έχετε ψηφίσει βασικές φιλεργατικές διατάξεις, μεταξύ των οποίων και η επαναφορά των συλλογικών συμβάσεων εργασίας, που έφερε το Υπουργείο Εργασίας όλα αυτά τα τριάμισι χρόνια σε αυτό το Κοινοβούλιο. Και μετά μιλάτε για μονταζιέρες;

Για όποια νομοθετική ρύθμιση φέρνουμε για την προστασία των εργαζομένων σε αυτό το Κοινοβούλιο -όποια νομοθετική ρύθμιση- η αντιπολιτευτική γραμμή είναι μια verbatim επανάληψη των θέσεων του ΣΕΒ. Τι είπε ο ΣΕΒ για το αιτιολογημένο των απολύσεων; Το ίδιο ακούω και από τη Νέα Δημοκρατία. Τι είπε ο ΣΕΒ για τις εργολαβίες; Το ίδιο λέει η Νέα Δημοκρατία. Τι είπε ο ΣΕΒ για τη μονομερή προσφυγή στη διαιτησία; Το ίδιο λέει και η Νέα Δημοκρατία. Τι είπε ο ΣΕΒ για τις συλλογικές συμβάσεις εργασίας, για την υπερίσχυση των επιχειρησιακών; Το ίδιο λέει και η Νέα Δημοκρατία.

Άρα ποια ακριβώς είναι η παρερμηνεία εδώ πέρα; Το πρόβλημά σας είναι ότι το πρόγραμμά σας, όπως και τα πεπραγμένα σας, έχουν σαφές πρόσημο. Είναι εις βάρος του κόσμου της εργασίας, είναι εις βάρος της κοινωνικής πλειοψηφίας και είναι υπέρ της οικονομικής ελίτ αυτού του τόπου. Αυτό είναι το ζήτημα και αυτό έχει πια καταγραφεί στη συνείδηση του κόσμου, όσες φιλότιμες -αλλά ρητορικές πάντα- προσπάθειες και αν κάνετε, προκειμένου να υπερασπιστείτε τα όσα είπε ο Πρόεδρος της Αξιωματικής Αντιπολίτευσης.

Ας έρθω όμως και στο ασφαλιστικό.

Στο νομοσχέδιο που συζητάμε γίνονται δύο πολύ σημαντικά βήματα για την ελάφρυνση των ασφαλισμένων και την ενίσχυση των συνταξιούχων. Το ένα αφορά το σχήμα των εκατόν είκοσι δόσεων, με το οποίο οι ασφαλισμένοι μπορούν οριστικά να απαλλαγούν από τα βάρη του παρελθόντος και το άλλο αφορά τη δέκατη τρίτη σύνταξη.

Λέω ότι μπορούν οι ασφαλισμένοι οριστικά να απαλλαγούν από τα βάρη του παρελθόντος, γιατί έχει δύο καινοτόμα στοιχεία αυτό το σύστημα. Πρώτον, είναι ανοιχτό για όλους όσοι χρωστούν, δεν έχει κριτήρια δηλαδή για να ενταχθούν στη ρύθμιση οι ασφαλισμένοι που οφείλουν και, δεύτερον, για πρώτη φορά προβλέπει και κούρεμα βασικής οφειλής, κούρεμα κεφαλαίου δηλαδή.

Επιπλέον, αυτό το σχήμα δίνει τη δυνατότητα σε ογδόντα χιλιάδες συμπολίτες μας, που είναι εγκλωβισμένοι και μέχρι χθες δεν μπορούσαν να λάβουν σύνταξη λόγω του χρέους που έχουν προς τα ασφαλιστικά ταμεία, να κουρέψουν το χρέος τους, να λάβουν σύνταξη και να αποπληρώσουν την οφειλή τους σε βάθος χρόνου μέσω μιας μικρής παρακράτησης από τη σύνταξη. Είναι μια ρύθμιση που, πραγματικά, πρόκειται να ανακουφίσει πάρα πολύ κόσμο, ο οποίος μέχρι χθες δεν είχε ούτε κάποιο εισόδημα ούτε κάποια προοπτική.

Από την άλλη, στο νομοσχέδιο εισάγουμε τη ρύθμιση για αυτή τη νέα δέκατη τρίτη σύνταξη που θα χορηγηθεί στο σύνολο των δυόμισι εκατομμυρίων συνταξιούχων της χώρας. Επαναλαμβάνω ότι είναι ένα μέτρο μόνιμο, δεν είναι μια εφάπαξ παροχή, είναι μια σύνταξη που προστίθεται στο εισόδημα των συνταξιούχων και το αυξάνει σε σταθερή βάση.

Υποστήριξα και προχθές ότι η χορήγηση σε μόνιμη βάση της νέας δέκατης τρίτης σύνταξης είναι ασφαλώς αποτέλεσμα της θετικής πορείας των οικονομικών, της θετικής πορείας της οικονομίας, της ανάταξης των δημοσίων οικονομικών. Είναι όμως και αποτέλεσμα της πολύ μεγάλης προσπάθειας που κάνουμε από το 2016 για την ανάταξη του δημοσίου συστήματος κοινωνικής ασφάλισης, ένα σύστημα που το παραλάβαμε στα όρια της κατάρρευσης, βαθιά ελλειμματικό, με 1.100.000.000 ευρώ έλλειμμα, με τετρακόσιες χιλιάδες απλήρωτες συντάξεις -θα επανέλθω σε αυτό το ζήτημα- και με άπειρες πελατειακές αδιαφανείς ρυθμίσεις, οι οποίες δεν μπορούσαν να έχουν ένα καθαρό σύστημα για το τι ισχύει σε σχέση με τον υπολογισμό των εισφορών και των παροχών των ασφαλισμένων και των συνταξιούχων.

Κάναμε την ασφαλιστική μεταρρύθμιση του 2016. Αυτή η μεταρρύθμιση αποδίδει καρπούς, ήδη το σύστημα έχει μετατραπεί από ελλειμματικό σε πλεονασματικό.

Μέσω αυτών προβαίνουμε σε διαρκείς ρυθμίσεις ελάφρυνσης των ασφαλισμένων, χάρη σε αυτή την καλή λειτουργία του συστήματος προστατεύσαμε τις καταβαλλόμενες συντάξεις για το 2019, παρά τις αντίθετες απαιτήσεις, όπως ξέρετε, κυρίως του Διεθνούς Νομισματικού Ταμείου και σήμερα μπορούμε και χάρη σ’ αυτή την εξέλιξη να προβούμε στη χορήγηση της δέκατης τρίτης σύνταξης.

Στη συζήτηση που κάνουμε αυτές τις μέρες στη Βουλή ο αρμόδιος τομεάρχης της Νέας Δημοκρατίας αμφισβήτησε ευθέως τόσο το ζήτημα των χρεών των ασφαλισμένων όσο και το ζήτημα των εκκρεμών απλήρωτων συντάξεων που μας έδωσαν. Ευτυχώς δεν αμφισβήτησε τις δώδεκα οριζόντιες περικοπές των συντάξεων που έκαναν την περίοδο 2010 - 2014. Αυτές δεν τις αμφισβήτησε. Μίλησε, λοιπόν, και πάλι και έκανε λόγο για λαθροχειρία, για ακραία υποκρισία, για ψέματα κ.λπ..

Ας δούμε, λοιπόν, τις λαθροχειρίες. Ο κ. Βρούτσης τη Δευτέρα παρουσίασε ένα έγγραφο στη Βουλή για να πει ότι εγώ λέω ψέματα ότι μας άφησε τετρακόσιες χιλιάδες απλήρωτες συντάξεις, διότι η απάντηση τού τότε Υπουργού Στρατούλη σε σχετική ερώτηση, αναφορικά με τις εκκρεμότητες που υπήρχαν στις αρχές του 2015, ήταν ότι οι εκκρεμότητες αυτές ήταν περίπου πενήντα χιλιάδες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Επιτρέψτε μου να τελειώσω το επιχείρημα.

Θα πω πολύ ευγενικά ότι το έγγραφο που έδειξε ο κ. Βρούτσης ήταν κάπως επιλεκτικό, διότι και το ίδιο το έγγραφο έλεγε ρητά ότι αυτές οι εκκρεμότητες των πενήντα έξι χιλιάδων -αν δεν κάνω λάθος- δεν αφορούν το σύνολο των εκκρεμών συντάξεων στη χώρα, αλλά αφορούν μόνο τις απλές κύριες συντάξεις του ΙΚΑ.

Ένας Υπουργός, όμως, δεν είναι αρμόδιος μόνο για τις απλές κύριες συντάξεις του ΙΚΑ. Είναι αρμόδιος και για τις συντάξεις όλων των υπολοίπων ταμείων -που τότε δεν είχαν ενοποιηθεί σε ένα- είναι αρμόδιος και για τις επικουρικές συντάξεις, είναι αρμόδιος και για τα εφάπαξ, είναι αρμόδιος και για τις μη απλές συντάξεις, διαδοχικές κ.λπ.. Άρα το έγγραφο που παρουσίασε εδώ για να πει ότι ο ίδιος παρέδωσε εκκρεμότητες πενήντα πέντε χιλιάδων, ήταν το λιγότερο επιλεκτικό.

Ποια είναι η πραγματικότητα; Και καταθέτω εδώ στα Πρακτικά την επίσημη απάντηση των υπηρεσιών του Υπουργείου Εργασίας αναφορικά με τις εκκρεμότητες στα τέλη του 2014.

(Στο σημείο αυτό η Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Έφη Αχτσιόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στα τέλη του 2014 οι κύριες συντάξεις σε εκκρεμότητα ήταν εκατόν εξήντα χιλιάδες πεντακόσιες πενήντα μία. Οι επικουρικές συντάξεις σε εκκρεμότητα ήταν εκατόν σαράντα δύο χιλιάδες πεντακόσιες πενήντα. Τα εφάπαξ σε εκκρεμότητα ήταν πενήντα πέντε χιλιάδες εξακόσια. Και σε αυτές προφανώς προσθέτουμε και τις εκκρεμείς συντάξεις του δημοσίου. Το σύνολο είναι κάτι λιγότερο από τετρακόσιες χιλιάδες.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Υπουργού)

Κύριε Πρόεδρε, επιτρέψτε μου.

Για μια ακόμη φορά δεν θα επιστρέψω τους χαρακτηρισμούς περί λαθροχειριών κ.λπ.. Θα πω μόνο ένα, μία κλασική αρχή του Ρωμαϊκού Δικαίου, ότι η Νέα Δημοκρατία δεν νομιμοποιείται να προβάλλει την ιδία αυτής ανηθικότητα.

Είπε, όμως, ο κ. Βρούτσης και για τις οφειλές των ασφαλισμένων, τις οποίες ρυθμίζουμε με τις εκατόν είκοσι δόσεις. Είπατε ότι το χρέος εκτινάχθηκε επί των ημερών μας λόγω του εισφοροληστρικού νόμου Κατρούγκαλου. Για μια ακόμη φορά μία εξαιρετικά επιλεκτική ανάγνωση της πραγματικότητας;

Το συνολικό χρέος των ασφαλισμένων που δημιουργήθηκε μέχρι τα τέλη του 2015 ήταν 30 δισεκατομμύρια ευρώ. Ξέρετε πόσες είναι οι νέες οφειλές; Είναι 1,8 δισεκατομμύριο. Από τότε που θυμάμαι μαθηματικά, το 1,8 δισεκατομμύριο είναι συγκριτικά σημαντικά λιγότερο από τα 30 δισεκατομμύρια. Άρα το 95% των οφειλών και πλέον αφορά οφειλές που για πρώτη φορά δημιουργήθηκαν πριν το 2015. Αυτές τις οφειλές ρυθμίζουμε με τις εκατόν είκοσι δόσεις. Πληγές του παρελθόντος κλείνουμε. Και τον ευνοϊκό χαρακτήρα αυτής της ρύθμισης δεν μπορείτε να τον αμφισβητήσετε και γι’ αυτό στο τέλος θα την υπερψηφίσετε.

Κυρίες και κύριοι Βουλευτές, είναι προφανές νομίζω ότι η Αξιωματική Αντιπολίτευση προσπαθεί επίμονα να στρέψει την προσοχή μακριά από την νέα δέκατη τρίτη σύνταξη με αντιπερισπασμούς, με ανυπόστατες κατηγορίες και άλλοτε με υποτίμηση. Ο κ. Μητσοτάκης επιμένει καθημερινά -το έκανε και τις προηγούμενες μέρες- να χαρακτηρίζει τη νέαδέκατη τρίτη σύνταξη ως επίδομα ευρωεκλογών. Λέει ότι είναι ξεδιάντροπο και ότι δίνεται με στόχο την εξαγορά των συνταξιούχων. Θεωρώ ότι δεν υπάρχουν πιο προσβλητικές αναφορές για τους συνταξιούχους απ’ αυτές, γιατί ουσιαστικά τους χαρακτηρίζει εξαγοράσιμους και αγνοεί τις ανάγκες τους.

Η επιμονή του αυτή, όπως και το γεγονός ότι ο ίδιος δήλωσε ότι δεν θεωρεί εφικτή τη χορήγηση της δέκατης τρίτης σύνταξης και δεν θα την έδινε, επιβεβαιώνουν την ουσία της θέσης τους, ότι δηλαδή στις προτεραιότητές τους δεν είναι οι ανάγκες της μεγάλης κοινωνικής πλειοψηφίας και γι’ αυτό δεν είναι εφικτές. Και γι’ αυτό επικρατεί και τις τελευταίες μέρες αυτό το μπάχαλο για το αν η Νέα Δημοκρατία τελικά εγγυάται αυτή τη νέα δέκατη τρίτη σύνταξη που δίνει ο ΣΥΡΙΖΑ ή όχι. Ο ένας λέει ότι την εγγυάται, ο άλλος λέει όχι. Ο δεύτερος λέει ότι ο πρώτος δεν ήταν στη σύσκεψη που αποφάσισαν ότι τελικά θα την εγγυηθούν. Εν τω μεταξύ ο πρώτος είναι ο αντιπρόεδρος της Νέας Δημοκρατίας. Και επικρατεί αυτή η τεράστια σύγχυση σχετικά με το αν αυτοί δεσμεύονται ότι αν θα έρχονταν ποτέ στην διακυβέρνηση θα διατηρούσαν τη δέκατη τρίτη σύνταξη.

Κατανοώ -επαναλαμβάνω, το είπα και στον κ. Βρούτση- ότι πρέπει αυτές τις μέρες να υπηρετήσουν αυτή τη δύσκολη -αν όχι αδύνατη- αποστολή, να κάνουν το νεοφιλελεύθερο ουσιαστικά πρόγραμμα να φανεί κοινωνικό και συγχρόνως να κάνουν τα μέτρα στήριξης των πολλών που φέρνει η Κυβέρνηση να φανούν ασήμαντα. Είναι μία εξαιρετικά δύσκολη αποστολή.

Από την πλευρά μας επιμένουμε στην ουσία και στο περιεχόμενο. Η δέκατη τρίτη σύνταξη είναι πραγματικότητα. Από την επόμενη εβδομάδα και κάθε χρόνο θα χορηγείται στα δυόμισι εκατομμύρια συνταξιούχους που σήκωσαν τα βάρη της λιτότητας στην πλάτη τους. Οι εκατόν είκοσι δόσεις είναι πραγματικότητα και ελαφραίνουν πέντε εκατομμύρια συμπολίτες μας. Οι απολύσεις στον ιδιωτικό τομέα στο εξής θα πρέπει να είναι ειδικά αιτιολογημένες. Οι εργαζόμενοι διανομής -γιατί υπάρχουν τόσες σημαντικές διατάξεις σε αυτό το νομοσχέδιο για τεράστιες κατηγορίες ανθρώπων εκεί έξω που έπρεπε να ρυθμιστούν- στον ιδιωτικό τομέα θα έχουν πια ένα πλαίσιο προστασίας. Οι νέοι εργαζόμενοι δεν δουλεύουν πια για τον υποκατώτατο μισθό και υπάρχει ένα Σώμα Επιθεώρησης Εργασίας που μπορεί να προστατεύει τα δικαιώματά τους.

Είναι αυτά επαρκή -τα είπα και στη συζήτηση για την ψήφο εμπιστοσύνης- για να αντιστρέψουν τον κοινωνικό όλεθρο που παραλάβαμε; Προφανώς και όχι. Είναι, όμως, μεγάλα βήματα μιας μακράς πορείας έμπρακτης ενίσχυσης της πλειοψηφίας της ελληνικής κοινωνίας. Είναι μεγάλα βήματα ενίσχυσης των πολλών. Και εκεί έχουμε το βλέμμα μας στραμμένο και εκεί δίνουμε τα διαπιστευτήριά μας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο Βουλευτής της Ένωσης Κεντρώων και Αντιπρόεδρος της Βουλής κ. Γεωργιάδης.

**ΜΑΡΙΟΣ ΓΕΩΡΓΙΑΔΗΣ (Ζ΄ Αντιπρόεδρος της Βουλής):** Ευχαριστώ, κύριε Πρόεδρε.

Καλημέρα σε όλους και όλες.

Κυρίες και κύριοι συνάδελφοι, καλούμαστε σήμερα να ψηφίσουμε ένα νομοσχέδιο, πραγματικά, πολυδιαφημιζόμενο και πολυαναμενόμενο από την Κυβέρνηση ΣΥΡΙΖΑ. Και, πραγματικά, το φέρνει εσπευσμένα και μέσω πανικού δέκα μέρες περίπου, μία εβδομάδα πριν τις ευρωεκλογές.

Έχουμε ένα σχέδιο νόμου το οποίο ρυθμίζει τα χρέη προς τα κρατικά και ασφαλιστικά ταμεία ανθρώπων που έχουν δει τις ζωές τους, πραγματικά, να ρημάζονται και τις περιουσίες τους να συρρικνώνονται και να εκπλειστηριάζονται. Είναι άνθρωποι στους οποίους η Κυβέρνηση ΣΥΡΙΖΑ-ΑΝΕΛ τότε έταξε ελπίδα το 2015 και δυστυχώς αυτή η ελπίδα ποτέ δεν έχει φτάσει κι ούτε βλέπω να φτάνει στον προορισμό της.

Παράλληλα, σε όλα αυτά τα χρόνια της διακυβέρνησης ΣΥΡΙΖΑ-ΑΝΕΛ έχουμε δει και έχουμε γίνει μάρτυρες μιας φορομπηχτικής και ληστρικής επιδρομής, που στην κυριολεξία έχει εξαϋλώσει το οποιοδήποτε πορτοφόλι μπορούσε να έχει ο φορολογούμενος Έλληνας πολίτης.

Σήμερα, λοιπόν -και έχει ακουστεί και από αρκετούς συναδέλφους- έρχεστε εδώ πιστοί στο γνωστό «να σε κάψω Γιάννη, να σε αλείψω λάδι», να απαλύνετε τον πόνο των Ελλήνων πολιτών με ένα νομοσχέδιο που κατά τη δική σας λογική επιλύει τα πάντα. Στην ουσία, όμως, άλλα λέει, άλλα εννοεί και άλλα κάνει.

Με τη δύναμη της επικοινωνίας, λοιπόν, η Κυβέρνηση φέρνει ένα σχέδιο νόμου να ρυθμίσει τις εκατόν είκοσι δόσεις, που στην ουσία δεν είναι εκατόν είκοσι. Κύριοι συνάδελφοι, στα λόγια είναι εκατόν είκοσι δόσεις. Και είναι στα λόγια, γιατί για τα νομικά πρόσωπα είναι μόλις στις δεκαοκτώ από τις εκατόν είκοσι που λέτε και αντί για τις δώδεκα, που έτσι κι αλλιώς ισχύει στο σύστημα της εφορίας μέχρι σήμερα.

Είναι στα λόγια, γιατί είναι ριγμένοι οι πολύτεκνοι. Δεν έχετε προβλέψει τίποτα γι’ αυτούς. Αντιθέτως για τους αγρότες έχετε προβλέψει τα πάντα. Και οι επιχειρήσεις αναζητούν μάταια μία ανάσα ρευστότητας. Τα πράγματα γίνονται ακόμη δυσκολότερα αν πάμε να αναλύσουμε τα χρέη των ασφαλιστικών ταμείων, ενώ για χρέη σε δήμους και στην τοπική αυτοδιοίκηση είστε σε αντίθεση με την επικοινωνιακή πολιτική της κοροϊδίας και προβλέπετε εκατό δόσεις και όχι εκατόν είκοσι δόσεις. Άρα δεν είναι εκατόν είκοσι οι δόσεις σε όλα, αγαπητοί συνάδελφοι Βουλευτές.

**ΔΗΜΗΤΡΙΟΣ ΓΑΚΗΣ:** Έως εκατόν είκοσι δόσεις.

**ΜΑΡΙΟΣ ΓΕΩΡΓΙΑΔΗΣ (Ζ΄ Αντιπρόεδρος της Βουλής):** Σωστά είναι, έως εκατόν είκοσι δόσεις! Εσείς λέτε για εκατόν είκοσι δόσεις. Δεν λέτε το «έως». Αυτό που βαφτίζετε, όμως, προς τα έξω και το επικοινωνείτε -αυτό σας λέω- είναι οι εκατόν είκοσι δόσεις. Δεν είναι όμως εκατόν είκοσι οι δόσεις για όλους.

Στη ρύθμιση για τα ασφαλιστικά ταμεία, δυστυχώς, τα πράγματα είναι άκρως απαράδεκτα. Και εξηγούμαι: Το νομοσχέδιο επιχειρεί να αποκαταστήσει, τουλάχιστον όπως εσείς το επικοινωνείτε, τις προηγούμενες αδικίες του παλιού συστήματος. Όντως αυτό δημιούργησε υπέρογκες οφειλές στα ασφαλιστικά ταμεία. Γίνεται, δηλαδή, μία παραδοχή από την πλευρά σας ότι το προηγούμενο σύστημα λήστευε τους ασφαλιζόμενους και έρχεστε εσείς τώρα να το διορθώσετε.

Αν διαβάσουμε, όμως, στη συνέχεια τους λόγους της απώλειας της ρύθμισης, βλέπουμε με έκπληξη πως εάν χαθεί η ρύθμιση, το χρέος επανέρχεται στο ύψος της προηγούμενης οφειλής. Και σας ερωτώ: Πού είναι το αίσθημα δικαίου που έχετε εσείς αυτή τη στιγμή και το μοστράρετε σε όλον τον κόσμο; Δηλαδή όποιος έχει αδυναμία και χάνει τη ρύθμιση, τον τιμωρείτε και τον επιστρέφετε στις υπέρογκες οφειλές ενός απαράδεκτου συστήματος, όπως εσείς διατυμπανίζετε;

Ποιο είναι το δίκαιο που έγινε πράξη, δηλαδή, κατά τη δική σας ρητορική, και για ποιους γίνεται; Γι’ αυτούς που έχουν πρόβλημα να πληρώσουν αλλά δεν πληρώνουν και τώρα θα γλιτώσουν και κάποιους τόκους και κάποιες προσαυξήσεις 100% ή γι’ αυτούς που, πραγματικά, έχουν πρόβλημα και δεν μπορούν να πληρώσουν; Πραγματικά θέλω να μου πείτε ποιον κοροϊδεύετε και ποιον τιμωρείτε εσείς της Κυβέρνησης «πρώτη φορά αριστερά».

Πιστεύω ότι ο αρμόδιος Υπουργός και εσείς, κυρία Υπουργέ, μια και είσαστε εδώ, πρέπει να το δείτε αυτό και να το διορθώσετε.

Επίσης υπάρχει και μία ανακολουθία στις καταληκτικές ημερομηνίες. Εγώ δεν μπορώ να καταλάβω, γιατί για τις εφορίες η πλατφόρμα κλείνει στις 30 Ιουνίου και γιατί στα ασφαλιστικά ταμεία κλείνει στις 30 Σεπτεμβρίου. Τι σας εμποδίζει και οι δύο ημερομηνίες να είναι στις 30 Σεπτεμβρίου, ώστε να έχουν έτσι την άνεση του χρόνου και αυτοί που χρωστάνε στην εφορία και αυτοί στα ασφαλιστικά ταμεία και να μην τους τιμωρήσετε και να τους πείτε ότι μέσα σε τριάντα ημέρες εσπευσμένα πρέπει να το λήξουν το θέμα; Γιατί να μην το πάμε μέχρι 30 Σεπτεμβρίου και για τους δυο;

Και πάμε στην περιβόητη δέκατη τρίτη σύνταξη, την οποία η Υπουργός Εργασίας προχθές στην ομιλία της, και πολύ σωστά το είπε, το ονόμασε νέα δέκατη τρίτη σύνταξη, πολύ απλά γιατί δεν είναι δέκατη τρίτη σύνταξη. Όλοι γνωρίζουμε ότι είναι ένα προεκλογικό επίδομα και αυτό αποδεικνύεται με το γεγονός ότι τους το δίνετε έξι ημέρες ακριβώς πριν πάνε στην κάλπη. Γιατί δεν το δίνετε στις 27 του μηνός και το δίνετε στις 20; Τι σας εμπόδισε σε αυτό; Γιατί βιαστήκατε να το δώσετε νωρίτερα; Είναι ένα επίδομα της αριστερής σας λογικής, που το φέρνει η επιδοματική σας πολιτική της κοροϊδίας.

Γι’ αυτό ακριβώς και θεσπίζετε κλίμακες, για να εξαπατήσετε τους συνταξιούχους. Όποιος λαμβάνει 500 ευρώ θα πάρει 500 ευρώ, όποιος λαμβάνει 1000 ευρώ θα πάρει 300. Πού είναι η δέκατη τρίτη σύνταξη; Δεν είναι ολόκληρη είναι σε κλίμακες. Άρα δεν είναι δέκατη τρίτη σύνταξη. Αυτή είναι η δική σας λογική. Αυτή είναι η δέκατη τρίτη σύνταξη για εσάς. Έτσι πάτε να παραπλανήσετε τον κόσμο.

Πραγματικά αυτό είναι άλλο ένα επιδοματάκι, που αλαζονικά εσείς πετάτε ως «ψίχουλα τοις κυναρίοις». Μερικές μόνο ημέρες πριν από τις κάλπες αναλώνεστε σε επιδοματικές παροχές, προκειμένου να ανακόψετε το δημοσκοπικό σας κατήφορο. Δίνετε, δηλαδή, ασπιρίνη σε ανθρώπους που τους έχετε στην εντατική εδώ και τέσσερα χρόνια διασωληνωμένους. Πολύ σύντομα, όμως, θα πέσουν οι μάσκες και θα πάρετε την απάντησή σας τόσο στην τοπική αυτοδιοίκηση όσο και στις ευρωεκλογές όσο και στις κάλπες που θα ακολουθήσουν στο άμεσο χρονικό διάστημα.

Ως Ένωση Κεντρώων έχουμε πει ότι ακόμα και 1 ευρώ που μπορεί να κάνει την αλλαγή στην καθημερινότητα του Έλληνα πολίτη, όσο υπερβολικό και να φανεί αυτό, εμείς θα το στηρίξουμε. Αλλά σε καμμία περίπτωση ως Ένωση Κεντρώων δεν θα βαφτίσουμε το σανό κρέας.

Σας ευχαριστώ πάρα πολύ.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει η Πρόεδρος της Δημοκρατικής Συμπαράταξης κ. Φώφη Γεννηματά.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος της Δημοκρατικής Συμπαράταξης):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, βρισκόμαστε λίγες ημέρες πριν από τις ευρωεκλογές, δέκα μόλις ημέρες πριν μιλήσει ο ελληνικός λαός και στείλει τα δικά του μηνύματα και για την Ευρωβουλή και για την Αυτοδιοίκηση.

Δυστυχώς σε αυτόν τον προεκλογικό αγώνα με ευθύνη τόσο του ΣΥΡΙΖΑ όσο και της Νέας Δημοκρατίας απουσιάζει ο ουσιαστικός λόγος η ουσία στον διάλογο. Απουσιάζει κάθε συζήτηση για το μέλλον της Ευρώπης. Απουσιάζει κάθε συνεννόηση, για να αντιμετωπίσουμε τις προκλήσεις της Τουρκίας, οι οποίες κλιμακώνονται και εντείνονται επικίνδυνα. Απουσιάζει η κατάθεση προτάσεων και ιδεών, για το πώς θα αντιμετωπίσουμε τον αργό θάνατο στην οικονομία, στον οποίο μας έχει καταδικάσει η Κυβέρνηση με τις δεσμεύσεις απέναντι στους δανειστές, πώς θα αντιμετωπίσουμε τις κοινωνικές ανισότητες που έχουν διευρυνθεί τα τελευταία χρόνια. Και, βέβαια, απουσιάζει παντελώς το ήθος και ύφος της πολιτικής αντιπαράθεσης, που θα έπρεπε να έχει αυτός ο προεκλογικός αγώνας.

Είναι φανερό ότι τόσο ο κ. Τσίπρας όσο και ο κ. Μητσοτάκης, κάνουν μια πολύ μεγάλη προσπάθεια να θολώσουν τα νερά, να δημιουργήσουν φασαρία, για να μην μπορέσει κανείς να συζητήσει έστω και αυτές τις τελευταίες ημέρες, τι, πραγματικά, σημαίνει να ψηφίσει ο Έλληνας ΣΥΡΙΖΑ και Νέα Δημοκρατία στις ευρωεκλογές, τι σημαίνει, δηλαδή, η ψήφος στον Βέμπερ και στην ευρωπαϊκή δεξιά και τι σημαίνει να ψηφίσεις τη χαοτική ευρωπαϊκή αριστερά και, βέβαια, να αποφύγουν τη συζήτηση για την ουσία των πολιτικών τους, που τόσο πολύ μοιάζουν, γιατί ο ένας εφαρμόζει συντηρητικές πολιτικές και ο άλλος τις ετοιμάζει να τις εφαρμόσει ελπίζει λίγους μήνες μετά.

Είμαι σίγουρη, το βλέπω σε κάθε πόλη που πηγαίνω, ότι όλο και περισσότεροι Έλληνες πολίτες γυρίζουν την πλάτη στη λάσπη, στην κοκορομαχία, στην παρακμή και στην απαξίωση της πολιτικής ζωής. Και το ερώτημα που πλανιέται σε κάθε Έλληνα και σε κάθε Ελληνίδα παρακολουθώντας όλη αυτή τη συζήτηση, είναι τελικά ποιος νοιάζεται για αυτή τη χώρα, ποιος νοιάζεται για τον Έλληνα και για την Ελληνίδα.

Και εγώ απαντώ ευθέως: Εμείς. Εμείς νοιαζόμαστε.

(Χειροκροτήματα από την πτέρυγα της Δημοκρατικής Συμπαράταξης)

Είμαστε εδώ για την Ελλάδα, για τους Έλληνες, για τις Ελληνίδες, για τη νέα γενιά, με ένα πρόγραμμα ολοκληρωμένο και για την ανάπτυξη και για την κοινωνική δικαιοσύνη, το σχέδιο Ελλάδα. Και θέλουμε να ακολουθήσουμε τον δρόμο που διαχρονικά υπηρέτησαν οι κυβερνήσεις του ΠΑΣΟΚ, που βελτίωσαν συστηματικά τη ζωή των Ελλήνων πολιτών.

Κυρίες και κύριοι Βουλευτές, είναι φανερό ότι ο κ. Τσίπρας βλέπει τα ποσοστά του να είναι σε ελεύθερη πτώση. Και τι κάνει; Αυτό που έκανε χρόνια το παλαιοκομματικό σύστημα, αυτό που τόσο έχει κατηγορήσει, αλλά τόσο πολύ του μοιάζει, δηλαδή έρχεται και εξαγγέλλει προεκλογικές παροχές, προεκλογικά επιδόματα και μάλιστα χωρίς πραγματικό αντίκρισμα και χωρίς διάρκεια.

Θέλω να τονίσω εδώ, πως οι πολίτες χρειάζονται και το τελευταίο ευρώ που τους επιστρέφει αυτή η Κυβέρνηση, γιατί τους έχει κάνει πραγματική αφαίμαξη. Τους παίρνει δέκα όλα αυτά τα χρόνια και τους επιστρέφει ένα.

Εμείς, λοιπόν, δεν κλείνουμε τα μάτια στις ανάγκες του ελληνικού λαού. Το ερώτημα, όμως, είναι. Λύνονται, πραγματικά, τα προβλήματά του με αυτές τις παροχές, οι οποίες έχουν μόνο προεκλογικό χαρακτήρα και δεν θα μπορέσουν να έχουν συνέχεια, γιατί δεν αλλάζει τίποτα στην ουσία της πολιτικής της Κυβέρνησης;

Νομίζω ότι οι Ελληνίδες και οι Έλληνες δεν τρώνε κουτόχορτο και ξέρουν όλοι οι συνταξιούχοι πολύ καλά ότι με τα δικά σας μέτρα τους αφαιρέσατε όχι τη δέκατη τρίτη αλλά τη δωδέκατη σύνταξη. Τους κόβετε τα τελευταία πέντε χρόνια μία σύνταξη τον χρόνο. Έχετε πάρει 6 δισεκατομμύρια και επιστρέφετε 800 εκατομμύρια και προσπαθείτε να τους πείσετε ότι τους δίνετε και δέκατη τρίτη. Ε, δεν πείθεται κανείς.

Νομίζετε ότι δεν θυμούνται οι Έλληνες πολίτες ότι εσείς πήρατε τον ΦΠΑ στην εστίαση στο 13% και τον πήγατε στο 24%; Και τώρα πρέπει να πανηγυρίζει και η Ελλάδα, επειδή μετά από τόσα χρόνια επιστρέφετε την κατάσταση εκεί που τη βρήκατε; Και μάλιστα το μέτρο που φέρνετε είναι και αυτό λειψό.

Γιατί θα πάει ο συνταξιούχος στο καφενείο να πιει καφέ και θα πληρώσει τον καφέ με ΦΠΑ 24%. Και αυτά μισά τα κάνετε. Νομίζετε, πραγματικά, ότι δίνετε λύση με τις εκατόν είκοσι δόσεις έτσι όπως τις φέρατε και με τόσο μεγάλη καθυστέρηση;

Θα έλεγα ότι οι εκατόν είκοσι δόσεις στην πραγματικότητα μαζί σας έχουν γίνει είκοσι τέσσερις και αφήνετε απ’ έξω, παρά τις προσπάθειες που έχουμε κάνει και την κατακραυγή όλες αυτές τις ημέρες, τους πιο αδύναμους και αυτούς που πραγματικά το έχουν ανάγκη. Και κάνετε και το ακόμα χειρότερο, εκβιάζετε αυτούς που πρόκειται να βγουν τώρα σε σύνταξη και τους λέτε «ή θα πάρετε τώρα ψίχουλα στη σύνταξη, για να μπείτε στη ρύθμιση ή τίποτα». Ή ψίχουλα ή τίποτα. Αυτό εσείς το ονομάζεται κοινωνική πολιτική και δικαιοσύνη; Είναι αυτή αριστερή πολιτική;

Κανέναν δεν μπορείτε να κοροϊδέψετε με όλα αυτά. Θα έλεγα ότι, πραγματικά, προκαλείτε και από πάνω τους πολίτες, όταν λέτε ότι η πολιτική σας είναι για τους πολλούς και όχι για τους λίγους, όχι μόνο γιατί μια χαρά τα πάτε με τους ελίτ -είναι φανερό- αλλά γιατί η ίδια σας η πολιτική και οι δεσμεύσεις σας είναι αυτές που μεγαλώνουν τις ανισότητες, που γονατίζουν την μεσαία τάξη και φτωχοποιούν ακόμη περισσότερο τους πιο αδύναμους.

Εγώ αναρωτιέμαι: Πότε λειτουργείτε υπέρ των πολλών; Όταν υπονομεύετε τις επενδύσεις και με αυτόν τον τρόπο δεν δημιουργούνται νέες θέσεις εργασίας και δεν έχει ελπίδα ο άνεργος και ιδιαίτερα ο νέος άνθρωπος, που όλο και περισσότερο απογοητεύονται και φεύγουν στο εξωτερικό; Πότε λειτουργείτε υπέρ των πολλών; Όταν διευρύνετε τη μερική απασχόληση, μοιράζετε μια θέση στα δύο και καταδικάζετε τη νέα γενιά να εργάζεται για 340 ευρώ; Μήπως λειτουργήσατε υπέρ των πολλών, όταν αφαιρέσατε το ΕΚΑΣ από τους χαμηλοσυνταξιούχους; Ή όταν μετατρέπετε σε νεκροταφεία τα μαγαζιά και τις μικρομεσαίες ελληνικές επιχειρήσεις; Κάντε μια βόλτα στις γειτονιές να δείτε τι γίνεται. Άνθρωπος δεν μπαίνει στα μαγαζιά. Έχετε στερήσει πολύ σημαντικούς πόρους από την κοινωνική πολιτική και μόλις πριν από λίγες ημέρες με το πρόγραμμα σταθερότητας που καταθέσατε, δεσμευτήκατε να κόψετε άλλα δύο δισεκατομμύρια από την υγεία και την παιδεία.

Ξέρετε τι κάνετε; Όχι απλά δεν λειτουργείτε υπέρ των πολλών αλλά στρώνετε το έδαφος για τις πολιτικές που οραματίζεται ο κ. Μητσοτάκης.

(Χειροκροτήματα από την πτέρυγα της Δημοκρατικής Συμπαράταξης)

Στον βωμό των υπερπλεονασμάτων τα νοσοκομεία αυτή την στιγμή λειτουργούν στο «κόκκινο», και του δίνετε το πάτημα να έρχεται να λέει ότι θα τα δώσει όλα στον ιδιωτικό τομέα που ούτε η Θάτσερ δεν τόλμησε.

Κάτω τα χέρια από το Εθνικό Σύστημα Υγείας! Εμείς θα είμαστε εδώ για να σας εμποδίσουμε. Θα βάλουμε φρένο στα σχέδια και των δύο.

(Χειροκροτήματα από την πτέρυγα της Δημοκρατικής Συμπαράταξης)

Πολιτική για τους πολλούς είναι να μπορείς να δημιουργείς ανάπτυξη και νέες ποιοτικές θέσεις εργασίας. Αυτό το είχατε στερήσει από τον ελληνικό λαό.

Έρχομαι, κυρίες και κύριοι βουλευτές, στην προσπάθεια που κάνει ο κ. Μητσοτάκης, να κρύψει τις πραγματικές δικές του διαθέσεις, αλλά όσο περισσότερο μιλάει για το πρόγραμμά του, τόσο περισσότερο φαίνεται η αλήθεια και μάλιστα και πολλές φορές και με αυτογκόλ. Αποκαλύπτεται ο ίδιος και δεν μπορεί να κρύψει τίποτα. Η στήριξή του στον κ. Βέμπερ δεν είναι τίποτε άλλο από, όπως είπα πριν, στήριξη στις πολιτικές της ακραίας λιτότητας, που έχει φέρει και τη χώρα μας στο σημείο αυτό και που δίνει άλλοθι σε ολόκληρη την Ευρώπη για την ακροδεξιά.

Επίκεντρο της οικονομικής του πολιτικής είναι ότι η αγορά αν αφεθεί, θα λύσει όλα τα προβλήματα ως διά μαγείας από μόνη της, αλλά αυτό οδηγεί στην ασυδοσία της αγοράς και αφήνει έρμαιο τους πολίτες και τους εργαζόμενους στις διαθέσεις της.

Αντιμετωπίζει τον δημόσιο τομέα ως εχθρό η Νέα Δημοκρατία συστηματικά και επαγγέλλεται και αυτή δραστικές περικοπές στο κράτος πρόνοιας που αλλού; Η συνέχεια της πολιτικής του ΣΥΡΙΖΑ.

Προφανώς δεν ενδιαφέρεται για τα εργασιακά δικαιώματα. Δεν χρειάζονται, λέει, προστασία οι εργαζόμενοι απέναντι στους εργοδότες. Και όπως διαπιστώσαμε, ο κ. Μητσοτάκης αδυνατεί να καταλάβει ότι οι νέες τεχνολογίες μπορούν και πρέπει να συμβαδίζουν με τη μείωση του χρόνου εργασίας και τη βελτίωση της ποιότητας της ζωής των εργαζομένων, των οικογενειών τους και ιδιαίτερα των γυναικών, που από ό,τι φαίνεται οραματίζεται να τις κλείσει οριστικά στο σπίτι.

Βέβαια, υιοθετεί ο κ. Μητσοτάκης και η Νέα Δημοκρατία απόλυτα την πολιτική του ΣΥΡΙΖΑ για το υπερταμείο, στο οποίο βρίσκεται ενέχυρο η δημόσια περιουσία για πάρα πολλά χρόνια.

Είναι απαράδεκτη και βαθιά ταξική δε η άποψη του κ. Μητσοτάκη ότι τα νέα παιδιά, ανάλογα με τον τόπο καταγωγής τους, έχουν και περιορισμένες δυνατότητες για να εξελιχθούν και να προκόψουν σε αυτόν τον τόπο.

Θέλω να του θυμίσω για άλλη μια φορά ότι το χάσμα ανάμεσα στις δύο όχθες του Κηφισού γεφυρώθηκε με τις πολιτικές του ΠΑΣΟΚ και κανένας δεν επιτρέπεται να μας γυρίσει πίσω και να βάλει όρια στα όνειρα των νέων ανθρώπων, όπου και αν αυτοί κατοικούν.

(Χειροκροτήματα από την πτέρυγα της Δημοκρατικής Συμπαράταξης)

Γι’ αυτό, λοιπόν, με λίγα λόγια ο ελληνικός λαός έχει μια μεγάλη δύναμη στα χέρια του με την ψήφο σε αυτές τις ευρωεκλογές, να στείλει μήνυμα αλλαγής τώρα, και το μήνυμα αλλαγής τώρα σημαίνει ψήφος στο Κίνημα Αλλαγής.

(Χειροκροτήματα από την πτέρυγα της Δημοκρατικής Συμπαράταξης)

Θέλω κλείνοντας να επαναφέρω την πρότασή μου, διότι πιστεύω ότι μπορούμε ακόμη να σώσουμε την αξιοπρέπεια της πολιτικής και αυτής της Βουλής. Επαναφέρω την πρόταση που έκανα τις προηγούμενες ημέρες στην τελευταία συζήτηση που είχαμε εδώ, να ψηφίσουμε από κοινού μέτρα που, πραγματικά, βοηθούν και ανακουφίζουν τους πιο αδύναμους συμπολίτες μας, τους πιο νέους ανθρώπους, τους συνταξιούχους και αμέσως μετά να πάμε σε εθνικές εκλογές, γιατί η χώρα δεν μπορεί να συνεχίσει να ζει άλλο μέσα σε αυτό το τοξικό και δηλητηριασμένο πολιτικό κλίμα.

(Χειροκροτήματα από την πτέρυγα της Δημοκρατικής Συμπαράταξης)

Υπενθυμίζω τις προτάσεις που καταθέσαμε και ως τροπολογία με την Κοινοβουλευτική μας Ομάδα. Πριν απ’ όλα την κατάργηση της μείωσης του αφορολόγητου, πρόγραμμα στήριξης για πέντε χρόνια των νέων ανθρώπων που ξεκινούν την επαγγελματική τους δραστηριότητα με απαλλαγή από φορολογικές και ασφαλιστικές εισφορές, στήριξη των νέων ζευγαριών για τρία χρόνια με 200 ευρώ τον μήνα για κάθε νέο παιδί που γεννιέται, γιατί είναι μεγάλο πρόβλημα το δημογραφικό για τη χώρα, φορολογικά κίνητρα για την πρόσληψη νέων ανέργων στον ιδιωτικό τομέα, κατώτερη σύνταξη στα 500 ευρώ για τον μεμονωμένο συνταξιούχο και 700 ευρώ για το ζευγάρι και τέλος, επιστροφή στον φορολογικό συντελεστή 13% για τους αγρότες και επιστροφή πέντε μονάδων ΦΠΑ για τους παραγωγούς που δίνουν τα προϊόντα τους σε ομάδες παραγωγών ή συνεταιρισμούς, γιατί έτσι θα μπορέσουμε να μειώσουμε και το κόστος παραγωγής.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΝΙΚΟΛΑΟΣ ΒΟΥΤΣΗΣ**)

Κλείνοντας, θέλω να επαναλάβω το εξής: Ζητάμε από τους Έλληνες πολίτες να μας δώσουν τη δύναμη, να κάνουμε την μεγάλη ανατροπή στις εθνικές εκλογές που έρχονται, ψήφος στο Κίνημα Αλλαγής τώρα.

(Χειροκροτήματα από την πτέρυγα της Δημοκρατικής Συμπαράταξης)

Οι Έλληνες ξέρουν πότε έζησαν καλύτερα. Οι παλαιότεροι γνωρίζουν ότι έζησαν με το ΠΑΣΟΚ. Έχει έρθει η ώρα να ζήσουν καλύτερα και οι νέοι με το Κίνημα Αλλαγής.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Κυρία Αχτσιόγλου, θα πείτε ποιες τροπολογίες αποδέχεστε;

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Κύριε Πρόεδρε, μπορώ να έχω τον λόγο για να αιτιολογήσουμε τη δική μας;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Μπαλαούρα, έχετε τον λόγο για ένα λεπτό.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Ευχαριστώ, κύριε Πρόεδρε.

Ο σκοπός της τροπολογίας που καταθέτουμε ο κ. Μαντάς και εγώ, είναι για την επιβράβευση της συνέπειας των οφειλετών προς την εκπλήρωση των ληξιπρόθεσμων οφειλών τους και μάλιστα μετά από αυτές τις σοβαρές παρεμβάσεις που κάνουμε με τις εκατόν είκοσι δόσεις.

Αυτό έχει σαν συνέπεια την αύξηση της ρευστότητας και των επιχειρήσεων και των νοικοκυριών. Επομένως είναι μια τροπολογία, που δένει με το όλο νομοθέτημα. Είναι πάρα πολύ σημαντική, όπως είπα, και για τους επιχειρηματίες και για τα νοικοκυριά.

Ευχαριστώ.

**ΠΡΟΕΔΡΟΣ (Νικόλαος Βούτσης):** Η κ. Αχτσιόγλου έχει τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κατ’ αρχάς καταθέτω μια νομοτεχνική βελτίωση. Είναι εντελώς ζήτημα ρύθμισης, δεν είναι κάτι περισσότερο.

(Στο σημείο αυτό, η Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Έφη Αχτσιόγλου καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 101)

(ΑΛΛΑΓΗ ΣΕΛΙΔΑΣ)

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Για τις τροπολογίες θα πω μόνο ποιες κάνουμε δεκτές. Κάνουμε δεκτή την τροπολογία με γενικό αριθμό 2158 και ειδικό 176 για τους ασφαλισμένους του κλάδου ΤΑΠ ΟΤΕ, την τροπολογία με γενικό αριθμό 2180 και ειδικό 187 για τις ασφαλιστικές εισφορές των πυρόπληκτων της Ηλείας, την τροπολογία με γενικό αριθμό 2184 και ειδικό 191 για την εργασία των πλανόδιων μουσικών και την τροπολογία με γενικό αριθμό 2185 και ειδικό 192, που μόλις εισηγήθηκε ο κ. Μπαλαούρας, για την αποδέσμευση του κατασχεθέντος λογαριασμού.

**ΠΡΟΕΔΡΟΣ (Νικόλαος Βούτσης):** Ο κ. Παρασκευόπουλος έχει τον λόγο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Η τροπολογία για τους πλανόδιους μουσικούς αφορά εκείνους τους μουσικούς, οι οποίοι προσφέρουν περιστασιακά υπηρεσίες σε ιδιώτες, σε γάμους, βαφτίσια, χωρίς συμβάσεις, με μαύρα χρήματα συνήθως και, επίσης, χωρίς ασφαλιστική κάλυψη.

Με βάση την τροπολογία υπάγονται σε ασφαλιστικό καθεστώς, θα μπορούν οι ίδιοι να έχουν τη σχετική κάλυψη και, βεβαίως, θα υπάρχει και ένα έσοδο των ασφαλιστικών φορέων.

Ευχαριστώ πολύ.

**ΧΡΗΣΤΟΣ ΚΑΤΣΩΤΗΣ:** Δεν την έχουμε αυτή την τροπολογία, κύριε Πρόεδρε. Πότε κατατέθηκε;

**ΠΡΟΕΔΡΟΣ (Νικόλαος Βούτσης):** Κυρία Υπουργέ, έχετε απαντήσει επί αυτής της τροπολογίας;

Έχει κατατεθεί και την έχετε απαντήσει.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Του κ. Παρασκευόπουλου την έχω κάνει δεκτή.

**ΠΡΟΕΔΡΟΣ (Νικόλαος Βούτσης):** Του κ. Παρασκευόπουλου.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ναι, ναι.

**ΠΡΟΕΔΡΟΣ (Νικόλαος Βούτσης):** Έχει διανεμηθεί στο Σώμα; Θα παρακαλούσα να διανεμηθεί προ της λήξεως της συνεδρίασης, η οποία θα έχει μπροστά της καμμιά ώρα ακόμα, περιμένετε.

Ο κ. Παπαηλιού έχει τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, ζήτησα τον λόγο, για να κάνω μια διευκρίνιση.

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε…

**ΠΡΟΕΔΡΟΣ (Νικόλαος Βούτσης):** Θετικές τροπολογίες είναι αυτές, μην γκρινιάζουμε τώρα.

Ορίστε, κύριε Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, στην τροπολογία με γενικό αριθμό 2180 και ειδικό 187 που έγινε δεκτή, από λάθος έχουν μπει οι πυρόπληκτοι της Ηλείας μόνον. Είναι και άλλων περιοχών, μεταξύ των οποίων και της Αρκαδίας.

**ΠΡΟΕΔΡΟΣ (Νικόλαος Βούτσης):** Αυτό είναι σε γνώση της Υπουργού;

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Είναι σε γνώση του αρμόδιου Υφυπουργού.

**ΠΡΟΕΔΡΟΣ (Νικόλαος Βούτσης):** Παρακαλώ, στην τελική τους διατύπωση να διανεμηθούν στο Σώμα σε κάθε περίπτωση.

Ο κ. Κουτσούκος έχει τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Το πρώτο θέμα που θέλω να πω είναι ότι η τροπολογία στην οποία αναφέρθηκε ο κ. Μπαλαούρας, δεν μας είναι γνωστή. Δεν ξέρουμε πότε κατατέθηκε.

Το δεύτερο θέμα είναι ότι κατά τη συζήτηση στην επιτροπή έθεσα το θέμα των πυρόπληκτων στην ευρεία του έννοια. Δεν είναι δυνατόν να ρυθμίζεις ζητήματα των πυρόπληκτων και να αναφέρεσαι μόνο σε ένα νομό. Γιατί οι πυρκαγιές του 2007, εκτός από την Ηλεία, κατέκαψαν τη Μεσσηνία, την Αρκαδία, την Κορινθία, την Εύβοια, τη μισή Ελλάδα. Εγώ από την Ηλεία είμαι και θα την ψηφίσω. Ή θα το ρυθμίσουμε, λοιπόν, σωστά και ολοκληρωμένα, ή δεν θα κάνουμε μισές δουλειές. Αυτές οι δύο είναι οι παρατηρήσεις μου, κύριε Πρόεδρε, και θα παρακαλούσα τους αρμόδιους Υπουργούς και την κ. Αχτσιόγλου και τον κ. Τσακαλώτο να απαντήσουν στις τροπολογίες που ανέφερε προηγουμένως από το Βήμα η κ. Γεννηματά.

**ΠΡΟΕΔΡΟΣ (Νικόλαος Βούτσης):** Βεβαίως. Θα κλείσει τη συνεδρίαση ο Υπουργός των Οικονομικών, ο κ. Τσακαλώτος. Επί των προτάσεων, θα έχει μέριμνα, βεβαίως, να πάρει θέση.

Ο κ. Κεγκέρογλου έχει τον λόγο, για να πει κάτι, διότι έχει ζητήσει τον λόγο και ο κύριος Πρωθυπουργός.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Συγγνώμη, κύριε Πρόεδρε, για τις τροπολογίες που συζητάμε θέλω να πω ότι καταθέσαμε μια τροπολογία σήμερα, που έστω την τελευταία στιγμή πρέπει να γίνει δεκτή, προκειμένου να μην υπάρχει μείωση των συντάξεων για τους υπό συνταξιοδότηση συνταξιούχους ΟΓΑ, ΟΑΕΕ και ΕΤΑΑ, όταν έχουν οφειλές, όπως δυστυχώς προβλέπεται από τη διάταξη η οποία είναι προς ψήφιση.

Η τροπολογία προβλέπει να μπορούν να ρυθμίζονται ποσά για τον ΟΓΑ μέχρι 10.000 ευρώ –ληξιπρόθεσμες οφειλές- και για τον ΟΑΕΕ μέχρι 40.000, όπως είχε ψηφιστεί στο πρώτο εξάμηνο του ’15 και στη συνέχεια αναιρέθηκε από το πρώτο μνημόνιο. Να επαναφέρουμε αυτήν τη ρύθμιση.

**ΠΡΟΕΔΡΟΣ (Νικόλαος Βούτσης):** Ευχαριστούμε.

Τώρα λαμβάνουν γνώση οι Υπουργοί, γιατί μόλις την καταθέσατε. Προφανώς, επειδή έχει και οικονομικά δεδομένα, θα το λάβουν υπ’ όψιν τους και θα τύχει της σχετικής απάντησης.

Παρακαλώ πολύ, τον λόγο έχει ο Πρωθυπουργός και Πρόεδρος της Κοινοβουλευτικής Ομάδας του ΣΥΡΙΖΑ κ. Αλέξης Τσίπρας.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ευχαριστώ, κύριε Πρόεδρε.

Κυρίες και κύριοι Βουλευτές, ζήτησα τον λόγο για δέκα λεπτά προς το τέλος της διαδικασίας, διότι πραγματικά θεωρώ ότι η σημερινή ψήφιση αυτών των θετικών μέτρων είναι μια ιστορική, θα έλεγα, στιγμή στο ελληνικό Κοινοβούλιο, καθώς κορυφώνεται μια θετική πορεία από τον Αύγουστο και μετά, μετά την έξοδο από τα μνημόνια, όπου στη Βουλή των Ελλήνων ερχόμαστε να συζητάμε μέτρα ελάφρυνσης και στήριξης της κοινωνικής πλειοψηφίας και όχι μέτρα τα οποία συρρικνώνουν το εισόδημα, όχι μέτρα τα οποία δημιουργούν συνθήκες σκληρής λιτότητας και κοινωνικής λεηλασίας πολλές φορές, όπως είχαμε συνηθίσει, ιδίως τα τέσσερα πρώτα χρόνια των μνημονίων. Αλλά και δύσκολα μέτρα αναγκαστήκαμε και εμείς να φέρουμε, πολύ μικρότερης έντασης, τα πρώτα ιδίως δύο χρόνια 2015-2016.

Θεωρώ, λοιπόν, ότι είναι πολύ σημαντικό αυτό το οποίο συμβαίνει, διότι μετά από οκτώ χρόνια θυσιών για τους Έλληνες πολίτες, έχει ξημερώσει μια νέα εποχή που δίνει μια προοπτική δικαίωσης σε δύσκολες θυσίες για τον ελληνικό λαό.

Η Κυβέρνησή μας εργάστηκε σκληρά, για να μπορέσουμε να φτάσουμε σε αυτό το σημείο και κυρίως εργάστηκε με σεβασμό απέναντι σε κάθε Έλληνα και σε κάθε Ελληνίδα που πέρασε δύσκολες στιγμές τα χρόνια της κρίσης.

Από τον περασμένο Αύγουστο, λοιπόν, έχει ξεκινήσει αυτή η σειρά των νομοθετικών πρωτοβουλιών που σταδιακά αποκαθιστά τις αδικίες που γέννησαν τα μνημόνια και αυτός ήταν άλλωστε ο βασικός μας στόχος. Να φθάσουμε στο τέλος των μνημονίων, αλλά με την κοινωνία όρθια, με ασφάλεια και έχοντας διασφαλίσει έναν δημοσιονομικό χώρο και τις αντίστοιχες δυνατότητες, ώστε να προχωρήσουμε και να προχωρούμε από τούδε και στο εξής σταδιακά, στην ελάφρυνση των βαρών για τους πολλούς.

Μέσα σε αυτούς τους εννιά μήνες επαναφέραμε την ισχύ των βασικών αρχών των συλλογικών διαπραγματεύσεων, αυξήσαμε τον κατώτατο μισθό κατά 11%, καταργήσαμε τον υποκατώτατο μισθό για τους νέους, μια ρατσιστική –επιτρέψτε μου να πω- διάκριση ενάντια στους νέους ανθρώπους, αποδώσαμε ξανά για τρίτη συνεχόμενη χρονιά το ποσό της υπεραπόδοσης στους πολλούς, δεσμευθήκαμε και υλοποιήσαμε τα μέτρα στήριξης της κοινωνικής πλειοψηφίας που εξαγγείλαμε πέρσι τον Σεπτέμβρη στη Διεθνή Έκθεση Θεσσαλονίκης. Ένα προς ένα τα ψηφίσαμε εδώ και με τη συμμετοχή παρά την γκρίνια και τη δυσαρέσκεια και Βουλευτών της Αντιπολίτευσης που αναγκάστηκαν να τα ψηφίσουν, παρ’ ότι, όταν τα εξαγγείλαμε σας θυμίζω είχαν προεξοφλήσει ότι δεν θα ψηφιστούν και δεν θα εφαρμοστούν.

Επίσης, δεσμευθήκαμε και υλοποιήσαμε τη μείωση του ΕΝΦΙΑ. Εφαρμόζεται ήδη από το 2019, θα το δουν οι πολίτες τους επόμενους μήνες. Κυρίως αφορά τη λαϊκή κατοικία.

Δεσμευθήκαμε και υλοποιήσαμε την ελάφρυνση των ασφαλιστικών εισφορών.

Δεσμευθήκαμε και υλοποιούμε τεσσερισήμισι χιλιάδες προσλήψεις εκπαιδευτικών στην Ειδική Αγωγή, αλλά και τον νόμο για την προστασία της πρώτης κατοικίας.

Τώρα ήλθε η ώρα να ψηφίσουμε και να υλοποιήσουμε μέτρα στήριξης που ανακοινώσαμε την προηγούμενη εβδομάδα, χάρη μάλλον στις δυνατότητες που μας δίνει η υπεραπόδοση της οικονομίας και χάρη στη δυνατότητα που πλέον έχουμε να σχεδιάζουμε με ασφάλεια και με βάση τις εκτιμήσεις μας, χωρίς να έχουμε τα χέρια δεμένα πίσω από την πλάτη, κάτω από την ασφυκτική επιτήρηση των δανειστών, καθώς έχουμε βγει από το μνημόνιο και με ασφάλεια μπορούμε να πιάνουμε τους στόχους, ορίζοντας εμείς τον τρόπο και τα μέσα με τα οποία θα πιάνουμε τους στόχους στους οποίους έχει δεσμευθεί η ελληνική οικονομία.

Ερχόμαστε, λοιπόν, σήμερα πρώτα απ’ όλα να ψηφίσουμε και είμαι χαρούμενος που θα δω να ψηφίζουν όλες οι πτέρυγες της Βουλής την ευνοϊκή ρύθμιση που αφορά εκατομμύρια συμπολίτες μας, που αναμένουν τις περιβόητες εκατόν είκοσι δόσεις για τη ρύθμιση οφειλών σε ασφαλιστικά ταμεία, εφορίες και οργανισμούς τοπικής αυτοδιοίκησης, αλλά και τη μείωση του φόρου προστιθέμενης αξίας στην εστίαση από το 24% στο 13% και τη μετάταξη όλων των τροφίμων από το 24% στο 13%. Είναι μέτρα τα οποία θα έχουν άμεση απόδοση, τόσο στους καταναλωτές, τους ελεύθερους επαγγελματίες, τους μαγαζάτορες, αλλά και στα νοικοκυριά. Από Δευτέρα κιόλας το καλάθι των νοικοκυριών ενισχύεται σημαντικά, καθώς όλα τα τρόφιμα στα σουπερμάρκετ θα κοστίζουν λιγότερο.

Επίσης, μειώνουμε τον ΦΠΑ στην ενέργεια. Σε ό,τι αφορά τον ηλεκτρισμό και το φυσικό αέριο, από τον συντελεστή του 13% που είναι σήμερα, θα πάει στον υπερεκπτωτικό συντελεστή του 6% και αυτό το μέτρο αφορά κάθε νοικοκυριό και θα το δει άμεσα, σύντομα κάθε νοικοκυριό στους προϋπολογισμούς του και στα έξοδά του, κάθε νοικοκυριό που πληρώνει ΔΕΗ ή φυσικό αέριο, αλλά αφορά και τις επιχειρήσεις που καταναλώνουν ενέργεια και θα έχουν από την ερχόμενη Δευτέρα μικρότερο κόστος κατανάλωσης ενέργειας.

Βεβαίως, άφησα για το τέλος ένα μέτρο με ιδιαίτερο συμβολισμό, αλλά και ουσιαστική, άμεση επίδραση στην τσέπη, αλλά και στη ζωή, στην αξιοπρέπεια, στην καθημερινότητα για δυόμισι εκατομμύρια συμπολίτες μας, αυτούς που είδαν τα σκληρά χρόνια των μνημονίων τη ζωή τους να αλλάζει, την καθημερινότητά τους να αλλάζει, τον οικογενειακό τους προϋπολογισμό να αλλάζει, διότι ήταν τα πρώτα θύματα των ακραίων περικοπών, της ακραίας δημοσιονομικής προσαρμογής, ιδιαίτερα τα δύσκολα χρόνια 2011, 2012, 2013.

Βεβαίως, αυτοί οι άνθρωποι τώρα –και αναφέρομαι στα δυόμισι εκατομμύρια συμπολίτες μας συνταξιούχους- είναι αυτοί που βλέπουν, μετά από πάρα πολλά χρόνια θυσιών, για πρώτη φορά στήριξη, βλέπουν ελπίδα, βλέπουν αξιοπρέπεια. Και βεβαίως, η απόδοση της δέκατης τρίτης σύνταξης, με τις σημερινές δυνατότητες που έχει η οικονομία μας, είναι και ένα μέτρο ουσιαστικής στήριξης, αλλά και ένα μέτρο με έντονο συμβολισμό, ιδιαίτερα γι’ αυτούς τους ανθρώπους. Το συνολικό διαθέσιμο ποσό, επαναλαμβάνω με βάση τις δυνατότητες που έχουμε σήμερα, θα αντιστοιχεί στο ύψος του δώρου του Πάσχα -του παλαιότερου-, αλλά με κατανομή από κάτω προς τα πάνω. Άρα, θα αντιστοιχεί πράγματι σε μια επιπλέον ολόκληρη σύνταξη για τους χαμηλοσυνταξιούχους που αποτελούν και τη μεγάλη πλειοψηφία. Και φυσικά η δέσμευσή μας είναι ότι όσο βελτιώνεται η κατάσταση της οικονομίας τόσο θα μας δίνεται και η δυνατότητα να αυξήσουμε το ποσό.

Όλα τα παραπάνω μέτρα, κυρίες και κύριοι Βουλευτές, θέλω να το επαναλάβω, είναι μέτρα μόνιμου χαρακτήρα. Το επαναλαμβάνω αυτό για να γίνει κατανοητό και κυρίως το επαναλαμβάνω για όσους μιλούν για κόλπα και προεκλογικές παροχές. Τα μέτρα στήριξης και ελάφρυνσης των πολλών είναι μόνιμα μέτρα, γιατί η ελληνική οικονομία μάς δίνει σήμερα αυτήν τη δυνατότητα. Μας δίνει σήμερα τη δυνατότητα να τα θεσπίσουμε μόνιμα και όχι παροδικά. Μας δίνει σήμερα τη δυνατότητα να τα εντάξουμε στον μακροπρόθεσμο σχεδιασμό μας.

Όμως, εγώ θέλω να επισημάνω και το εξής: Πέρα από πρωτοβουλίες στήριξης των αδυνάμων, πέρα από πρωτοβουλίες ελάφρυνσης της μεσαίας τάξης και των πολλών, τα μέτρα που ψηφίζουμε σήμερα είναι και παρεμβάσεις με φιλοαναπτυξιακό χαρακτήρα που βοηθούν την αύξηση της κατανάλωσης, που ενισχύουν την οικονομική δραστηριότητα και θα έχουν πολύ σημαντική και θετική επίπτωση στην πραγματική οικονομία.

Εγώ είμαι βέβαιος –το καταγράφω ως μια πρόβλεψη και εδώ θα είμαστε όλοι τέλος του χρόνου να το διαπιστώσουμε- ότι τα μέτρα αυτά, μετά την εξάμηνη εφαρμογή τους, στο τέλος του 2019, θα αποφέρουν ακόμα θετικότερες ειδήσεις για την υπεραπόδοση της οικονομίας, ακόμα θετικότερες ειδήσεις για τον δημοσιονομικό χώρο, το περιθώριο δηλαδή το οποίο θα διαφανεί στο τέλος του 2019, ακόμα θετικότερες ειδήσεις και προοπτικές για ακόμα περισσότερα μέτρα ελάφρυνσης στο τέλος του χρόνου, διότι η οικονομία μας μπαίνει σε έναν ενάρετο κύκλο και θέλουμε αυτός ο ενάρετος κύκλος να είναι διαρκής.

(Χειροκροτήματα από την πτέρυγα του ΣΥΡΙΖΑ)

Πάρα το γεγονός ότι σήμερα θα έπρεπε εδώ να είναι μια πανηγυρική, από όλους, συνεδρίαση, καθότι δεν είναι πολλές οι φορές αυτές -είναι σπάνιες οι στιγμές- που σχεδόν όλες οι πτέρυγες της Βουλής ψηφίζουν ένα νομοσχέδιο, βλέπω ότι υπάρχει μια -ας το πούμε έτσι- παγωμάρα, μια αμηχανία, μια ισχνή συμμετοχή στη διαδικασία από την πλευρά της Αξιωματικής Αντιπολίτευσης και εν τοιαύτη περιπτώσει, θα έλεγα, μια επιχειρηματολογία και μια στάση η οποία, πέρα από αμήχανη, είναι πολλές φορές και αντιφατική σε ό,τι αφορά τα επιχειρήματα τα οποία ακούγονται.

Τη μια μας καταγγέλλετε για παροχές και λαϊκισμό, την άλλη μας λέτε ότι δεν δίνουμε αρκετές παροχές και λαϊκισμό. Δίνουμε μισές παροχές και μισό λαϊκισμό. Θα θέλατε ολόκληρο. Τη μια μας λέτε -έτσι άκουσα τουλάχιστον διά του Αντιπροέδρου σας προχθές να δηλώνει- ότι σε καμμία περίπτωση δεν εγγυάστε για τη μονιμότητα της μόνιμης αυτής δέκατης τρίτης σύνταξης που εμείς ψηφίζουμε, αν εσείς τυχόν εκλεγείτε, την άλλη έρχεστε εδώ και την ψηφίζετε στη Βουλή, διαμαρτυρόμενοι κιόλας ότι θα έπρεπε να είναι παραπάνω.

Εντάξει, εγώ την κατανοώ αυτήν την αμηχανία και θα έλεγα πάλι καλά που δεν είναι ίδια η αντίδραση της Αξιωματικής Αντιπολίτευσης με αυτήν που είχε το 2016, όταν δεν είχαμε τη δυνατότητα για μια μόνιμη παροχή, αλλά εφάπαξ ήρθαμε και ψηφίσαμε από την υπεραπόδοση, για να δώσουμε μια δέκατη τρίτη σύνταξη, μια βοήθεια σημαντική στους συνταξιούχους, όχι όλους τότε, αλλά μέχρις ενός ορίου συντάξεων. Τότε είχατε σπεύσει να πείτε ότι βάζουμε σε κίνδυνο τα δημόσια οικονομικά της χώρας, ότι βάζουμε σε κίνδυνο την πορεία της χώρας, ότι δεν θα κλείσουν αξιολογήσεις, ότι θα ξαναμπούμε στον κίνδυνο της συζήτησης για το αν χωράμε στην ευρωζώνη. Βεβαίως, τότε ο κ. Σόιμπλε ανέλαβε να κάνει το έργο, αφού στρώσατε το χαλί με την κινδυνολογία. Σήμερα έσπευσε ο κ. Βέμπερ να κάνει το ίδιο. Ευτυχώς –λέω- δεν ακολουθήσατε.

Αλλά, εν πάση περιπτώσει, έρχεστε να ψηφίσετε αυτά τα μέτρα στήριξης, έστω και με διφορούμενα επιχειρήματα και αντιφατικά. Αυτό, όμως, είναι το λιγότερο. Εμένα μου αρκεί που έρχεστε και τα ψηφίζετε, παρότι δεν τα πιστεύετε. Μου αρκεί που έρχεστε και τα ψηφίζετε ένα προς ένα, όπως κάνατε και με τα μέτρα της ΔΕΘ που εξαγγείλαμε και τα ψηφίσατε ένα προς ένα. Παρότι λέγατε ότι έχουμε τέταρτο μνημόνιο, ψηφίζατε θετικά μέτρα. Εμένα μου αρκεί αυτό.

(Χειροκροτήματα από την πτέρυγα του ΣΥΡΙΖΑ)

Μου αρκεί, διότι με τα όσα έχει αρχίσει να λέει ο Αρχηγός σας τις τελευταίες μέρες στις συνεντεύξεις του, διατυπώνοντας τις προγραμματικές σας θέσεις και το πρόγραμμά του, για την επταήμερη εργασία, για την ιδιωτικοποίηση της υγείας, για την κατάργηση των επιδομάτων, έχει αρχίσει να σας φοβάται το μάτι, όχι το δικό μας, αλλά των πολλών, διότι το δικό μας είναι το λιγότερο. Ξέρω ότι διαφωνείτε. Ξέρω ότι θα θέλατε ο δημοσιονομικός χώρος, αυτός που με κόπους και με ιδρώτα, αλλά και με τη νοικοκυρεμένη διαχείριση που έκανε το οικονομικό επιτελείο της Κυβέρνησης αυτά τα χρόνια, να καλυφθεί από φοροελαφρύνσεις στον μεγάλο πλούτο, ως επί το πλείστον και από δωράκια στην ολιγαρχία. Όμως, δυστυχώς για εσάς, θα δοθεί -και όσο είμαστε εμείς εδώ θα δίνεται- εξ ολοκλήρου για να καλύπτονται κάποιες από τις ανάγκες των πολλών. Αυτή είναι η μεγάλη προγραμματική διαφορά την οποία έχουμε.

(Χειροκροτήματα από την πτέρυγα του ΣΥΡΙΖΑ)

Γιατί εμείς έχουμε σχέδιο, έχουμε έγνοια για τους ανθρώπους που πλήρωσαν το μάρμαρο των δικών σας επιλογών την καταστροφική πενταετία 2010 - 2014.

Θα συνεχίσουμε με ακόμα μεγαλύτερη αποφασιστικότητα να οργανώνουμε την επόμενη μέρα της χώρας μετά από την δραματική εμπειρία των μνημονίων που ζήσαμε για οκτώ ολόκληρα χρόνια, με στόχο να αποκαταστήσουμε αδικίες, με στόχο να επουλώσουμε τις πληγές της κρίσης, γιατί ξέρουμε ότι δεν έχουν ακόμα επουλωθεί, με στόχο να δώσουμε ξανά προοπτική στη μεγάλη πλειοψηφία του ελληνικού λαού που έχει το δικαίωμα να σηκώσει ξανά το κεφάλι.

Αυτό είναι το δικό μας όραμα. Το ονομάζουμε «όραμα για την Ελλάδα των πολλών» και γι’ αυτό θα συνεχίσουμε και για το 2019, με τα μέτρα που ψηφίζουμε σήμερα, τις εκατόν είκοσι δόσεις, τη μείωση του ΦΠΑ στην εστίαση, στα τρόφιμα, στο ρεύμα, στο φυσικό αέριο, με τη δέκατη τρίτη σύνταξη, αλλά και για το 2020.

Θέλω να θυμίσω ότι έχουμε τη δυνατότητα πια με βάση, όχι μια μελλοντική διαπραγμάτευση που θα κάνουμε, όχι μια ανταλλαγή φρικιαστικών μέτρων κοινωνικής λεηλασίας, ώστε κάποιοι να μας δώσουν μικρότερα πλεονάσματα, αλλά με βάση τους κόπους και τις θυσίες, άρα τη ρευστότητα που διαθέτουμε στα δημόσια ταμεία να εφαρμόσουμε μια πολιτική ελάφρυνσης των βαρών και στήριξης της κοινωνικής πλειοψηφίας που θα μας δώσει τη δυνατότητα για περισσότερο δημοσιονομικό χώρο, πλέον αυτού του 1,2 δισεκατομμυρίου που σήμερα νομοθετούμε για το 2019 και μεταφέροντας το 2020 επιπλέον 1,3 δισεκατομμυρίου που εξαγγείλαμε για το 2020 και αφορά στην ελάφρυνση της φορολογίας, στην κατάργηση της εισφοράς αλληλεγγύης για εισοδήματα έως 20.000 ευρώ και δραστική μείωση για το σύνολο των εισοδημάτων, την επιπρόσθετη υπερέκπτωση στις επενδύσεις, για να έχουμε περισσότερες επενδύσεις, την επιδότηση ασφαλιστικών εισφορών για πρόσληψη νέων εργαζομένων, την περαιτέρω μείωση συντελεστών ΦΠΑ, τις φορολογικές ελαφρύνσεις για τους νησιώτες μας, την περαιτέρω μείωση του κόστους θέρμανσης για τους κατοίκους των ορεινών περιοχών, την απαλλαγή τόκων στεγαστικών δανείων πρώτης κατοικίας από το φορολογητέο εισόδημα, τη μείωση του φόρου συνεταιρισμών και συνεταιρισμένων αγροτών.

Όλα αυτά τα μέτρα, κυρίες και κύριοι Βουλευτές, είναι μέτρα δίκαια, είναι μέτρα αναγκαία. Είναι μέτρα που γίνονται πράξεις. Επαναλαμβάνω, είναι μέτρα στήριξης μόνιμου χαρακτήρα για τους πολλούς και για μια Ελλάδα που, μετά από τόσα πολλά χρόνια, αλλάζει εποχή και αφήνει, πιστεύουμε, οριστικά πίσω της τις μαύρες μέρες της κρίσης και της λιτότητας.

Θέλω, λοιπόν, να πω, κυρίες και κύριοι Βουλευτές, ότι χαίρομαι ιδιαίτερα που, παρά τις αντιφάσεις, και η Αντιπολίτευση ψηφίζει ένα προς ένα αυτά τα μέτρα πίνοντας πικρό ποτήρι.

Σας εύχομαι, κυρίες και κύριοι συνάδελφοι, και την επόμενη τετραετία να είσαστε σ’ αυτά τα έδρανα, ώστε, παρά τις διαφωνίες σας, να ψηφίζετε μέτρα ελάφρυνσης των πολλών που θα φέρνει η Κυβέρνηση του ΣΥΡΙΖΑ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Πριν κλείσει τη συνεδρίαση ο κ. Τσακαλώτος, ζήτησε τον λόγο για πέντε λεπτά ο Κοινοβουλευτικός Εκπρόσωπος της Νέας Δημοκρατίας κ. Δένδιας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, ως Κοινοβουλευτικός Εκπρόσωπος θα ήθελα κι εγώ τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε!

**ΠΡΟΕΔΡΟΣ (Νικόλαος Βούτσης):** Κύριε Κουτσούκο, εσείς τι θέλετε;

**ΓΙΑΝΝΗΣ ΚΟΥΤΣΟΥΚΟΣ:** Με συγχωρείτε, κύριε Δένδια.

Κύριε Πρόεδρε, πριν ανέβετε στο Βήμα, είχαμε συμφωνήσει με τον κ. Κακλαμάνη ότι θα δευτερολογήσουν οι εισηγητές των κομμάτων. Παραχωρήσαμε ευγενώς στον κ. Βρούτση το δικαίωμα γιατί είχε μια υποχρέωση. Έχει δευτερολογήσει ο ένας εισηγητής και παραμένουν οι υπόλοιποι. Η συνεδρίαση, σύμφωνα με τον Κανονισμό, κλείνει με τις δευτερολογίες των εισηγητών, καθώς γνωρίζετε.

**ΠΡΟΕΔΡΟΣ (Νικόλαος Βούτσης):** Ποιος εισηγητής θέλει τον λόγο για δυο λεπτά;

**ΧΡΗΣΤΟΣ ΚΑΤΣΩΤΗΣ:** Όχι για δυο λεπτά.

**ΠΡΟΕΔΡΟΣ (Νικόλαος Βούτσης):** Για τρία λεπτά.

**ΓΙΑΝΝΗΣ ΚΟΥΤΣΟΥΚΟΣ:** Ο υποφαινόμενος. Για πέντε λεπτά.

**ΠΡΟΕΔΡΟΣ (Νικόλαος Βούτσης):** Δεν θα είναι μια επιπλέον συνεδρίαση.

**ΧΡΗΣΤΟΣ ΚΑΤΣΩΤΗΣ:** Η δευτερολογία μας είναι. Τουλάχιστον για πέντε λεπτά.

**ΠΡΟΕΔΡΟΣ (Νικόλαος Βούτσης):** Εν πάση περιπτώσει, θα υπάρξει μια ανοχή για να κλείσει ομαλά η συνεδρίαση και ο Υπουργός Οικονομικών θα λάβει υπ’ όψιν του όλες τις παρεμβάσεις σας. Δεν υπάρχει κανένα θέμα επί της διαδικασίας. Να το χαλάσουμε τώρα; Τρεις μέρες συζητάμε επ’ αυτού του νομοσχεδίου.

**ΜΑΡΙΟΣ ΓΕΩΡΓΙAΔΗΣ (Ζ΄ Αντιπρόεδρος της Βουλής):** Κύριε Πρόεδρε!

**ΠΡΟΕΔΡΟΣ (Νικόλαος Βούτσης):** Δεν υπάρχει κάτι άλλο, κύριε Γεωργιάδη. Σας παρακαλώ.

**ΜΑΡΙΟΣ ΓΕΩΡΓΙΑΔΗΣ (Ζ΄ Αντιπρόεδρος της Βουλής):** Ζήτησε ο Πρόεδρος της Ένωσης Κεντρώων να λάβει τον λόγο και είπατε ότι δεν θα τον λάβει.

Απλά θα ήθελα να μάθω τον λόγο που δεν θα έρθει να μιλήσει ο Πρόεδρος.

**ΠΡΟΕΔΡΟΣ (Νικόλαος Βούτσης):** Με συγχωρείτε πάρα πολύ. Δεν γίνεται έτσι η διαδικασία και το γνωρίζετε πολύ καλά. Ξέρετε πολύ καλά ότι υπήρχε μια σειρά στη διαδικασία για να κλείσουμε, έτσι όπως κλείνουμε. Δεν γίνεται να αλλάζει αυτό.

**ΜΑΡΙΟΣ ΓΕΩΡΓΙΑΔΗΣ (Ζ΄ Αντιπρόεδρος της Βουλής):** Κύριε Πρόεδρε, δεν είχε ενημερωθεί κανείς. Είχε την εντύπωση ότι δεν θα μιλήσουν οι Πρόεδροι των Κοινοβουλευτικών Ομάδων και ξαφνικά μίλησαν σήμερα και από το ΚΙΝΑΛ και ο Πρωθυπουργός, κάτι το οποίο δεν γνωρίζαμε.

**ΠΡΟΕΔΡΟΣ (Νικόλαος Βούτσης):** Ενημέρωσαν από το πρωί και οι δυο. Και η κ. Γεννηματά και ο κ. Τσίπρας.

**ΜΑΡΙΟΣ ΓΕΩΡΓΙΑΔΗΣ (Ζ΄ Αντιπρόεδρος της Βουλής):** Κύριε Πρόεδρε, δεν ενημερώθηκε το πρωί κανένας όμως.

**ΠΡΟΕΔΡΟΣ (Νικόλαος Βούτσης):** Δεν μπορεί να βραδύνει η συνεδρίαση πέραν από τις 14.00΄. Το γνωρίζετε πολύ καλά.

**ΜΑΡΙΟΣ ΓΕΩΡΓΙΑΔΗΣ (Ζ΄ Αντιπρόεδρος της Βουλής):** Έχουμε μια ώρα μπροστά μας.

**ΠΡΟΕΔΡΟΣ (Νικόλαος Βούτσης):** Δεν την έχουμε. Έχουμε τον Υπουργό που κλείνει, κύριε Γεωργιάδη. Δεν έχουμε Αρχηγούς που στις 14.00΄ ή στις 13.00΄ σκέφτονται να μπουν μέσα στην Αίθουσα. Παρακαλώ πολύ.

**ΜΑΡΙΟΣ ΓΕΩΡΓΙΑΔΗΣ (Ζ΄ Αντιπρόεδρος της Βουλής):** Απλά θέλω να ακουστεί ότι ο Πρόεδρος της κοινοβουλευτικής Ομάδας ζήτησε τον λόγο και τον στερείται.

**ΠΡΟΕΔΡΟΣ (Νικόλαος Βούτσης):** Να το ακούσω κι αυτό. Δεν πειράζει. Αιτιολογημένα σας απάντησα.

Παρακαλώ, κύριε Δένδια. Έχετε τον λόγο.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Κυρίες και κύριοι συνάδελφοι, είχαμε την ευχάριστη έκπληξη προ ολίγου να έχουμε στην Αίθουσα και να ακούσουμε τον Πρωθυπουργό της χώρας και μάλιστα, να διατυπώσει την ευχή σε μας, τη Νέα Δημοκρατία, ότι πάλι εδώ θα είμαστε, δείχνοντας τα έδρανα. Φαντάζομαι ότι εννοούσε ότι θα είμαστε στην Αντιπολίτευση. Αυτή φαντάζομαι ήταν η σκέψη του. Βεβαίως, εσείς ξέρετε καλά ότι η αλλαγή που θα υπάρξει, κυρίες και κύριοι συνάδελφοι, θα είναι σε αυτά τα έδρανα. Εμείς βεβαίως, θα καθόμαστε, ως Κοινοβουλευτική Ομάδα πάντοτε, σε αυτά τα έδρανα, αλλά αμέσως μετά τις εκλογές θα καθόμαστε και σε αυτά τα έδρανα εκεί. Εκεί θα είναι οι αλλαγές στην Αίθουσα.

Η αλήθεια είναι ότι έκανε μια φιλότιμη προσπάθεια ο Πρωθυπουργός -και είναι πάντα ευχάριστο να τον ακούει κανείς- να παρουσιάσει ότι τα μέτρα τα οποία συζητά σήμερα η Εθνική Αντιπροσωπεία είναι αποτέλεσμα ενός συνολικού σχεδιασμού, τον οποίο ο ίδιος έχει συλλάβει με την Κυβέρνησή του και τον υλοποιεί αμέσως μετά την κατ’ αυτόν έξοδο από τα μνημόνια τον Αύγουστο.

Κυρίες και κύριοι συνάδελφοι, με συγχωρείτε. Να είμαστε ειλικρινείς μεταξύ μας και συνεννοημένοι, γιατί όλοι είμαστε υποψιασμένοι. Έχετε δει ποτέ προσχεδιασμένα μέτρα, τα οποία να ανακοινώνονται άρον-άρον με έκτακτη συνέντευξη τύπου από τον Πρωθυπουργό και να εμφανίζονται στην Εθνική Αντιπροσωπεία εν μέρει με ένα νομοθέτημα, αυτό για τις εκατόν είκοσι δόσεις, και εν μέρει με τροπολογίες, οι οποίες έρχονται φύρδην μίγδην η μία μετά την άλλη; Υπάρχει πιο πανηγυρική εκδήλωση πανικού, κυρίες και κύριοι συνάδελφοι, από τον τρόπο με τον οποίο νομοθετείτε σήμερα; Σοβαρά, περιμένετε να πιστέψει και ο τελευταίος Έλληνας ότι αυτά τα οποία συζητούνται σήμερα είναι αποτέλεσμα μακροπρόθεσμου σχεδιασμού και όχι του πανικού σας, εν όψει της επερχόμενης ήττας στις ευρωεκλογές, μετά από ελάχιστες μέρες;

Κι αν είχε έστω και ένας την αμφιβολία γι’ αυτό, κυρίες και κύριοι συνάδελφοι, δεν θα πειθόταν από την αλλαγή στάσης του Πρωθυπουργού; Θυμάστε ότι από αυτό εδώ το έδρανο ο Πρωθυπουργός απευθύνθηκε σε εμάς. Μας έχει μια συμπάθεια ο κ. Τσίπρας και νοερά συνομιλεί μαζί μας -γιατί εμείς δεν μπορούμε να απαντήσουμε- όταν διατυπώνει τη σκέψη του. Είναι πολύ ευχάριστο. Μας είπε, λοιπόν, ότι οι ευρωεκλογές αυτές είναι ψήφος εμπιστοσύνης γι’ αυτόν. Και πριν αλέκτωρ λαλήσει, μετά από δυο-τρεις μέρες, το γύρισε και το «ψήφος εμπιστοσύνης», το έκανε «δημοσκόπηση». Τι άλλη πανηγυρικότερη ομολογία ήττας περιμένατε;

Ήρθε σήμερα εκτάκτως εδώ να υποστηρίξει ο ίδιος τα μέτρα. Ποια μέτρα; Τα κολοβά μέτρα, για να μην κοροϊδευόμαστε. Τι είναι η διάταξή σας για τη μείωση του ΦΠΑ, για την οποία είπε ο Πρωθυπουργός ότι είναι κι αναπτυξιακό μέτρο; Είναι μειωμένη η διάταξη της κυβέρνησης Σαμαρά, την οποία εσείς είχατε καταργήσει. Ναι ή όχι; Ο συνταξιούχος που θα πηγαίνει να πιει τον καφέ θα πληρώνει λιγότερο ΦΠΑ, κυρίες και κύριοι συνάδελφοι ή τον ίδιο ΦΠΑ; Θα πληρώνει τον ίδιο ΦΠΑ. Μήπως πρέπει να παραγγείλει και τυρόπιτα ή κουλουράκι, για να καταλάβει τη γενναιοδωρία της Κυβέρνησης; Γιατί τη γενναιοδωρία σας από τον καφέ, δεν πρόκειται να την καταλάβει.

Η φερόμενη ως δέκατη τρίτη σύνταξη, κυρίες και κύριοι συνάδελφοι, είναι πραγματικά δέκατη τρίτη σύνταξη ή είναι αυτό το καινούργιο new speak του ΣΥΡΙΖΑ, που βαφτίζει τα πράγματα αλλιώς, μήπως μπορέσει, με τη νέα συσκευασία, να τα πουλήσει -με κάποιο τρόπο- στους ελάχιστους μη υποψιασμένους στην ελληνική κοινωνία;

Συνολικά, η δέκατη τρίτη σύνταξη θα κοστολογείτο 2,2 δισεκατομμύρια ευρώ. Το μέτρο το οποίο φέρνετε κοστολογείται περίπου στο 1/3, ίσως και κάτι λιγότερο. Ποια δέκατη τρίτη σύνταξη; Προφανώς, πρόκειται για προεκλογικό επίδομα. Βεβαίως, θα σας το ψηφίσουμε, δεν σας κάνουμε καμμία χάρη, γιατί μας νοιάζει η κοινωνία, η ανακούφιση και του τελευταίου Έλληνα, έστω και κατ’ ελάχιστον. Αλλά το «δούλεμα» δεν το σηκώνουμε.

Αν έχετε την καλοσύνη, αν πραγματικά είστε τόσο φιλεύσπλαχνοι και τόσο γενναιόδωροι, έχουμε καταθέσει δύο τροπολογίες, εμείς της Νέας Δημοκρατίας. Τη μία τροπολογία για τον ΦΠΑ, που συνιστά την επαναφορά της ρύθμισης της κυβέρνησης Σαμαρά, και τη δεύτερη για τη μη μείωση του αφορολογήτου. Ψηφίστε τις, εάν θέλετε πραγματικά να ευνοήσετε την κοινωνία. Μην δεσμεύεστε, όπως δεσμεύτηκε ο Πρωθυπουργός, σε αυτό που έχω ξαναπεί το μανιχαϊστικό παιχνίδι του δήθεν καλού και του δήθεν κακού, ως εάν πραγματικά στα κυβερνητικά έδρανα και στα έδρανα της Πλειοψηφίας κάθονται όλοι οι καλοί άνθρωποι, που αγαπούν τους εργαζόμενους, που θέλουν να τους δώσουν χρήματα, που θέλουν να τους δώσουν παροχές, και από την άλλη πλευρά, εδώ, κάθονται δήθεν όλοι οι κακοί άνθρωποι, οι οποίοι δεν θέλουν να βοηθήσουν τους εργαζόμενους, δεν θέλουν να δώσουν συντάξεις, δεν θέλουν να δώσουν παροχές. Αντίθετα, θέλουν να τα πάρουν όλα πίσω γιατί είναι κακοί άνθρωποι, ενώ στον ΣΥΡΙΖΑ είναι όλοι οι καλοί άνθρωποι μαζί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όσον αφορά δε, αυτά που είπε ο Πρωθυπουργός για την υγεία, ευτυχώς δεν επεκτάθηκε, πρέπει να πω. Χειρότερα περίμενα. Υπήρξε μια προσέγγιση, για να πει κάτι προεκλογικά. Εμείς στην υγεία, κυρίες και κύριοι συνάδελφοι, έχουμε καταθέσει πλήρες πρόγραμμα. Είναι όλα γραμμένα εδώ και μήνες.

Το καταθέτω στα Πρακτικά προς διαρκή υπενθύμιση, διότι -ξέρετε- η επανάληψη είναι μήτηρ πάσης μαθήσεως.

(Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πρέπει να έχει κατατεθεί τρεις-τέσσερις φορές το πρόγραμμά μας εδώ. Ο Πρωθυπουργός επιμένει περί ιδιωτικοποιήσεων και ό,τι τον βολεύει. Την προσπάθεια του Αρχηγού της Αντιπολίτευσης να αντιμετωπίσει τις δυσλειτουργίες του συστήματος τις ονομάζει «ξεπούλημα» στον ιδιωτικό τομέα. Πάντα βεβαίως, πρέπει να υπάρχει και το κακό, η λέξη «ξεπούλημα», η λέξη «διαπλοκή», κάτι κακό πρέπει να μας αποδώσει.

Όσον αφορά δε, αν έχετε την καλοσύνη, πάλι τα περί επταήμερης εργασίας, τώρα πραγματικά, δεν απαντήθηκαν αρκετά; Δηλαδή, πρέπει να επανέλθουμε σε αυτό; Σοβαρά τώρα, πιστεύετε ότι θα πιστέψει ο οποιοσδήποτε, ότι ο οποιοσδήποτε σε αυτόν τον τόπο, πόσω μάλλον ο Αρχηγός της Αντιπολίτευσης, είναι υπέρ της επταήμερης εργασίας των εργαζομένων; Σοβαρά το λέτε τώρα; Θέλετε να το πιστέψουμε αυτό και θέλετε να σας απαντήσουμε σοβαρά, πέραν από τα έγγραφα, τα οποία κατέθεσε και ο εισηγητής μας, που αποδεικνύουν τη δική σας αμφιλεγόμενη στάση στο φαινόμενο της επέκτασης του χρόνου εργασίας; Ή μήπως έχετε αντίρρηση εσείς στην επταήμερη λειτουργία των επιχειρήσεων; Μα, δεν έχετε. Βέβαια, δεν έχετε και απεδείχθη. Ξενοδοχειακές επιχειρήσεις της χώρας λειτουργούν επτά ημέρες. Αυτό δεν σημαίνει ότι οι εργαζόμενοι δουλεύουν επτά ημέρες. Μπορούμε να είμαστε λίγο σοβαροί σε αυτό το έσχατο στάδιο του διαλόγου ενόψει των ευρωεκλογών;

Και αν μου επιτρέπετε, να σας πω και κάτι ακόμα.

**ΠΡΟΕΔΡΟΣ (Νικόλαος Βούτσης):** Παρακαλώ, συντομεύστε.

**ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ:** Κύριε Πρόεδρε, ολοκληρώνω.

Πραγματικά, νομίζω ότι μπροστά μας έχουμε Ευρωεκλογές. Δεν είναι έτσι; Ο Πρωθυπουργός της χώρας ανέβηκε περίπου είκοσι λεπτά και μίλησε. Μου λέτε τι είπε για τις ευρωεκλογές; Μου λέτε ποιο ήταν το στοιχείο της ομιλίας του, που αφορά την ευρωπαϊκή προοπτική της χώρας; Τον ρόλο μας στο ευρωπαϊκό γίγνεσθαι; Την κρίση των θεσμών στην Ευρωπαϊκή Ένωση; Δεν μας έχετε πει καν σε ποια ομάδα ανήκετε. Δεν μας έχετε πει καν ποιο πρόγραμμα υποστηρίζετε. Δεν μας έχετε πει καν ποιες αρχές συνυπογράφετε. Δεν μας έχετε πει καν τι στάση θα τηρήσετε. Δεν είναι σοβαρή η προσπάθειά σας. Είναι προσπάθεια μόνο να επιπλεύσετε πολιτικά.

Σας λέω όμως και σας προλέγω, με κάθε βεβαιότητα, ότι την επόμενη μέρα των ευρωεκλογών θα έλθετε πάλι εδώ. Και τότε μην μας πείτε τα περί δημοσκόπησης. Ισχύει και θα ισχύει η δήλωση περί ψήφου εμπιστοσύνης. Η ελληνική κοινωνία καλείται στις ευρωεκλογές, πέραν του ευρωπαϊκού διακυβεύματος, να αποδοκιμάσει την Κυβέρνησή σας, τα πεπραγμένα σας, τον ρόλο σας στο ευρωπαϊκό γίγνεσθαι. Και αν σας αποδοκιμάσει, να έλθετε εδώ να υποβάλετε την παραίτηση σας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Τον λόγο έχει ο κ. Βαρδάκης για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε…

**ΠΡΟΕΔΡΟΣ (Νικόλαος Βούτσης):** Κύριε Κεγκέρογλου, δεν θα κάνουμε κύκλο Κοινοβουλευτικών. Άλλωστε, έχει μιλήσει η κ. Γεννηματά. Ήταν η Αρχηγός σας εδώ και μίλησε. Δεν θα γίνει κύκλος, διότι θα ζητήσουν τον λόγο, ευλόγως και βασίμως, εκπρόσωποι από όλα τα κόμματα, πέραν του κύκλου των εισηγητών που έγινε δεκτό, καθώς προηγουμένως είχε γίνει άλλη συνεννόηση. Θα παρακαλούσα να συνεννοηθείτε με τον κ. Κουτσούκο να του δώσω λίγο περισσότερο χρόνο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ενάμισι λεπτό, κύριε Πρόεδρε, θα ήθελα.

**ΠΡΟΕΔΡΟΣ (Νικόλαος Βούτσης):** Αντιλαμβάνεστε ότι δυσκολεύετε τη διαδικασία. Αν είναι για ένα λεπτό, μπορεί να το κάνουμε, αλλά κατ’ εξαίρεση, με άδεια του Σώματος.

Ορίστε, κύριε Βαρδάκη.

**ΣΩΚΡΑΤΗΣ ΒΑΡΔΑΚΗΣ:** Ευχαριστώ, κύριε Πρόεδρε.

Ο πρώτος εισηγητής μίλησε εννέα λεπτά. Δεν έχω απαίτηση να μιλήσω εννέα λεπτά. Σαφώς, καταλαβαίνω την πίεση του χρόνου.

Κυρίες και κύριοι συνάδελφοι, πραγματικά λυπάμαι, γιατί σας δόθηκε μια ακόμα ευκαιρία με το παρόν νομοσχέδιο να αναγνωρίσετε τα λάθη σας. Ψηφίζετε το νομοσχέδιο, αλλά προσπαθήσατε να το αποδομήσετε. Αυτό μόνο εσείς μπορείτε να το εξηγήσετε. Και το εγκληματικό όλων είναι ότι προσπαθήσατε να απαξιώσετε ένα νομοσχέδιο τομή, ένα σχέδιο νόμου, που άρει αδικίες και λανθασμένες πολιτικές, που εσείς εφαρμόσατε τα προηγούμενα χρόνια.

«Ο ελληνικός λαός», «ο ελληνικός λαός», «ο ελληνικός λαός»! Όσοι Βουλευτές της Αντιπολίτευσης μίλησαν, ανέφεραν στον πρόλογο ή στον επίλογό τους τον ελληνικό λαό. Αλήθεια; Τώρα θυμηθήκατε τον ελληνικό λαό; Πού είσαστε δέκα χρόνια, που αυτός ο δύσμοιρος λαός δεινοπαθούσε; Αυτός ο δύσμοιρος λαός προσπαθούσε να βγει από τα αδιέξοδα, που εσείς δημιουργήσατε.

«Πήρατε δέκα και δώσατε ένα». Το λέτε όλοι. Σύσσωμη η Αντιπολίτευση. Αλλά το λέγατε πριν δέκα μήνες, το λέγατε πριν από έξι μήνες, το λέγατε πριν από τέσσερις μήνες, το λέγατε πριν από δύο μήνες, το είπατε χθες. Καλά, στη Νέα Δημοκρατία δεν έχετε έναν μαθηματικό να μετρήσετε τα θετικά μέτρα; Νομίζω ειλικρινά, ότι έχετε μείνει στο αξέχαστο 0+0=14. Είναι αναφορές που πραγματικά, παραμένουν ιστορικές και αν θέλετε, αντικατοπτρίζουν την πολιτική μας ταυτότητα.

Εσείς δεν είσαστε, που λέγατε ότι είναι φυσικές οι κοινωνικές ανισότητες; Εσείς δεν είσαστε, που κάνατε επάγγελμα την ανομία, τη διαπλοκή, τη διαφθορά; Εσείς δεν είσαστε, που λέγατε «βάστα, Γερούν, γερά»; Εσείς δεν είσαστε, που λέγατε διά στόματος του κ. Μητσοτάκη «ιδεοληψία οι συλλογικές συμβάσεις»; Εσείς δεν είσαστε, που ονομάσατε τη δέκατη τρίτη σύνταξη προχθές προεκλογικό ξεδιάντροπο αχρείαστο επίδομα; Εσείς δεν είσαστε, που στο πρόγραμμά σας, πριν από έναν χρόνο, είχατε προμετωπίδα την ιδιωτική ασφάλιση και τώρα προπαγανδίζετε την ιδιωτική υγεία;

Κυρίες και κύριοι συνάδελφοι, δεν ξέρω, μήπως νομίζετε ότι δεν μας βλέπει ο ελληνικός λαός, όταν μιλούμε από αυτό το Βήμα; Διαφορετικά, δεν δικαιολογείται το θράσος σας. Νομίζετε ότι το ψέμα και η παραπληροφόρηση σάς κάνει καλό;

Εγώ θέλω να σας προκαλέσω και να σας προσκαλέσω. Ελάτε να βγούμε μαζί στην κοινωνία, να πείτε στους συνταξιούχους αυτό, που λέγατε τώρα τρεις μέρες. Ότι ο ΣΥΡΙΖΑ έκοψε δεκαεφτά φορές τις συντάξεις. Ελάτε μαζί να πούμε στους εργαζόμενους ότι ο ΣΥΡΙΖΑ μείωσε τον κατώτατο μισθό και νομοθέτησε τον υποκατώτατο μισθό. Ελάτε μαζί να πούμε στους αγρότες και τους κτηνοτρόφους ότι ο ΣΥΡΙΖΑ έκλεισε το μοναδικό αποκούμπι τους, την Αγροτική Τράπεζα, και τους φόρτωσε χρέη και κόκκινα δάνεια.

**ΠΡΟΕΔΡΟΣ (Νικόλαος Βούτσης):** Παρακαλώ, ολοκληρώστε.

**ΣΩΚΡΑΤΗΣ ΒΑΡΔΑΚΗΣ:** Ελάτε μαζί να πούμε στα δυόμισι εκατομμύρια ανασφάλιστους ότι είχαν ασφάλιση πριν το 2016. Ελάτε μαζί, να βγούμε στην κοινωνία να πείτε στον κόσμο ότι ο ΣΥΡΙΖΑ δημιούργησε στρατιές ανέργων, με την ανεργία στο 27%.

**ΠΡΟΕΔΡΟΣ (Νικόλαος Βούτσης):** Παρακαλώ πολύ, να κλείσετε, κύριε συνάδελφε.

**ΣΩΚΡΑΤΗΣ ΒΑΡΔΑΚΗΣ:** Βγείτε έξω στον κόσμο, να πείτε ότι ο ΣΥΡΙΖΑ έκλεισε τον ΟΕΚ, την Εργατική Εστία, μοναδικούς οργανισμούς κοινής ωφέλειας. Βγείτε έξω, στην κοινωνία να πείτε ότι ο ΣΥΡΙΖΑ ήταν η αιτία, που ο ελληνικός λαός είχε απωλέσει το 25% του ΑΕΠ και είχε εκτοξευθεί το δημόσιο χρέος. Βγείτε να πείτε στους Κρητικούς ότι ο ΣΥΡΙΖΑ ήταν υπεύθυνος μέχρι το 2015, που κανένα έργο υποδομών δεν προχώρησε. Βγείτε να πείτε ότι ο ΣΥΡΙΖΑ χρέωσε τον ελληνικό λαό με θαλασσοδάνεια καναλαρχών, θαλασσοδάνεια 400 εκατομμύρια στα κόμματα Νέα Δημοκρατία και ΠΑΣΟΚ. Βγείτε να πείτε στους δημάρχους των περιφερειών σας ότι ο ΣΥΡΙΖΑ έκοψε 40% με 50% τις χρηματοδοτήσεις, απαξιώνοντας την τοπική αυτοδιοίκηση. Και παρεμπιπτόντως, ρωτήστε τους για τον «ΦΙΛΟΔΗΜΟ» και το πρόγραμμα «ΑΞΙΑ».

**ΠΡΟΕΔΡΟΣ (Νικόλαος Βούτσης):** Κύριε Βαρδάκη, έχετε κλείσει.

**ΣΩΚΡΑΤΗΣ ΒΑΡΔΑΚΗΣ:** Βγείτε να πείτε στον ελληνικό λαό ότι ο Μαντέλης, ο Τσουκάτος, ο Τσοχατζόπουλος, ο Παπαντωνίου, ο Χριστοφοράκος και τόσοι άλλοι ήταν συνεργάτες του ΣΥΡΙΖΑ. Βγείτε να πείτε στον ελληνικό λαό ότι ο ΣΥΡΙΖΑ το 2010 έβαλε τη χώρα στα μνημόνια και στο Διεθνές Νομισματικό Ταμείο. Βγείτε να πείτε ότι μέχρι το 2015 η χώρα είχε αλματώδη ανάπτυξη, ο λαός ευημερούσε και σε τρία χρόνια ο ΣΥΡΙΖΑ χρεωκόπησε τη χώρα και φτωχοποίησε τον ελληνικό λαό. Βγείτε να πείτε στην κοινωνία ο ΣΥΡΙΖΑ χρεωκόπησε και δημιούργησε 1 δισεκατομμύριο έλλειμμα στα ασφαλιστικά ταμεία.

**ΠΡΟΕΔΡΟΣ (Νικόλαος Βούτσης):** Κύριε Βαρδάκη, κλείστε.

**ΣΩΚΡΑΤΗΣ ΒΑΡΔΑΚΗΣ:** Πηγαίνετε στους χώρους δουλειάς, στα εργοτάξια, πείτε στους εργαζόμενους ότι ο ΣΥΡΙΖΑ κατήργησε τις συλλογικές συμβάσεις και τέλος βγείτε να πείτε στον ελληνικό λαό ότι ο ΣΥΡΙΖΑ δημιούργησε τις προοπτικές διαφθοράς και της διαπλοκής με τη «NOVARTIS» στο φάρμακο του ΚΕΕΛΠΝΟ.

Βγείτε να πείτε στην κοινωνία ότι ο Τσίπρας έπαιρνε δωράκια από τη «SIEMENS». Βγείτε στη νέα γενιά, στα παιδιά μας να πείτε ότι ο ΣΥΡΙΖΑ οραματίστηκε και θεσμοθέτησε ελαστικές μορφές απασχόλησης, τα δίωρα, τα τρίωρα, την εκ περιτροπής...

**ΠΡΟΕΔΡΟΣ (Νικόλαος Βούτσης):** Κύριε συνάδελφε, ολοκληρώστε παρακαλώ.

**ΣΩΚΡΑΤΗΣ ΒΑΡΔΑΚΗΣ:** Έκλεισα, κύριε Πρόεδρε.

Δεν ξέρω τι άλλο έπρεπε να κάνετε, για να χρεοκοπήσετε τη χώρα και να καταργήσετε κάθε έννοια δικαίου.

Σας εύχομαι και εγώ καλή υπομονή.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ευχαριστούμε. Θα μας χρειαστεί και εμάς.

**ΣΩΚΡΑΤΗΣ ΒΑΡΔΑΚΗΣ:** Κύριε Πρόεδρε, πέντε λεπτά μίλησα. Ο άλλος Κοινοβουλευτικός Εκπρόσωπος μίλησε εννέα.

**ΠΡΟΕΔΡΟΣ (Νικόλαος Βούτσης):** Εντάξει, εντάξει, απλά πέντε-πέντε, αυξάνεται ο χρόνος.

Κύριε Κουτσούκο, έχετε τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Έχουν πολύ θράσος, κύριε Πρόεδρε, μερικοί που ξεχνάνε πού βρίσκονταν εκείνη την περίοδο, που εμείς «καταστρέφαμε» τον τόπο και πού σιτίζονταν τότε. Το παρακάμπτω τώρα, για να γίνουμε ουσιαστικοί.

Κυρίες και κύριοι συνάδελφοι, είπε ο κ. Τσίπρας νωρίτερα ότι αντιμετωπίζουμε με παγωμάρα -λέει- και αμφίθυμοι ψηφίζουμε αναγκαστικά αυτές τις διατάξεις.

Είπαμε από την αρχή ότι εμείς, ακόμα και ένα ευρώ να πάρει ο φτωχός και ο ανήμπορος, που το έχει ανάγκη, ακόμα και μία μικρή χαραμάδα ελπίδας να ανοίξει στην απελπισία του ο μικρομεσαίος επαγγελματίας, ο άνεργος θα είμαστε θετικοί.

Αυτό δεν σημαίνει, σε καμμία περίπτωση, ότι αυτά που κάνετε εσείς είναι ενταγμένα σε μία στρατηγική, που έρχεται να διορθώσει ό,τι κάνατε από το 2015. Είσαστε πολύ πιο κάτω, και θα αναφέρω δύο τρία παραδείγματα, στην επανόρθωση της ζημίας, που κάνατε από το 2015 και μετά.

Να μιλήσουμε για το τι έγινε από την εποχή της κρίσης, από το 2008 μέχρι το 2010, που μπήκαμε στα μνημόνια και από το 2010 μέχρι και 2014, να μιλήσουμε όποτε θέλετε και να αναλάβει ο καθένας τις ευθύνες του, πού ήταν, πού πετροβόλαγε και γιατί η χώρα έμεινε δέκα χρόνια στα μνημόνια.

Όμως, τώρα μιλάμε για την Κυβέρνηση και δεν μπορεί εδώ να μας λέτε ότι αποκαθιστάτε τις αδικίες, όταν δεν αποκαθιστάτε ούτε καν αυτές, που εσείς προκαλέσατε. Είσαστε, λοιπόν, λίγοι, άτολμοι και λειψοί, κατώτεροι των περιστάσεων και των αναγκών της χώρας.

Δεν απαντάτε στην τροπολογία μας, αυτή που σας είπε νωρίτερα η κ. Γεννηματά, τι θα γίνει με το αφορολόγητο.

Δεν απαντάτε αν θα δώσουμε κίνητρα για τους νέους ανθρώπους, που ανοίγουν δουλειές, για την πρόσληψη νέων στις επιχειρήσεις, για την κατώτερη σύνταξη, τα 500 και τα 700 ευρώ, που λέμε. Κάτι ψέλλισε σε μία συνέντευξη ο κ. Τσακαλώτος. Δεν ξέρω, μπορεί να μας τα πει μετά.

Δεν απαντάτε για τη μείωση της φορολογίας στους αγρότες.

Δεν απαντάτε γιατί, ενώ επιχειρηματολογούσατε ότι πήρατε από τη μεσαία τάξη για να κάνετε αναδιανομή, δεν τα επιστρέφετε, διότι παραμένουν ψηλά οι συντελεστές φορολογίας και ιδίως οι έμμεσοι φόροι.

Δεν απαντάτε στο αίτημα της κοινωνίας για τις εκατόν είκοσι δόσεις και σε αυτά που σας είπαμε, τα πολύ απλά, βγάλτε τις ομόρρυθμες εταιρείες από τις κεφαλαιουχικές, να μπουν στις εκατόν είκοσι δόσεις.

Είναι ψευδεπίγραφο το νομοσχέδιο. Δεν υπάρχουν εκατόν είκοσι δόσεις. Υπάρχουν μόνο είκοσι τέσσερις.

Βάλτε μέσα στη ρύθμιση τους Γενικούς Οργανισμούς Εγγείων Βελτιώσεων για τις εργοδοτικές εισφορές, που είναι χρεοκοπημένοι.

Βάλτε όλους τους πυρόπληκτους, το είπα στην παρέμβασή μου. Απαντήστε γιατί αυξήθηκαν κατά 55 δισεκατομμύρια τα ληξιπρόθεσμα την περίοδο 2015-2019 και εν πάση περιπτώσει, συμφιλιωθείτε και με την αλήθεια.

Αυτό είναι 40% αύξηση, κύριε Μαντά, δεν είναι 4%, που λέγατε. Κάντε έναν λογαριασμό. Απλή αριθμητική είναι.

Εν πάση περιπτώσει, κυρία Αχτσιόγλου, εσείς που προσπαθείτε να είστε ήπια και συναινετική: Κατέθεσα τους πίνακες της ΑΑΔΕ, που δείχνουν τη μείωση του εισοδήματος των συνταξιούχων κατά δύο χιλιάδες πενήντα ένα ευρώ, περίοδος 2014-2017.

Δώστε μία απάντηση. Έχει κάνει λάθος η ΑΑΔΕ; Ο κ. Τσακαλώτος δίπλα σας είναι. Πείτε μας ότι έκαναν λάθος ανάλυση, ότι δεν τα έχουν υπολογίσει όλα.

Άρα, η κ. Γεννηματά έκανε μία μέτρια εκτίμηση ότι πήρατε 6 δισεκατομμύρια. Βγαίνει 6 δισεκατομμύρια, αν πολλαπλασιάσουμε την απώλεια των 2000 ευρώ, με τα χρόνια που κυβερνάτε, αν αθροίσουμε πόσα πήρατε από την αύξηση της υγειονομικής περίθαλψης, της συνδρομής στα φάρμακα και από την κατάργηση του ΕΚΑΣ. Κάντε όπως θέλετε τον λογαριασμό, αλλά πήρατε πάνω από 6 δισεκατομμύρια και θα επιστρέψετε 800 εκατομμύρια.

Εν πάση περιπτώσει, επαναφέρτε τον ΦΠΑ εκεί πού τον βρήκατε. Δεν είπαμε να τον πάτε παρακάτω. Το καφεδάκι του συνταξιούχου θα είναι στο 24%; Δεν είναι μια γενναία ρύθμιση να το αναγνωρίσετε και αυτό πρέπει να το κάνετε τώρα με μία νομοτεχνική βελτίωση; Έχετε τον χρόνο. Ακόμα και τώρα, κατατίθενται τροπολογίες, κύριε Πρόεδρε.

Για να τελειώσω, γιατί θέλω να είμαι συνεπής στον χρόνο και μέσα στο θέμα, να πω το εξής. Στο νομοσχέδιό σας έχετε τουλάχιστον δύο διατάξεις, που αναφέρεστε στην επταήμερη εργασία των εργαζομένων. Πάψτε αυτή τη fake αντιπαράθεση με τη Νέα Δημοκρατία.

To σαραντάωρο και το πενθήμερο τα κατοχύρωσε το ΠΑΣΟΚ και ισχύουν. Η επταήμερη λειτουργία των επιχειρήσεων, επίσης, είναι μία αναγκαιότητα. Για να είστε ειλικρινής τουλάχιστον, επαναφέρτε τις συλλογικές συμβάσεις για τον κατώτερο μισθό.

Πάψτε να λέτε ότι τελειώνετε τη λιτότητα. Αν τελειώνατε τη λιτότητα, δεν θα είχατε 31 δισεκατομμύρια απόθεμα. Από πού έγιναν αυτά τα 31 δισεκατομμύρια απόθεμα; Είναι τα λεφτά, που πήγατε και τώρα τα βάζετε ως εγγύηση, για να μας πείτε ότι αλλάζετε το μοντέλο της λιτότητας, όπως μας εξήγησε ο κ. Τσακαλώτος.

**ΠΡΟΕΔΡΟΣ (Νικόλαος Βούτσης):** Ολοκληρώστε, παρακαλώ.

**ΓΙΑΝΝΗΣ ΚΟΥΤΣΟΥΚΟΣ:** Άρα, κύριε Πρόεδρε, η ρύθμιση του νομοσχεδίου είναι μικρότερη των περιστάσεων, είναι ατελής, δεν είναι ολοκληρωμένη. Εμείς, όμως, όπως είπα, θα την ψηφίσουμε, γιατί, έστω και ένας να ευνοηθεί από μία ρύθμιση, θέλουμε αυτό να γίνει πράξη και δεν θέλουμε να πει κανένας ότι το εμποδίσαμε.

Κατά τα άλλα, αυτά που είπε και η κ. Γεννηματά για την κρίση του λαού στις 26 του Μάη, θα είμαστε εδώ στις 27 για να τα συζητήσουμε και να δούμε τι ρόλο θα έχει ο καθένας για την επόμενη μέρα.

Ευχαριστώ, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Ευχαριστούμε.

Και εμείς εδώ θα είμαστε στις 27.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, θα ήθελα τον λόγο.

**ΠΡΟΕΔΡΟΣ (Νικόλαος Βούτσης):** Ορίστε, κυρία Αχτσιόγλου.

**ΑΝΤΙΓΟΝΗ ΛΥΜΠΕΡΑΚΗ:** Εμένα με ξεχάσατε, κύριε Πρόεδρε;

**ΙΩΑΝΝΗΣ ΣΑΧΙΝΙΔΗΣ**: Μη βιάζεστε.

**ΠΡΟΕΔΡΟΣ (Νικόλαος Βούτσης):** Περιμένετε ένα λεπτό, η Υπουργός ζητά τον λόγο όχι για να απαντήσει. Μην βιάζεστε. Επί μίας τροπολογίας θέλει να τοποθετηθεί, για να τη λάβετε υπ’ όψιν σας, κυρία Λυμπεράκη κι εσείς και ο κ. Κατσώτης. Είστε στη σειρά, όλοι θα μιλήσετε. Για να μην πούμε, όμως, ύστερα ότι δεν θα μπορεί να υπάρξει ανταπάντηση.

Κυρία Αχτσιόγλου, παρακαλώ έχετε τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κάνουμε δεκτή την τροπολογία με γενικό αριθμό 2187 και ειδικό 194 που κατατέθηκε από τους Βουλευτές κ.κ. Ψυχογιό, Θελερίτη και Τσίρκα. Αφορά στους δικαστικούς αντιπροσώπους στις εκλογές και δίνει τη δυνατότητα, όπως έχουν αιτηθεί και άλλες φορές και οι δικηγορικοί σύλλογοι, πτυχιούχοι της Νομικής να μπορούν να είναι δικαστικοί αντιπρόσωποι ακόμη και αν δεν είναι καταγεγραμμένοι στα μητρώα των πρωτοδικείων, αν έχω καταλάβει καλά.

Αν θέλει ο Βουλευτής, να συμπληρώσει παρακαλώ.

**ΠΡΟΕΔΡΟΣ (Νικόλαος Βούτσης):** Πείτε, κύριε Ψυχογιέ, για να διευκρινιστεί, γιατί είναι της τελευταίας στιγμής. Πείτε το για να είναι σαφές στο Σώμα. Αυτονόητο είναι, αλλά για να είναι σαφές, επί των δικαστικών αντιπροσώπων και των αμοιβών τους.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Όπως είπε και η Υπουργός, πρόκειται για μία τροπολογία που έχει να κάνει με τους δικαστικούς αντιπροσώπους και διευρύνει, από τη στιγμή που καλύψαμε τις ανάγκες των πρωτοδικείων, τη δυνατότητα σε δικαστικούς υπαλλήλους, όπως είχαν και αυτοί αιτηθεί, να πάνε ως δικαστικοί αντιπρόσωποι και βέβαια σε πτυχιούχους Νομικής, που είναι δημόσιοι υπάλληλοι και έχουν ορκιστεί, να στελεχώσουν τις εκλογές που έρχονται.

**ΠΡΟΕΔΡΟΣ (Νικόλαος Βούτσης):** Έχουν ανακοινωθεί αυτά και δημοσίως. Βέβαια, έρχονται τώρα πολύ καθυστερημένα. Απλώς είναι στα όρια του αυτονόητου.

Κύριε Σαχινίδη, έχετε τον λόγο για τρία λεπτά.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, θα ήθελα τον λόγο για ένα λεπτό ακόμα.

**ΠΡΟΕΔΡΟΣ (Νικόλαος Βούτσης):** Θέλετε και κάτι άλλο; Μισό λεπτό, κύριε Σαχινίδη.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ.

Επειδή δεν είναι εδώ οι Βουλευτές του Κινήματος Αλλαγής για την τροπολογία τους αναφορικά με τη ρύθμιση οφειλών και χρειάζεται να τους απαντήσω νομίζω σε αυτό.

Όταν σχεδιάζουμε μία ρύθμιση οφειλών –να πω αυτό προκαταρκτικά- πρέπει να κρατάμε μία ισορροπία ανάμεσα στη δυνατότητα που δίνουμε στους ανθρώπους να απαλλαγούν από τα βάρη τους, αλλά και στο να μην καλλιεργούμε μία κουλτούρα μη πληρωμής προς τα ασφαλιστικά ταμεία. Να μην δημιουργείται δηλαδή η εντύπωση ότι κάποιος ασφαλισμένος μπορεί να είναι για χρόνια ασφαλισμένος, να μην πληρώνει τίποτα και στο τέλος να λάβει σύνταξη, γιατί θα υπάρξει κάποια ρύθμιση η οποία θα τον ευνοήσει. Πρέπει να κρατάμε αυτή την ισορροπία.

Δεύτερο προκαταρκτικό που πρέπει να σημειώσω επειδή δεν ξέρω αν αυτό είχε γίνει κατανοητό -με βάση αυτά που διαβάζω στην αιτιολογική φαίνεται ότι αυτό έχει παρερμηνευθεί- είναι ότι στη ρύθμιση οφειλών που κάνουμε μπορούν να υπαχθούν όλοι οι οφειλέτες για τα ασφαλιστικά ταμεία, όλοι οι οφειλέτες. Ακόμα και αν εγώ οφείλω 80.000 ευρώ, εντάσσομαι κανονικά στη ρύθμιση οφειλών.

Η ρύθμιση που θα ψηφίσουμε σε λίγο προβλέπει κούρεμα βασικής οφειλής και κούρεμα προσαυξήσεων. Έχω πει ότι μεσοσταθμικά αυτό συνεπάγεται περίπου 65% μείωση της οφειλής.

Τα όρια που αυτήν τη στιγμή υπάρχουν εκ του νόμου με τα οποία μπορεί κανείς να πάρει σύνταξη, δηλαδή υπάρχουν κάποια όρια οφειλής τα οποία δεν μπορεί να ξεπερνάει ένας ασφαλισμένος για να μπορεί να λάβει σύνταξη, είναι 20.000 στον ΟΑΕΔ. Αν δεν κάνω λάθος περίπου αυτό ζητάτε, το 20.000 να γίνει 40.000, να ανέβει πολύ πιο πάνω, δηλαδή να διπλασιαστεί το όριο.

Προσέξτε, όμως. Με βάση τη ρύθμιση οφειλών που κάνουμε εμείς, που σας είπα εγώ ότι έχει κούρεμα 65%, αυτό σημαίνει ότι οι άνθρωποι με χρέη μέχρι και 60.000, με το που μπαίνουν στη ρύθμιση –εφόσον κόβεται κατά 65%- πέφτουν κάτω από το όριο των 20.000, που είναι εκείνο το οποίο κανείς πρέπει να τηρεί για να λάβει σύνταξη.

Επαναλαμβάνω ότι και ένας άνθρωπος, φερ’ ειπείν, με 55.000 ευρώ χρέος με το που θα μπει στη ρύθμιση και θα γίνουν τα κουρέματα, θα βρεθεί να οφείλει λιγότερα των 20.000 ευρώ, επομένως θα μπορεί να λάβει σύνταξη.

Άρα δεδομένου του κουρέματος που κάνουμε, το πραγματικό όριο πια δεν πρέπει να το λαμβάνετε στο 20.000, αλλά να συνυπολογίζετε το κούρεμα που κάνουμε. Άρα το πραγματικό όριο που κανείς ξεπερνάει τα του νομού είναι οι 60.000, εφόσον κάνουμε αυτό το κούρεμα που σας περιέγραψα.

Για να βρεθεί κάποιος δε να οφείλει άνω των 60.000 σε ένα ασφαλιστικό ταμείο, σημαίνει ότι θα πρέπει για περίπου δεκαπέντε χρόνια να μην πλήρωνε εισφορές. Αντιλαμβάνεστε ότι δεν μπορούμε να πάμε πιο πέρα από αυτό, διότι μετά δημιουργούμε μία εντύπωση ότι κάποιος ασφαλισμένος μπορεί πια όλα τα χρόνια της ζωής του να μην πληρώνει εισφορές και να θεμελιώνει συνταξιοδοτικό δικαίωμα. Δεν μπορεί αυτό να συμβεί.

**ΠΡΟΕΔΡΟΣ (Νικόλαος Βούτσης):** Ευχαριστούμε, κυρία Υπουργέ.

Δόθηκαν διευκρινίσεις. Νομίζω πως είναι μια συζήτηση για κρίσιμο ζήτημα, το οποίο θα μας απασχολήσει εν τοις πράγμασι μετά την πλατφόρμα για να δούμε πώς θα διαμορφωθούν τα πραγματικά στοιχεία, ποιοι θα μπούνε, μέχρι ποιο σημείο, κ.λπ..

Παρακαλώ, κύριε Σαχινίδη, έχετε τον λόγο για τρία λεπτά με μία ελαστικότητα, όπως και οι προηγούμενοι.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Το μόνο σίγουρο και αδιαμφισβήτητο είναι ότι πράγματι πρόκειται για προεκλογικές παροχές. Μάλιστα, μεγάλη εντύπωση μας κάνει ως Χρυσή Αυγή ότι όλοι οι προλαλήσαντες, που καταγγείλανε, ξέχασαν το 1989, επί προεκλογικής περιόδου Ανδρέα Παπανδρέου το «Τσοβόλα, δώστα όλα». Η Νέα Δημοκρατία ξέχασε τον Γενάρη του 2015, που δύο μέρες πριν τις εκλογές, Παρασκευή, ξεκίνησε η καταβολή των αποζημιώσεων στους αγρότες για το ρωσικό εμπάργκο και μάλιστα μέχρι και ανήμερα των εκλογών, την Κυριακή, βάζανε χρήματα στους αγρότες. Όλα αυτά αποδεικνύουν για άλλη μία φορά ότι πράγματι είστε ένα και το αυτό.

Δεν αναφέρθηκε, όμως, από κανέναν ότι ο Υπουργός Οικονομικών της Κυβέρνησης σας, ο κ. Χουλιαράκης, ήταν αντίθετος σε αυτό το πακέτο μέτρων. Και αυτό το αναφέρω, διότι ως προς το συγκεκριμένο πακέτο μέτρων, έτσι όπως θα εξελιχθεί μέχρι και το 2020, ο δημοσιονομικός χώρος που υπάρχει είναι πολύ μικρότερος σε σχέση με τα μέτρα που θα δώσετε ως μόνιμα είτε ως παροχές. Υπάρχει ένα έλλειμμα της τάξεως των 700 εκατομμυρίων. Άλλωστε, δεν είναι τυχαίο ότι διεθνή δημοσιεύματα αναφέρονται ακριβώς πάνω σε αυτό, με τον κίνδυνο μάλιστα να απωλέσουμε ποσά τα οποία θα εκταμιεύονται από τις ευρωπαϊκές τράπεζες.

Θα ήθελα, όμως, λίγο την προσοχή όλων σας, γιατί λέχθηκε προηγουμένως από τους προλαλήσαντες σχετικά με την ευαισθησία απέναντι στον ελληνικό λαό και με το τι έχουν κάνει όλοι τους και για τις ευθύνες που αναλογούν.

Δώστε βάση, λοιπόν, σε κάποιες ημερομηνίες. Θα αναφερθώ συγκεκριμένα για όσους διετέλεσαν από το 2004 μέχρι σήμερα και υπάρχει σοβαρός λόγος: Από το 2004 έως το 2009, Καραμανλής, κρατήστε το. Από το 2009 έως το 2011, Γεώργιος Παπανδρέου. Από 11 Νοεμβρίου του 2011 μέχρι και 16 Μαΐου του 2012, όπου έγιναν και οι εκλογές, διορισμένη κυβέρνηση Λουκά Παπαδήμου. Από 16 Μαΐου του 2012 έως και 20 Ιουνίου του 2012, υπηρεσιακή κυβέρνηση Παναγιώτη Πικραμμένου και ακολούθησαν Σαμαράς - Βενιζέλος.

Τι συνέβη στο επίμαχο χρονικό διάστημα όπου υπήρχε η κυβέρνηση του κ. Λουκά Παπαδήμου και η υπηρεσιακή κυβέρνηση του κ. Παναγιώτη Πικραμμένου; Ξεκινώντας από τον πρώτο που ανέφερα τον κ. Καραμανλή στο ΦΕΚ με αριθμό φύλλου 250, 9 Δεκεμβρίου 2008, αναφέρεται σχετικά με τα ομόλογα που είχαν εκδοθεί τότε στις τράπεζες, τα 23 δισεκατομμύρια. Και εδώ αναφέρει το άρθρο 5 του συγκεκριμένου ΦΕΚ ότι: «Τα πιστωτικά ιδρύματα στα οποία διατίθενται οι τίτλοι του ελληνικού δημοσίου κατά το άρθρο 3 του παρόντος οφείλουν να χρησιμοποιήσουν το προϊόν της ρευστοποίησης των τίτλων για χορήγηση δανείων στεγαστικών και για μικρομεσαίες επιχειρήσεις με ανταγωνιστικούς όρους», κάτι το οποίο οι τράπεζες δεν το έπραξαν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Άρα εδώ τι συμβαίνει; Έχουμε την περίπτωση της υπεξαίρεσης. Αυτά τα ομόλογα, τα οποία ήταν ένα δάνειο που είχε χορηγήσει το ελληνικό κράτος προς τις τράπεζες έληξαν το Μάρτιο του 2012, την περίοδο ακριβώς που είχαμε τις διορισμένες κυβερνήσεις, την υπηρεσιακή κυβέρνηση του κ. Πικραμμένου που ήταν για ένα μήνα για την περίοδο των εκλογών και τη διορισμένη κυβέρνηση του κ. Παπαδήμου.

Τι έγινε; Δελτίο δημοσίου χρέους με αριθμό 66, Ιούλιος του 2012, είναι το τρίμηνο όπου τα 23 δισεκατομμύρια των τραπεζών δεν αποπληρώθηκαν ως όφειλαν απέναντι στο ελληνικό δημόσιο και μπήκαμε στο ελληνικό δημόσιο χρέος.

Εδώ τα στοιχεία μας λένε ότι στις 31 Μαρτίου το ελληνικό εξωτερικό χρέος ήταν 280 δισεκατομμύρια και μέσα σε τρεις μήνες πήγαν τα χρέη 303, βεβαιώθηκαν τα 23 δισεκατομμύρια των τραπεζών ως χρέος στο ελληνικό δημόσιο. Κανένα από τα λεγόμενα κόμματα του συνταγματικού τόξου δεν κατήγγειλε αυτό ακριβώς.

Αυτό είναι ο λογιστικός έλεγχος που είπαμε ότι θα πράξουμε ως Χρυσή Αυγή σε σχέση με το χρέος που προέκυψε. Αυτά τα χρήματα, τα 23 δισεκατομμύρια που βεβαιώθηκαν στο δημόσιο χρέος, δεν μπορούν να προκύψουν ούτε με επιτόκια πλέον του 40%, αλλά βλέπω ότι όλοι σας σιωπάτε. Σιωπάτε, γιατί δεν έχετε να πείτε τίποτα φυσικά. Κανείς δεν αναφέρθηκε, κανείς δεν είχε ενημερώσει τον ελληνικό λαό. Γι’ αυτά όλα που του κλέψανε, κυριολεκτικά και όχι εντός εισαγωγικών, όλες οι προηγούμενες κυβερνήσεις με τα μνημόνια που ψηφίσανε κανείς, μα κανείς δεν κόπτεται για τον ελληνικό λαό. Είστε το ίδιο ακριβώς.

Αυτά όλα θα αλλάξουν μόνον εάν έρθουμε εμείς στην κυβέρνηση και στα πράγματα, διότι εμείς δεν υποσχόμαστε απολύτως τίποτα στον ελληνικό λαό εκτός από ένα πράγμα: οι κλέφτες φυλακή και τα κλεμμένα στον λαό!

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΟΣ (Νικόλαος Βούτσης):** Όσον αφορά τη διαδικασία –γιατί προηγουμένως έκανα και κάποια νοήματα σε διάφορους συναδέλφους για να καθίσουν και να μην μπαινοβγαίνουν στην Αίθουσα- στη συνέχεια θα μιλήσει ο κ. Κατσώτης, η κ. Λυμπεράκη και θα κλείσει τη συνεδρίαση ο Υπουργός Οικονομικών, ο κ. Τσακαλώτος. Ο κ. Κεγκέρογλου θα πάρει τον λόγο για ένα λεπτό όποτε θέλει ανάμεσα στους ομιλητές, καθώς του το έχουμε υποσχεθεί και πρέπει να το τηρήσουμε.

Παρακαλώ, κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Θέλουμε για μία ακόμη φορά να επισημάνουμε ότι η Κυβέρνηση στοχεύει και με αυτές τις ρυθμίσεις, που σε λίγο θα ψηφιστούν, να περάσει τη λογική του μικρότερου κακού, πάνω από όλα να συνηθίσουν τα λαϊκά στρώματα να ζουν με τα ελάχιστα, να ξεχάσουν τις απώλειες, τις ανατροπές, να αποδεχτούν σαν μονόδρομο την ενίσχυση των επιχειρηματικών ομίλων. Αυτήν την τακτική σας πολιτική θέλετε να κρύψετε με τα ελάχιστα ψίχουλα που δίνετε στα θύματα και από την άλλη βέβαια με μέτρα ενίσχυσης των μεγάλων επιχειρηματικών ομίλων.

Να αναφέρουμε, βέβαια, τον ΦΠΑ, κυρίως στην ενέργεια, που στοχεύει στο να ενισχύσει την κερδοφορία των μεγάλων ενεργοβόρων επιχειρήσεων τόσο στη βιομηχανία όσο και στον τουρισμό.

Θα αναφερθώ στο θέμα της δέκατης τρίτης σύνταξης. Βέβαια, δεν το ονομάζετε επίδομα, όπως το λέει ο ΕΦΚΑ. Ο ΕΦΚΑ, λοιπόν, το έχει ονομάσει ως βοήθημα εορτών στην εισήγησή του και είναι ένα βοήθημα των 300 ευρώ και 500 ευρώ για όσους έχουν την κατώτερη σύνταξη έως 500 ευρώ.

Εμείς λέμε πως ό,τι κερδίζουν με τον αγώνα τους οι συνταξιούχοι καλό είναι και δεν θα μπούμε εμπόδιο. Όμως το ότι επιστρέφετε ψίχουλα και με θράσος τα αποκαλείτε παροχές αυτό δεν μπορεί να είναι ανεκτό.

Για τις τροπολογίες αποκαλύπτεται από την απόρριψη των τροπολογιών του ΚΚΕ ότι δεν θέλετε να διαταράξετε τους σχεδιασμούς των επιχειρηματικών ομίλων, τους οποίους υλοποιείτε με πολλή θέρμη. Γι’ αυτό απορρίπτετε κύρια την τροπολογία για την κήρυξη της απεργίας. Επιμένετε στα μεγαλύτερα εμπόδια στην κατάργηση της.

Οι εργαζόμενοι, οι αυτοαπασχολούμενοι χρειάζεται να βγάλουν συμπεράσματα να μην ανεχθούν άλλο το παιχνίδι του μικρότερου κακού που και σε αυτήν τη συνεδρίαση επιχειρήθηκε να αναδειχθεί ακόμα περισσότερο με αφορμή το επταήμερο. Καρφώνει ο ένας τον άλλον, ενώ είναι κοινή σας η πολιτική για τη σύγχρονη σκλαβιά που έχετε διαμορφώσει, αφού στηρίζετε και υλοποιείτε τις αποφάσεις της Ευρωπαϊκής Ένωσης, που δεν αφήνουν τίποτα όρθιο από το σταθερό ημερήσιο χρόνο, τη σταθερή δουλειά με δικαιώματα.

Αυτός είναι ο Ευρωπαϊκός Χάρτης Κοινωνικών Δικαιωμάτων, που τον επικαλείστε, τα ελάχιστα, οι ευκαιρίες, και όχι τα δικαιώματα. Η στρατηγική σας είναι η ίδια και τα έργα σας είναι η απόδειξη, αυτά που ακούστηκαν για τον «ΠΑΠΑΣΤΡΑΤΟ», την «ΤΡΑΙΝΟΣΕ», τον τουρισμό και άλλα.

Θέλουμε να σημειώσουμε –να το ακούσουν οι εργαζόμενοι- ότι είναι αποτέλεσμα της υπογραφής των στελεχών σας στο εργατικό κίνημα, στελέχη της Νέας Δημοκρατίας, του ΠΑΣΟΚ και του ΣΥΡΙΖΑ υπογράφουν τον εργασιακό μεσαίωνα. Αυτούς πρέπει να αποτινάξουν οι εργαζόμενοι και να αναδείξουν δυνάμεις αγωνιστικές, ριζοσπαστικές, δυνάμεις του ΠΑΜΕ, που βάζουν απέναντι το κεφάλαιο, την Ευρωπαϊκή Ένωση, τα κόμματά τους και τις κυβερνήσεις και τις πολιτικές τους, που οργανώνουν την πάλη για την ανάκτηση των απωλειών, για τις σύγχρονες ανάγκες, που θα αγωνιστούν για σταθερό ημερήσιο χρόνο, πενθήμερο, σαραντάωρο, με στόχο την παραπέρα μείωση σε τριανταπεντάωρο, για μισθούς που θα ικανοποιούν τις σύγχρονες ανάγκες, να συνεχίσουν τον αγώνα τους για να διώξουν τους εργοδότες από τα συνδικάτα, που θέλουν με τη συμμετοχή τους να μονιμοποιήσουν τις ανατροπές, που αξίωσαν και υλοποιήσατε, και να συνεχίσουν και σε άλλες το επόμενο διάστημα.

Η εργατική τάξη δεν μπορεί να συμβιβάζεται και να ανέχεται αυτή την πολιτική. Δεν μπορεί να δείχνει υπομονή στην πολιτική που την οδηγεί στη χαμοζωή. Η Ευρωπαϊκή Ένωση είναι εχθρός της, όπως και τα κόμματα που τη στηρίζουν και υλοποιούν τα μέτρα που την οδηγούν να ζει χειρότερα, ενώ ο πλούτος που παράγεται είναι μεγαλύτερος. Η αγοραστική αξία του μισθού είναι στο 1980. Αυτή είναι, αν θέλετε, η προσέγγιση που κάνει η Επιτροπή Σοφών, που εσείς ορίσατε.

Τώρα είναι η ώρα να δώσουν δύναμη στον αγώνα τους οι συνταξιούχοι που είδαν το ΠΑΣΟΚ, τη Νέα Δημοκρατία και τώρα τον ΣΥΡΙΖΑ να τους ισοπεδώνουν, χρειάζεται να σας πληρώσουν με το ίδιο νόμισμα. Οι αυταπασχολούμενοι που είδαν επίσης να τους ληστεύουν όλοι τους με τη σειρά, χρειάζεται να τους πληρώσουν επίσης με το ανάλογο νόμισμα. Οι νέοι και οι νέες που ακούν για ευκαιρίες, και όχι δικαιώματα, που ζουν τον εφιάλτη της ανεργίας, τη δουλειά με 300 ευρώ, τις ελαστικές μορφές δουλειάς, που τους κλέψατε τα όνειρα για τη ζωή τους, δεν μπορούν να ανεχτούν αυτή την κατάσταση. Χρειάζεται να στρατευθούν στον αγώνα για ρήξη και ανατροπή της βαρβαρότητας της δικτατορίας του κεφαλαίου.

Όπως έχουμε επισημάνει, ως ΚΚΕ δεν θα εμποδίσουμε ούτε το ένα ευρώ που μπορεί να πάρει ο λαός, δεν θα εμποδίσουμε ούτε ένα κλικ ελάφρυνσης από τη θηλιά στον λαιμό του αυταπασχολούμενου, που επισημαίνουμε ότι είναι πριν τον πνιγμό και πολλούς βέβαια τους έχει πνίξει. Το ίδιο θα κάνουμε και με τις τροπολογίες που περιλαμβάνουν τη μείωση του ΦΠΑ, το βοήθημα στους συνταξιούχους. Αυτό το περιεχόμενο έχει το «παρών» που ψηφίζουμε επί της αρχής και σε πολλά άρθρα και στις τροπολογίες.

Θέλουμε να σημειώσουμε, τέλος, την αναστάτωση που φέρνετε ξανά στους εργαζομένους των ΟΤΑ με τις ημερομηνίες, κύριε Υπουργέ, για τον πολιτικό έλεγχο. Πριν από ένα μήνα δώσατε ημερομηνία 31-12-2019 και έρχεστε τώρα και το παίρνετε πίσω και βάζετε ημερομηνία 31-7-2019.

Τελειώνοντας, θέλουμε να πούμε για την Υπουργό Εργασίας, ότι καταθέσαμε ορισμένες προτάσεις, που ακούνε αυτήν τη στιγμή πολλοί, και δεν έχετε δώσει απάντηση. Σε περίοδο αδράνειας ενός εργαζόμενου, αυτός ο χρόνος έπρεπε να μη λογίζεται χρόνος στην ασφάλιση, να μην καταλογίζονται εισφορές. Είναι περίοδος αδράνειας. Το ξέρει ο κ. Πετρόπουλος, τον έχουν επισκεφθεί αρκετοί. Δεν έχετε κάνει τίποτα για αυτό.

Επίσης, υπάρχει το ζήτημα που έχουμε θέσει στο άρθρο 41, ότι με το πέρας του έτους το αποθεματικό αυτό, αφού δεν υπάρχει άλλο αίτημα, να αποδίδεται στις οργανώσεις. Κι αυτό δεν έχει συμπεριληφθεί.

Επίσης, για το άρθρο 53, για την απόλυση, έχουμε πει, κυρία Υπουργέ, η αποζημίωση του εργαζομένου να θεωρείται ακατάσχετη και να έχει αυτούς τους όρους γιατί είναι μία αποζημίωση η οποία δίνεται για να αντιμετωπίσει τις δυσκολίες της ανεργίας του. Όμως ούτε αυτό το αποδεχθήκατε.

**ΠΡΟΕΔΡΟΣ (Νικόλαος Βούτσης):** Παρακαλώ, συντομεύετε, κύριε συνάδελφε.

**ΧΡΗΣΤΟΣ ΚΑΤΣΩΤΗΣ:** Τελειώνω, κύριε Πρόεδρε.

Επίσης, και για τις συντάξεις για τις πολυμελείς οικογένειες, που θα μπορούσατε πράγματι για κάθε τέκνο πέρα από τα τρία να κάνετε ακόμα 1% επιπλέον ελάφρυνση, ούτε για αυτό πήραμε απάντηση.

Ευχαριστώ, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Ευχαριστώ.

Κυρία Λυμπεράκη, έχετε τον λόγο. Έπειτα για ένα λεπτό ο κ. Κεγκέρογλου και για ένα λεπτό ο κ. Παππάς θέλουν να κάνουν μία παρέμβαση και θα κλείσει ο Υπουργός Οικονομικών για περισσότερα λεπτά.

**ΑΝΤΙΓΟΝΗ ΛΥΜΠΕΡΑΚΗ:** Ευχαριστώ, κύριε Πρόεδρε.

Κυρίες και κύριοι, θα είμαι σύντομη, δεν θα επαναλάβω αυτά που ανέφερα στην πρωτολογία μου. Πρόκειται για ένα σημαντικό νομοθέτημα. Τα θέματα με τις έως εκατόν είκοσι δόσεις, που διευκολύνουν την αποπληρωμή χρεών, είναι σημαντικά. Εμείς στο Ποτάμι θα τα θέλαμε με λίγο μεγαλύτερη αναπτυξιακή ώθηση.

Όπως σε κάθε μεγάλο νομοθέτημα, παρεισφρέουν και διάφορα πελατειακά. Το θέμα της αναγνώρισης των πλασματικών χρόνων για υπολογισμό σύνταξης των μελών ΔΕΠ το θεωρώ ότι είναι περίπου ντροπή.

Παρεισφρέουν πράγματα που είναι πατερναλιστικά, όπως η αντιμετώπιση των ορφανών παιδιών, που επεκτείνεται η ασφαλιστική τους κάλυψη μέχρι τα τριάντα πέντε, σαν να είχαν κάποιου είδους ανικανότητα εργασίας.

Είναι ηλικιοφοβικό και σεξιστικό σε μερικά σημεία, όταν εξηγεί γιατί οι γυναίκες άνω των πενήντα δύο ετών δεν μπορούν να βρουν δουλειά και γι’ αυτό θα πρέπει να καταργηθεί το όριο, και είναι και παραδοσιακό κιόλας όταν λέει ότι η διάρκεια του γάμου να μειωθεί από τα πέντε στα τρία χρόνια πριν από την αποχώρηση του αποβιώσαντος.

Είναι και λίγο κουτοπόνηρο σε κάποια σημεία. Ακούγεται πάρα πολύ ωραίο όταν αυξάνει το ποσοστό σύνταξης της χήρας από το 50% στο 70% του συζύγου της, αλλά αυτό που δεν λέει είναι ότι θα είναι επανυπολογισμένη. Άρα πρέπει να μας πείτε –και θέλουμε να το ακούσουμε αυτό- τι θα βγει με τον επανυπολογισμό. Δηλαδή αυτό είναι κάτι το οποίο πρέπει να είναι σαφές. Καταλαβαίνω το ασφαλιστικό, ότι από τα σκουπίδια πρέπει να γίνει ένα σύστημα κανονικό. Καταλαβαίνω ότι έχει άστοχα, εύστοχα, δύσκολα, αφόρητα σημεία. Πρέπει όμως κάπως να έχουμε μία κοινή αντίληψη για το πού πάμε.

Υπάρχουν και παρεξηγημένες πλευρές. Αναφέρθηκα στην ομιλία μου και στην επιτροπή ότι ο σοβαρός λόγος απόλυσης πρέπει να καταλάβουμε ότι είναι σοβαρός λόγος μη πρόσληψης και καταλαβαίνω ότι προεκλογικά δεν θέλετε να το συζητήσετε, αλλά πρέπει να βρούμε έναν τρόπο σε αυτήν τη Βουλή να κουβεντιάσουμε ποια είναι τα μέτρα που διευκολύνουν τη δημιουργία θέσεων εργασίας, χωρίς να χρειάζεται να ψηφίσουμε κάτι στο τέλος, αλλά για να κατακτήσουμε κάποιο κοινό σημείο κατανόησης του τι βοηθάει και τι όχι.

Θα ήθελα μόνο να σταθώ στο θέμα των μέτρων μόνιμου χαρακτήρα και κυρίως της δέκατης τρίτης σύνταξης, που δεν με νοιάζει αν την πείτε δέκατη τρίτη, αν την πείτε βοήθημα, αν την πείτε κοκκινοσκουφίτσα. Αναμφίβολα είναι σημαντική για αυτές και για αυτούς που την παίρνουν. Έχει όμως ένα σημείο που πρέπει να συζητήσουμε. Μόνιμα μέτρα σε ασφαλιστικές δεσμεύσεις χρειάζονται αναλογιστική μελέτη. Πρέπει να γνωρίζει η Βουλή και η κοινωνία τι υποχρεώσεις αναλαμβάνει και ακριβώς πρέπει να ξέρει ποιοι επωφελούνται.

Και να σας πω γιατί. Δεν υπάρχει αμφιβολία, κόπηκαν δεκατέσσερις φορές οι συντάξεις τα τελευταία δεκαπέντε χρόνια, κόπηκαν. Το εισόδημα των συνταξιούχων κατέβαινε με τη σκάλα. Την ίδια ώρα με το ασανσέρ κατέβαινε το εισόδημα άλλων κατηγοριών. Αυτό δεν θα πει ότι ευημερούν οι συνταξιούχοι, σημαίνει όμως ότι κάποιοι άλλοι έχουν μεγαλύτερη ανάγκη, οικογένειες με παιδιά, άνεργοι. Υπάρχουν κατηγορίες που χρειάζονταν πιο επειγόντως την υποστήριξη. Με αυτό δεν θέλω να πω ότι δεν υπάρχουν κατηγορίες συνταξιούχων που είναι φτωχοί ή διατρέχουν σοβαρό κίνδυνο φτώχειας.

Θα έλεγα, λοιπόν, τα χρήματα που αποφάσισε η Κυβέρνηση να διοχετεύσει πίσω σαν εξισορρόπηση, μικρή εξισορρόπηση, των απωλειών να τα συσχετίσει με έναν τρόπο με το εισόδημα. Άκουσα τον κ. Τσακαλώτο προχθές να λέει ότι σκέφτονται μήπως επαναφέρουν το ΕΚΑΣ, εκτός κι αν δεν το κατάλαβα καλά.

Ένας τρόπος είναι να πάει μέσω ΕΚΑΣ, που εκεί βλέπεις ότι πάει εκεί που υπάρχει μεγαλύτερη ανάγκη, πιο κοντά στη φτώχεια. Ένας άλλος τρόπος είναι να το εντάξετε στο κοινωνικό επίδομα αλληλεγγύης, που είναι ένας μόνιμος, σωστός τρόπος, έτσι ώστε αν συντρέξει κάποιος λόγος κάποια στιγμή να μην υπάρχει, να μην υπάρχει. Αλλά δεν είναι δυνατόν να γίνεται μία δέσμευση με ορίζοντα πολυετίας, όχι δεκαετίας, αλλά πολυετίας και να μην υπάρχει σαφής αναλογιστική μελέτη πάνω σε ρεαλιστικές υποθέσεις.

Ευχαριστώ πολύ.

(Χειροκροτήματα από την πτέρυγα του Ποταμιού)

**ΠΡΟΕΔΡΟΣ (Νικόλαος Βούτσης):** Ευχαριστούμε.

Ο κ. Κεγκέρογλου έχει τον λόγο.

Κύριε συνάδελφε, παρακαλώ να μιλήσετε από τη θέση σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, ούτως ή άλλως θα μιλήσω από τη θέση μου, θα συντομεύσω λόγω του περιορισμού του χρόνου.

Βιώσαμε και εντός Αιθούσης τη συνέχεια της ανούσιας αντιπαράθεσης για θέματα που θα μπορούσαν να απασχολήσουν τον δημόσιο διάλογο, εάν αυτή η αντιπαράθεση ήταν δημιουργική. Δυστυχώς, ο κ. Τσίπρας και ο κ. Μητσοτάκης κάνουν μια οξεία αντιπαράθεση, αλλά χαμηλού επιπέδου, η οποία δεν οδηγεί πουθενά. Έχει στόχο, βεβαίως, να καλύψει την ένδεια πολιτικής και τα αρνητικά πεπραγμένα και να κερδίσει καθένας για την πλευρά του ό,τι μπορεί -η μεν Κυβέρνηση για να κρατηθεί στην εξουσία και ο κ. Μητσοτάκης για να την αντικαταστήσει στην εξουσία- αλλά τα προβλήματα του κόσμου μένουν χωρίς καν μια αποτελεσματική συζήτηση.

Και για αυτό θα πρέπει να κάνω μία αναφορά στο τελευταίο θέμα που έχει να κάνει με τα δημόσια νοσοκομεία. Θα σας πω ένα συγκεκριμένο παράδειγμα και πρέπει να τοποθετηθεί σήμερα και η Κυβέρνηση και η Αξιωματική Αντιπολίτευση επ’ αυτού. Από το 2014 έως το 2019 δεν λειτουργεί ο μαγνητικός τομογράφος στο νοσοκομείο «Αττικόν». Εμείς δημιουργήσαμε το νοσοκομείο «Αττικόν», μια τεράστια υποδομή για την Αττική και την Ελλάδα και δεν λειτουργεί τεσσεράμισι χρόνια ο μαγνητικός τομογράφος. Ο Υπουργός δεν έρχεται να απαντήσει σε ερωτήσεις του παριστάμενου Αντιπροέδρου, του κ. Κρεμαστινού και βεβαίως, να σας πω ότι και ενάμιση χρόνο στο ίδιο νοσοκομείο δεν γίνονται επεμβάσεις για την τοποθέτηση βαλβίδας στην αορτή, γιατί υπάρχει μία διαφωνία στους ανθρώπους εκεί που χειρίζονται το θέμα. Πρέπει να απαντήσουν σε αυτά και μετά θα λύσουμε τα διαχειριστικά ζητήματα.

Έρχομαι στην τροπολογία, για την οποία είπατε, κύριε Πρόεδρε, ότι πιθανόν να υπάρχει το θέμα της έκθεσης του Γενικού Λογιστηρίου του Κράτους. Έχει έκθεση του Γενικού Λογιστηρίου του Κράτους, γιατί την έχουμε καταθέσει και ως πρόταση νόμου και έχουμε πάρει την έκθεση. Αυτό το οποίο κάνουμε δεν είναι να χαρίζουμε καμμία σύνταξη. Απλώς, δεν χάνει το δικαίωμά του ο υπό συνταξιοδότηση ασφαλισμένος του ΟΓΑ, του ΟΑΕΕ και του ΕΤΕΑ που οφείλει, όταν τακτοποιήσει την οφειλή του, να ανακτήσει το σύνολο της σύνταξης.

Να το πω με απλά λόγια: Εάν δεν την κάνει δεκτή για τους δικούς της λόγους η Υπουργός -και εξέθεσε την άποψή της-, θα έλεγα ότι μπορούσε να βάλει με νομοτεχνική βελτίωση μία διάταξη στο τέλος της κυβερνητικής ρύθμισης, όπως την έχει, ότι διατηρεί ο συνταξιούχος το δικαίωμα, εφόσον τακτοποιήσει με τους διαθέσιμους τρόπους την οφειλή του, να ανακτήσει το σύνολο της δικαιούμενης σύνταξης. Αλλιώς, θα έχει τεράστια προβλήματα.

Συνυπογράφω αυτά που ακούστηκαν για τις συντάξεις χηρείας και μια σειρά άλλα πράγματα.

**ΠΡΟΕΔΡΟΣ (Νικόλαος Βούτσης):** Ευχαριστούμε, ολοκληρώστε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Και κλείνω, κύριε Πρόεδρε, λέγοντας ότι μπορεί να ήταν τρεις μέρες η συζήτηση, αλλά δεν υπήρξε δημιουργική -από την πλευρά τουλάχιστον της Κυβέρνησης- στάση σε σχέση με τις προτάσεις που καταθέσαμε. Δεν δέχθηκε να συζητήσει αυτά που καταθέσαμε και έχουν όλα, όλες οι προτάσεις που κατέθεσε η κ. Γεννηματά έκθεση του Γενικού Λογιστηρίου του Κράτους.

Σας ευχαριστώ.

**ΠΡΟΕΔΡΟΣ (Νικόλαος Βούτσης):** Ευχαριστώ, το λαμβάνει υπ’ όψιν του ο Υπουργός που θα κλείσει τη συνεδρίαση.

Ορίστε, κύριε Παππά, έχετε τον λόγο για ένα λεπτό, αλλά πραγματικά για ένα λεπτό, όχι για τρία λεπτά.

**ΧΡΗΣΤΟΣ ΠΑΠΠΑΣ:** Όχι σαν τον κ. Κεγκέρογλου;

**ΠΡΟΕΔΡΟΣ (Νικόλαος Βούτσης):** Όχι, λιγότερο.

**ΧΡΗΣΤΟΣ ΠΑΠΠΑΣ:** Δύο μέτρα και δύο σταθμά.

**ΠΡΟΕΔΡΟΣ (Νικόλαος Βούτσης):** Δύο μέτρα και δύο σταθμά, ωραία, πάμε παρακάτω. Ήρθατε πιο αργά, γι’ αυτό.

Ορίστε, έχετε τον λόγο.

**ΧΡΗΣΤΟΣ ΠΑΠΠΑΣ:** Ωραία η δημοκρατία σας, κύριε Πρόεδρε! Ευχαριστώ πάρα πολύ! Να τη χαίρεται ο ελληνικός λαός!

Κύριε Πρόεδρε, πήρα τον λόγο στο πέρας αυτού του πολυνομοσχεδίου και της τριήμερης συζητήσεως, ένα πολυνομοσχέδιο που αφορά εκατομμύρια συμπολιτών μας, για να κάνω την εξής διευκρίνιση: Η Χρυσή Αυγή είναι πολιτικός αντίπαλος, σφοδρός πολιτικός αντίπαλος της Αριστεράς. Είναι πασιφανές, δεν χρειάζεται να το πούμε. Θεωρεί ότι η Κυβέρνησή σας είναι εθνικά ζημιογόνα.

Η Κυβέρνηση, στην οποία είστε Βουλευτής, κύριε Πρόεδρε, είναι εθνικά επικίνδυνη και η Χρυσή Αυγή θα κάνει πολιτικά ό,τι περνάει από το χέρι της, προκειμένου αυτή η Κυβέρνηση να πέσει.

Δηλώνουμε, όμως, ότι είμαστε εξίσου πολιτικά αντίπαλοι με τη Νέα Δημοκρατία, δηλαδή με αυτούς που τιμούν τους αγώνες της Αριστεράς, τη Νέα Δημοκρατία του εθνομηδενισμού, τη Νέα Δημοκρατία των «Καιρίδηδων», των «Τατσόπουλων» και τα λοιπά.

Απαραίτητη, λοιπόν, διευκρίνιση για να πάψετε και να πάψουν τα διάφορα παπαγαλάκια να λένε ποιου ουρά είναι η Χρυσή Αυγή. Η Χρυσή Αυγή δεν είναι ουρά κανενός, η Χρυσή Αυγή είναι στο πλευρό του ελληνικού λαού.

Σας λέω, λοιπόν, ότι σε αυτό το νομοσχέδιο, το πολυνομοσχέδιο, το οποίο αφορά εκατομμύρια πολίτες και το οποίο αφορά τα προεκλογικά ξεροκόμματα που δίνετε κυριολεκτικά την τελευταία στιγμή λόγω εκλογών σε δικαιούχους και σε πολίτες που δεινοπαθούν με δικό σας φταίξιμο -εσείς φταίτε για αυτό- εμείς θα κρατήσουμε υπεύθυνη πολιτική στάση. Για αυτό το πράγμα είμαστε εδώ, για αυτό ορκιστήκαμε.

Για πολιτικούς λόγους, λοιπόν, ουσίας, αλλά κυριότερα για το συμφέρον του ελληνικού λαού εμείς σε αυτό το νομοσχέδιο θα ψηφίσουμε υπέρ επί της αρχής.

**ΠΡΟΕΔΡΟΣ (Νικόλαος Βούτσης):** Ευχαριστούμε.

Καλώ στο Βήμα τον Υπουργό Οικονομικών, τον κ. Ευκλείδη Τσακαλώτο, για να κλείσει τη συνεδρίαση.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ευχαριστώ, κύριε Πρόεδρε.

Διαβάζω σήμερα στον αντιπολιτευτικό Τύπο ότι Ευρωπαίος αξιωματούχος έχει ανησυχία, έχει σύγχυση, είναι μπερδεμένος και για το σχέδιό μας για το 2019 και για το σχέδιο του 2020.

Κύριε Πρόεδρε, αν έπαιρνα 1 ευρώ κάθε φορά που ένας Ευρωπαίος αξιωματούχος off the record είχε ανησυχίες, είχε στενοχώρια, είχε προβληματισμούς, θα είχα μαζέψει με κάποια παρέα να πάω στη Σαντορίνη τουλάχιστον για δέκα μέρες. Και αν δε έπαιρνα 1 ευρώ κάθε φορά που είχαμε αναπαραγωγή αυτής της είδησης off the record, τότε θα μπορούσα να πάω έναν χρόνο στις Μπαχάμες.

Οπότε, το μόνο που έχω να σας πω είναι ότι αυτή η Κυβέρνηση δουλεύει με σχέδιο, με πρόγραμμα και με συμμαχίες.

Εμείς έχουμε κοστολογήσει τα μέτρα του 2019. Είναι πάνω από 1 δισεκατομμύριο ευρώ, αλλά κερδίζουμε και 200 εκατομμύρια ευρώ από τις δόσεις και τα νούμερα είναι συντηρητικά, δηλαδή περιμένουμε ότι έχουμε και μια καβάτζα, αν δεν πάει κάτι καλά. Έτσι δουλεύει αυτή η Κυβέρνηση, με αριθμούς, πάνω σε αριθμούς. Εμείς κάνουμε πολιτική πάνω στους αριθμούς και δεν μεταμορφώνουμε τους αριθμούς για να κάνουμε την πολιτική που θέλουμε.

Έχουμε πρόγραμμα και σχέδιο για την ανάπτυξη. Σας το είπα και στην ομιλία μου την Παρασκευή. Όσον αφορά αυτό το πρόγραμμα, δεν είναι μόνο ότι είναι αναρτημένο στο site του Υπουργείου. Είναι ότι υπάρχει ολόκληρη κυβερνητική επιτροπή επικαιροποίησής του. Ό,τι λέμε για την κυκλική οικονομία –για να πάρω ένα παράδειγμα, ή να πάρω άλλο για τον αγροτικό τομέα- το ξανακοιτάμε, το επικαιροποιούμε και μπορούμε κάποια στιγμή να κάνουμε συζήτηση για τις αντιπαραθετικές στρατηγικές ανάπτυξης.

Όσον αφορά τα θετικά μέτρα του 2019, και η Νέα Δημοκρατία και το ΚΙΝΑΛ λένε ότι δεν επιστρέφουμε όλο τον ΦΠΑ εκεί όπου έπρεπε, εκεί όπου ήταν. Όσον αφορά τις συντάξεις, λένε ότι δεν τις δίνουμε όλες σε όλους και δεν λέμε τίποτα για το αφορολόγητο.

Επαναλαμβάνω: Εμείς έχουμε έναν συγκεκριμένο δημοσιονομικό χώρο. Αυτός ο δημοσιονομικός χώρος για το 2019 είναι 1,1 δισεκατομμύρια ευρώ. Αν εσείς υπολογίζετε ότι είναι μεγαλύτερος, πρέπει να καταθέσετε αυτές τις προτεραιότητες που έχετε για τον ΦΠΑ, διαφορετικά να μας πείτε τι θα κόβατε από τα άλλα πράγματα που έχουμε κάνει. Διότι εμείς το 2019 κάναμε μια ισορροπημένη πολιτική.

Δεν θα τα δώσουμε ούτε όλα στους φόρους, ούτε όλα στις συντάξεις, ούτε όλα όμως στα παιδιά, που κάναμε πάρα πολλά πράγματα. Στα νέα ζευγάρια είναι το επίδομα στέγασης. Έχει εγκριθεί για διακόσιες σαράντα χιλιάδες αιτήσεις, που είναι εξακόσιες σαράντα χιλιάδες πολίτες. Και μέσα σε αυτό είναι και διακόσιες τριάντα χιλιάδες παιδιά. Έχουμε κάνει πράγματα και για την ενέργεια -που τη μειώνουμε τώρα- και για την τηλεθέρμανση, που αφορά τις περιοχές της Μακεδονίας, για να αντιμετωπίσουμε την ενεργειακή φτώχεια.

Άρα, είναι ένα πακέτο που είναι κοστολογημένο και υπάρχει κάτι για όλους τους ανθρώπους, για όλα τα μεσαία στρώματα, για όλα τα λαϊκά στρώματα και για τους αποκλεισμένους. Αυτή είναι η δική μας πολιτική. Έχουμε κάτι για όλους. Δεν βάζουμε όλα τα αυγά σε ένα καλάθι. Αλλά προσπαθούμε, καθώς βγαίνουμε από την κρίση, καθώς έχουμε ανάπτυξη, να βοηθήσουμε διαφορετικές ομάδες που έχουν υποφέρει. Και έχουμε πλήρη κατανόηση ότι αυτές οι ομάδες είναι πολλές και θα συνεχίζουν να χρειάζονται βοήθεια.

Και θα πω μία τελευταία κουβέντα. Μάλλον, όχι, ας μην υποσχεθώ κάτι που δεν μπορώ να τηρήσω. Θα πω μία προτελευταία κουβέντα για τα μεσαία στρώματα. Για εσάς τα μεσαία στρώματα ενδιαφέρονται μόνο για τον μισθό; Δηλαδή, εσείς δεν ξέρετε μεσαία στρώματα που έχουν παιδιά, που θα βοηθηθούν από το επίδομα στέγασης; Δεν έχουν παιδιά, που χρειάζονται βοήθεια και αυτό που έχει γίνει από το Υπουργείο Εργασίας; Δεν ξοδεύουν στην ενέργεια; Δεν θέλουν καλύτερα νοσοκομεία; Τι εικόνα έχετε για τη μεσαία τάξη; Προσπαθώ να καταλάβω. Τι είναι αυτό που νομίζετε ότι είναι η μεσαία τάξη; Δεν είναι πολίτες αυτής της χώρας; Δεν θέλουν κοινωνικό κράτος; Αυτό νομίζετε;

Και θα πω μία τελευταία κουβέντα για τη μεσαία τάξη. Σας έδωσα κάποια στοιχεία για το τι γίνεται στη μεσαία τάξη στην Ευρώπη, πόσο ζορισμένοι είναι, πως οι μισθοί δεν ανεβαίνουν καθόλου, πως χάνουν δουλειές, πως έχουν προσδοκίες για χειρότερες δουλειές για τα παιδιά τους. Καμμία συζήτηση. Εσείς μας λέτε ότι ακολουθείτε ευρωπαϊκές πολιτικές.

Ευρωπαϊκές αναλύσεις μπορείτε να έχετε για να ακολουθήσετε αυτές τις ευρωπαϊκές πολιτικές; Μπορώ να ακούσω από το στόμα σας κάποια στιγμή ποιο θεωρείτε ότι είναι το πρόβλημα και έχουμε αυτή την κατάρρευση του πολιτικού συστήματος με Brexit, με Ακροδεξιά, με AFD; Πού είναι κι η δική σας ανάλυση; Μόνο για τους μετανάστες; Ελπίζω πως όχι. Γιατί -όπως ξέρετε- το AFD στη Γερμανία έχει δύναμη στην ανατολική Γερμανία, που δεν έχει μετανάστες και όχι δύναμη στη δυτική Γερμανία που έχει μετανάστες. Ελπίζω να πάτε λίγο πιο βαθιά στα πράγματα και να μην είσαστε σαν έργο του Hollywood που πάει βαθιά στην επιφάνεια των πραγμάτων.

Και τι λέει το διεθνές γραφείο εργασίας για τη μεσαία τάξη στην Γερμανία; Λέει ότι στη βάση ήταν καταστροφική η μείωση των συλλογικών συμβάσεων και η αδυναμία των συνδικάτων. Γιατί αυτό δεν ήταν μόνο για τους παραδοσιακούς εργαζόμενους. Έβαλε ένα «πάτωμα» και σε θέσεις εργασίας, που έχουν οι μεσαίες τάξεις.

Όλος ο κόσμος, δηλαδή, που συζητάει για την κρίση, μιλάει για την ανισότητα. Εγώ δεν έχω ακούσει ποτέ –και ελπίζω να σας αδικώ- ότι βασικό σας μέλημα είναι να αντιμετωπίσετε την ανισότητα. Και επειδή το ILO λέει αυτά για τη Γερμανία και για τις μεσαίες τάξεις, θα ήθελα κάποτε μια απάντηση στα ερωτήματα που σας έβαλε η κ. Αχτσιόγλου.

Γιατί δεν ψηφίσατε καμμία - καμμία!- φιλεργατική παρέμβαση που έκανε το Υπουργείο Εργασίας; Θεωρείτε, δηλαδή, ότι σε αυτήν την Ελλάδα αυτή τη στιγμή είναι πολύ ισχυρός ο κόσμος της εργασίας και αδύναμος ο κόσμος του κεφαλαίου; Αυτό θεωρείτε; Υπάρχει, δηλαδή, μία ισορροπία όπου ό,τι θέλουν οι εργαζόμενοι το κερδίζουν; Θα πάει, δηλαδή, κάποιος εργοδότης και θα πει στον εργαζόμενο, «μήπως θέλετε να δουλέψετε επτά μέρες;» και ο εργαζόμενος θα πει «καλή ιδέα». Δώστε μου δύο μέρες να το σκεφτώ και θα σας απαντήσω, κύριε διευθυντά»;

Αυτή είναι η άποψη σας για το πώς δουλεύει η αγορά εργασίας; Είναι τόσο άνετοι οι εργαζόμενοι, που θα τους κάνουν μία προτασούλα για λίγη περισσότερη δουλειά και θα πούνε ότι βεβαίως καλή πρόταση, να βάλουμε κάτω τα υπέρ και τα κατά; Αυτή είναι η άποψή σας για την αγορά εργασίας; Γιατί δεν έχω καταλάβει εάν θεωρείτε ότι υπάρχει μία ανισορροπία ανάμεσα στο κεφάλαιο και την εργασία.

Άρα προσπαθούμε και στην ανάπτυξη μας να βγούμε απ’ αυτή την κρίση με ενισχυμένη την εργατική τάξη. Γι’ αυτό εμείς το υποστηρίζουμε. Γιατί και έτσι μπορείς να αντιμετωπίσεις την ανισότητα. Δεν είναι μόνο επιδόματα, δεν είναι μόνο κοινωνική πολιτική, όσο κι αν χρειάζονται αυτά και όσο σημαντικά κι αν είναι. Το θέμα είναι να αλλάξουμε την ισορροπία δύναμης ανάμεσα στην εργασία και το κεφάλαιο.

Τελειώνοντας, κύριε Πρόεδρε, θέλω να πω ότι ο κ. Μητσοτάκης είπε κάτι για την επταήμερη εργασία. Εγώ -που είμαι καλός άνθρωπος- να δεχθώ ότι εννοούσε την επταήμερη εργασία, δραστηριότητα των επιχειρήσεων. Εάν είναι έτσι, τότε είπε το απόλυτο τίποτα. Τι ανακοίνωσε τότε; Έρχεται και λέει ότι έχει ένα καινούριο, πανούργο σχέδιο. Ποιο είναι το καινούριο, πανούργο σχέδιο; Ότι οι εταιρίες θα δουλεύουν επτά μέρες, όπως κάνει η ΔΕΗ, όπως κάνει το ΜΕΤΡΟ, όπως κάνει ο «ΠΑΠΑΣΤΡΑΤΟΣ», όπως κάνουν τα Χαλυβουργεία.

Άρα κάντε μία επιλογή. Ή θα πείτε ότι ο κ. Μητσοτάκης όντως θέλει την επταήμερη εργασία για τους εργαζόμενους ή είπε το απόλυτο τίποτα. Το καινούριο το δικό σας είναι το απόλυτο τίποτα. Εγώ πιστεύω το πρώτο, αλλά είμαι -όπως λέμε- ευγενικός άνθρωπος και δέχομαι την άλλη απάντηση, ότι το νέο της Νέας Δημοκρατίας είναι το απόλυτο κενό.

**ΙΩΑΝΝΗΣ ΒΡΟΥΤΣΗΣ:** Θέλετε απάντηση;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Έχουμε συνηθίσει τις δικές σας απαντήσεις, κύριε Βρούτση. Πάρα πολύ λίγες φορές δίνουν φως στο πρόβλημα. Σύγχυση προκαλούν. Οπότε μάλλον δεν θέλω απάντηση αυτή τη στιγμή, γιατί πολύ αμφιβάλλω αν μπορείτε να φωτίσετε κάποιο θέμα.

Πάμε τώρα -για να τελειώσουμε- με κάτι άλλο που μου είπε ο κ. Μητσοτάκης. Ο κ. Μητσοτάκης είπε ότι εξήντα τέσσερις προσωπικότητες έχουν γράψει ένα κείμενο που χρειάζεται να το συζητήσουμε. Θα υπάρχει απάντηση στην ίδια εφημερίδα -που έγραψαν οι εξήντα τέσσερις- από μένα και από τον κ. Σταθάκη.

Ο τίτλος -να πω μόνο για το άρθρο- είναι: «Τι είναι προοδευτική πολιτική;». Εγώ εδώ θέλω να πω μόνο ένα πράγμα. Εγώ δεν πιστεύω στην πρόοδο έξω από την ιστορία. Δεν πιστεύω στην πρόοδο έξω από την κοινωνία, έξω από τις αξίες και έξω από τις συγκρούσεις. Δεν το πιστεύω, γιατί έχει και πισωγυρίσματα η ιστορία. Δεν το πιστεύω, γιατί ποτέ η πρόοδος δεν έγινε αυτόματα εξαιτίας της τεχνολογίας ή γιατί είχαμε τους ανθρώπους τους τεχνοκράτες, τους άξιους! Ποτέ δεν πήγε έτσι μπροστά η πολιτεία, η κοινωνία και η οικονομία.

Πήγε μέσα από ανθρώπους που πάλευαν, με συγκρούσεις για τις αξίες τους, για τα πιστεύω τους. Έχει απόλυτο δίκιο ο κ. Δένδιας ότι δεν είναι θέμα καλών και κακών ανθρώπων. Το πιστεύω πραγματικά αυτό. Ούτε πιστεύω ότι από τη μία μεριά είναι όλοι καλοί και από κει είναι οι κακοί, ούτε τούμπαλιν προφανώς. Αλλά η πρόοδος είναι θέμα σύγκρουσης, είναι θέμα ιδεών, είναι θέμα της ιστορίας. Δεν μπορούμε να κάτσουμε ποτέ οι αριστεροί και οι αριστερές, περιμένοντας ότι αυτή η πρόοδος κάποια στιγμή θα έρθει από την εξέλιξη των παραγωγικών δυνάμεων ή από κάτι άλλο.

Γι’ αυτό ο ΣΥΡΙΖΑ έκανε και συμμαχίες με ανθρώπους που είχε ιδεολογικές διαφορές και τώρα μερικοί έχουν μείνει και μερικοί έχουν φύγει. Γι’ αυτό ο ΣΥΡΙΖΑ έχει ανοιχτεί στην προοδευτική συμμαχία με ανθρώπους που δεν αντέχουν το κέντρο και η κεντροαριστερά να μιλάει για τη στρατηγική ήττα του ΣΥΡΙΖΑ, λες και αυτό είναι το βασικό.

Όμως, γι’ αυτό έχουμε πια ένα όνομα και αναγνώριση στην Ευρώπη. Και αυτό το όνομα και την αναγνώριση στην Ευρώπη και στην Ελλάδα το έχουμε σαν Αριστερά. Και σαν Αριστερά θα κατεβούμε σε αυτές τις εκλογές και σαν Αριστερά θα κερδίσουμε.

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΔΗΜΗΤΡΙΟΣ ΚΡΕΜΑΣΤΙΝΟΣ**)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Ρύθμιση οφειλών προς τους Φορείς Κοινωνικής Ασφάλισης, τη Φορολογική Διοίκηση και τους Ο.Τ.Α. α' βαθμού, Συνταξιοδοτικές ρυθμίσεις Δημοσίου και λοιπές ασφαλιστικές και συνταξιοδοτικές διατάξεις, ενίσχυση της προστασίας των εργαζομένων και άλλες διατάξεις».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας υπενθυμίζουμε ότι η ψηφοφορία περιλαμβάνει την αρχή του νομοσχεδίου, εκατόν δεκαεπτά άρθρα, έντεκα τροπολογίες, το ακροτελεύτιο άρθρο, καθώς και το σύνολο του νομοσχεδίου.

Κάθε φορά στην οθόνη εμφανίζονται ως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλήσετε την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Και βεβαίως, θα πρέπει να βεβαιωθείτε ότι έχετε ψηφίσει την αρχή του νομοσχεδίου, όλα τα άρθρα, τις τροπολογίες, καθώς και το ακροτελεύτιο άρθρο και το σύνολο του νομοσχεδίου. Αφού καταχωρίσετε την ψήφος σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Δημήτριος Κρεμαστινός):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
|  Ρύθμιση οφειλών προς τους Φορείς Κοινωνικής Ασφάλισης, τη Φορολογική Διοίκηση και τους ΟΤΑ α΄ βαθμού, Συνταξιοδοτικές ρυθμίσεις Δημοσίου και λοιπές ασφαλιστικές και συνταξιοδοτικές διατάξεις, ενίσχυση της προστασίας των εργαζομένων και άλλες διατάξεις. |
| Επί της Αρχής ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: OXI |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: OXI |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 7 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: ΠΡΝ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: ΠΡΝ |
| Κ.Κ.Ε: OXI |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 14 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 15 ως έχει ΟΜΟΦΩΝΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΝΑΙ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: ΠΡΝ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΝΑΙ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 20 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΤΟ ΠΟΤΑΜΙ: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΝΑΙ |
| ΤΟ ΠΟΤΑΜΙ: OXI |
| ΕΝ. ΚΕΝΤΡΩΩΝ: ΝΑΙ |
| Άρθρο 22 ως έχει ΟΜΟΦΩΝΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΝΑΙ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 24 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 26 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 27 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 29 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 30 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: ΠΡΝ |
| Κ.Κ.Ε: ΠΡΝ |
| ΤΟ ΠΟΤΑΜΙ: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: OXI |
| ΤΟ ΠΟΤΑΜΙ: OXI |
| ΕΝ. ΚΕΝΤΡΩΩΝ: ΝΑΙ |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΝΑΙ |
| ΤΟ ΠΟΤΑΜΙ: OXI |
| ΕΝ. ΚΕΝΤΡΩΩΝ: ΝΑΙ |
| Άρθρο 33 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΝΑΙ |
| ΤΟ ΠΟΤΑΜΙ: OXI |
| ΕΝ. ΚΕΝΤΡΩΩΝ: ΝΑΙ |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΝΑΙ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: ΝΑΙ |
| Κ.Κ.Ε: ΝΑΙ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 36 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΝΑΙ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 37 ως έχει ΟΜΟΦΩΝΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΝΑΙ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΝΑΙ |
| ΤΟ ΠΟΤΑΜΙ: OXI |
| ΕΝ. ΚΕΝΤΡΩΩΝ: OXI |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 40 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 41 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΝΑΙ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΤΟ ΠΟΤΑΜΙ: OXI |
| ΕΝ. ΚΕΝΤΡΩΩΝ: ΝΑΙ |
| Άρθρο 43 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΝΑΙ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΤΟ ΠΟΤΑΜΙ: OXI |
| ΕΝ. ΚΕΝΤΡΩΩΝ: ΝΑΙ |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 52 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 56 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 58 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΝΑΙ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: OXI |
| ΕΝ. ΚΕΝΤΡΩΩΝ: ΠΡΝ |
| Άρθρο 61 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 62 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΝΑΙ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 63 ως έχει ΟΜΟΦΩΝΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΝΑΙ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 64 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 65 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 66 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: OXI |
| Άρθρο 67 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΝΑΙ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: OXI |
| Άρθρο 68 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: OXI |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 69 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 70 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 71 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: ΠΡΝ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 72 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 73 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΝΑΙ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 74 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΝΑΙ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 75 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 76 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 77 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 78 ως έχει ΟΜΟΦΩΝΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΝΑΙ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 79 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 80 ως έχει ΟΜΟΦΩΝΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΝΑΙ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 81 ως έχει ΟΜΟΦΩΝΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΝΑΙ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 82 ως έχει ΟΜΟΦΩΝΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΝΑΙ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 83 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 84 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: OXI |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 85 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 86 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: OXI |
| Άρθρο 87 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: OXI |
| Χ.Α: OXI |
| Κ.Κ.Ε: ΝΑΙ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: OXI |
| Άρθρο 88 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: OXI |
| Άρθρο 89 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΝΑΙ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 90 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΝΑΙ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 91 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 92 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 93 ως έχει ΟΜΟΦΩΝΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΝΑΙ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 94 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: OXI |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Άρθρο 95 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: ΝΑΙ |
| Κ.Κ.Ε: OXI |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 96 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 97 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: OXI |
| Άρθρο 98 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 99 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: OXI |
| Χ.Α: OXI |
| Κ.Κ.Ε: OXI |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 100 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 101 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 102 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 103 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Άρθρο 104 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 105 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 106 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 107 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 108 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 109 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Άρθρο 110 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 111 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 112 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 113 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 114 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 115 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 116 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Άρθρο 117 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Υπ. Τροπ. 2165/179 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Υπ. Τροπ. 2172/180 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Υπ. Τροπ. 2173/181 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΝΑΙ |
| Υπ. Τροπ. 2174/182 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Υπ. Τροπ. 2175/183 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΠΡΝ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΝΑΙ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Υπ. Τροπ. 2176/184 όπως τροπ. ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΠΡΝ |
| Βουλ. Τροπ. 2158/176 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΝΑΙ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Βουλ. Τροπ. 2180/187 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΝΑΙ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Βουλ. Τροπ. 2184/191 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: OXI |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Βουλ. Τροπ. 2185/192 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΝΑΙ |
| Χ.Α: ΠΡΝ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Βουλ. Τροπ. 2187/194 ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: OXI |
| ΔΗ.ΣΥ: ΠΡΝ |
| Χ.Α: OXI |
| Κ.Κ.Ε: ΠΡΝ |
| ΤΟ ΠΟΤΑΜΙ: ΠΡΝ |
| ΕΝ. ΚΕΝΤΡΩΩΝ: ΝΑΙ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΝΑΙ |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| ΣΥΡΙΖΑ: ΝΑΙ |
| Ν.Δ.: ΝΑΙ |
| ΔΗ.ΣΥ: ΠΡΝ |
| Χ.Α: ΝΑΙ |
| Κ.Κ.Ε: ΠΡΝ |
| ΤΟ ΠΟΤΑΜΙ: ΝΑΙ |
| ΕΝ. ΚΕΝΤΡΩΩΝ: ΠΡΝ |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το σχέδιο νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Ρύθμιση οφειλών προς τους Φορείς Κοινωνικής Ασφάλισης, τη Φορολογική Διοίκηση και τους Ο.Τ.Α. α΄ βαθμού, Συνταξιοδοτικές ρυθμίσεις Δημοσίου και λοιπές ασφαλιστικές και συνταξιοδοτικές διατάξεις, ενίσχυση της προστασίας των εργαζομένων και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.195α)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 14.25΄ λύεται η συνεδρίαση για σήμερα Τετάρτη 15 Μαΐου 2019 και ώρα 16.00΄, με αντικείμενο εργασιών του Σώματος: 1) Συζήτηση και ψήφιση, σύμφωνα με τις διατάξεις του άρθρου 76 του Συντάγματος και του άρθρου 118 του Κανονισμού της Βουλής, της πρότασης του Προέδρου της Βουλής: «Για την τροποποίηση διατάξεων του Κανονισμού της Βουλής Μέρος Κοινοβουλευτικό (ΦΕΚ 106 Α΄/24-6-1987), όπως ισχύει» και 2) Νομοθετική εργασία: μόνη συζήτηση και ψήφιση επί της αρχής, των άρθρων και του συνόλου των σχεδίων νόμου του Υπουργείου Εξωτερικών: α) «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Βόρειας Μακεδονίας σχετικά με την εγκατάσταση συνοριακού σημείου διέλευσης στην περιοχή της Λίμνης Πρέσπας και άλλες διατάξεις» και β) «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Βόρειας Μακεδονίας σχετικά με την εγκατάσταση νέου συνοριακού σημείου διέλευσης ανάμεσα στις δύο χώρες, το οποίο θα συνδέει τους Προμάχους στην Ελληνική Δημοκρατία και το Μάιντεν (Majden) στη Δημοκρατία της Βόρειας Μακεδονίας».

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**